3 ރަށެއްގެ ގޮނޑުދޮށް ހިމާޔަތްކުރުމަށް 72 މިލިއަނަށް އެމްޓީސީސީއަށް3ރަށެއްގެ ގޮނޑުދޮށް ހިމާޔަތްކުރުމަށް 72 މިލިއަނަށް އެމްޓީސީސީއަށް\n3 ރަށެއްގެ ގޮނޑުދޮށް ހިމާޔަތްކުރުމަށް 72 މިލިއަނަށް އެމްޓީސީސީއަށް\nބ.ދަރަވަންދޫއާއި އެ އަތޮޅު ކެންދޫގެ އިތުރުން އައްޑޫ ސިޓީ ހިތަދޫގެ ގިރާ ސަރަހައްދު ހިމާޔަތްކުރުމަށް އެމްޓީސީސީ އާއި ހަވާލުކުރުމަށް ބޭއްވި ރަސްމިއްޔާތުގެ ތެރެއިން.\n3 ރަށެއްގެ ގިރާ ސަރަހައްދު ހިމާޔަތްކޮށް ރިވެޓްމެންޓް ޖެހުމުގެ މަސައްކަތް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ ( އެމްޓީސީސީ ) ހަވާލުކޮށްފިއެވެ. 72 މިލިއަން ރުފިޔާގެ މި މަޝްރޫޢުގެ ދަށުން ގޮނޑުދޮށް ހިމާޔަތް ކުރުމުގެ މަސައްކަތް ކުރިއަށް ގެންދިޔުމަށް ނިންމާފައިވަނީ ބ.ދަރަވަންދޫއާއި އެ އަތޮޅު ކެންދޫގެ އިތުރުން އައްޑޫ ސިޓީ ހިތަދޫގައެވެ.\nއެމްޓީސީސީ އާއި ޕްލޭނިން މިނިސްޓްރީއާއި ދެމެދު ވެވުނު އެއްބަސްވުމުގެ ދަށުން ކެންދޫގެ ގިރާ ސަރަހައްދު ހިމާޔަތްކުރުމަށް 803 މީޓަރުގެ ބްރޭކްވޯޓާ އާއި، 90 މީޓަރުގެ ދެ ގްރޮއިން ހެދުމަށް ވަނީ ހަމަޖެހިފައެވެ. އަދި 80 މީޓަރުގެ ބޮޑު ހިލައިގެ ރިވެޓްމެންޓެއް ޖެހުމާއި 20 މީޓަރު ފުޅާ، 40 މީޓަރު ދިގު ސަރަހައްދެއް ފުންކޮށް މޫދަށް އެރޭ ސަރަހައްދެއް ތަރައްގީކުރާނެއެވެ. ކެންދޫގެ މި މަސައްކަތްތައް 1 އަހަރު ދުވަހުގެ ތެރޭގައި ނިންމާ ހަވާލުކުރަންޖެހެއެވެ. މި މަސައްކަތުގެ އަގަކީ ޖުމްލަ 39.9 މިލިއަން ރުފިޔާއެވެ.\nދަރަވަންދޫގެ ގޮނޑުދޮށް ހިމާޔަތްކުރުމުގެ މަޝްރޫއުގެ އަގަކީ 22.1 މިލިއަން ރުފިޔާއެވެ.6މަސް ދުވަހުގެ ތެރޭގައި ނިންމާ ގޮތަށް ހަވާލުކުރި މި މަޝްރޫއުގެ ދަށުން އެ ރަށުގެ ގިރާ ސަރަހައްދުގައި 490 މީޓަރުގެ7ބްރޭކްވޯޓާ ހަދައި 96 މީޓަރުގެ ރިވެޓްމަންޓް ޖަހާނެއެވެ. އަދި އެރަށުގެ އުތުރު ފަރާތު ގޮނޑު ދޮށް ވެލިން މުއްސަނދި ކުރުމަށް ހަމަޖެހިފައިވެއެވެ.\nބ.ކެންދޫ، ބަ.ދަރަވަންދޫ އަދި ސ.ހިތަދޫ ގޮނޑުދޮށް ހިމާޔަތްކުރުމަށް @MTCCPlc އާ ހަވާލުކޮށްފި.\nމި މަޝްރޫޢުގެ ދަށުން މި ތިން ރަށުގައި ފާހަގަކުރެވިފައިވާ ރަށްގިރުމުގެ މައްސަލަ ހައްލުކުރުމަށްޓަކައި، ގޮނޑުދޮށް ހިމާޔަތްކުރެވިގެންދާނެ. pic.twitter.com/jsVhOeQ0WY\n— Min.of National Planning, Housing & Infrastructure (@MoNPHImv) November 25, 2021\nހިތަދޫ ގޮނޑުދޮށް ހިމާޔަތްކުރުމުގެ މަޝްރޫއުއަކީ 165 ދުވަހުގެ ތެރޭގައި ނިންމާ ގޮތަށް 11.6 މިލިއަން ރުފިޔާގެ މަޝްރޫއު އެކެވެ. މި މަޝްރޫއުގައި ހިތަދޫގެ ހުޅަނގުފަރާތުން 570 މީޓަރުގެ ސަރަހައްދެއްގައި ޖިއޯޓިއުބް ރިވެޓްމެންޓް ޖެހުމާއި 15 މީޓަރު ފުޅާ، 50 މީޓަރު ދިގު ސަރަހައްދެއް ފުންކޮށް މޫދަށް އެރޭ ސަރަހައްދެއް ހެދުމަށް ހަމަޖެހިފައިވެއެވެ. ހިތަދޫގައި ވެސް 100 މީޓަރުގެ ބޮޑު ހިލައިގެ ބްރޭކްވޯޓާއެއް ހަދާނެއެވެ.\nމި ރަށްރަށަށް ދިމާވެފައިވާ ރަށްގިރުމުގެ މައްސަލައަށް ހައްލެއް ހޯދުމަށް ކުރިއަށް ގެންދާ މި މަޝްރޫތައް އެމްޓީސީސީއަށް ހަވާލުކުރުމަށް ބޭއްވި ރަސްމިއްޔާތުގައި ޕްލޭނިން މިނިސްޓްރީން ސޮއިކުރެއްވީ ޕާމަނަންޓް ސެކްޓަރީ ޒީނިޔާ އަޙްމަދު ހަމީދުއެވެ. އަދި އެމްޓީސީސީން ސޮއިކުރެއްވީ ސީއީއޯ އާދަމް އާޒިމްއެވެ.


ސިޓީ ކައުންސިލް ފުޓްސަލް މުބާރާތް 2019: މިސްކިތްމަގު ޓީމާއި އެފްސީ ދަޑިމަގަށް މޮޅެއްMikal News\nއެފްސީ ދަޑިމަގު ޓީމު ސެމީފައިނަލަށް\nސިޓީ ކައުންސިލް ފުޓްސަލް މުބާރާތް 2019: މިސްކިތްމަގު ޓީމާއި އެފްސީ ދަޑިމަގަށް މޮޅެއް\n3 އޮކްޓޯބަރ 2019, 23:15 |\nފުވައްމުލައް ސިޓީ ކައުންސިލުގެ ފުޓްސަލް މުބާރާތް 2019 ގެ3ވަނަ ދުވަހުގެ މެޗުތަކުން މިސްކިތްމަގު ޓީމާއި އެފްސީ ދަޑިމަގު ޓީމު މޮޅުވެއްޖެއެވެ.\nއިއްޔެ ހަވީރު ކުޅެވުނު މުބާރާތުގެ5ވަނަ މެޗުގައި މިސްކިތްމަގު ޓީމާއި ދަޑިމަގު ޖޫނިއަރ ޓީމު ބައްދަލުކުރި މެޗު 4-0 ން ކާމިޔާބުކުރީ މިސްކިތްމަގު ޓީމެވެ. މިމެޗުގެ މޮޅު ކުޅުންތެރިއަކަށް ހޮވިފައި ވަނީ މިސްކިތްމަގު ޓީމުގެ ޖާރޒީ ނަމްބަރު4އިބްރާހިމް ނާމީ އެވެ.\nމެޗް5ގެ މޮޅު ކުޅުންތެރިޔާ: މިސްކިތްމަގު ޓީމުގެ ޖާރޒީ ނަމްބަރު4އިބްރާހިމް ނާމީ\nމުބާރާތުގެ6ވަނަ މެޗުގައި އިއްޔެ އެފްސީ ދަޑިމަގުއާއި އާއި ޝާކް ހެޑް (ހޯދަޑު) ބައްދަލުކުރި މެޗު 3-1 ން ކާމިޔާބުކުރީ އެފްސީ ދަޑިމަގު ޓީމެވެ. މިމެޗުގެ މޮޅު ކުޅުންތެރިއަކީ އެފްސީ ދަޑިމަގު ޓީމުގެ ޖާރޒީ ނަމްބަރު 20 އަހުމަދު ސިނާޙު އެވެ.\nމެޗް 6: މޮޅު ކުޅުންތެރިޔާ: އެފްސީ ދަޑިމަގު ޓީމުގެ ޖާޒީ ނަމްބަރު 20 އަހުމަދު ސިނާޙު\nދަޑިމަގު އެފްސީގެ މިމޮޅާއެކު ބީ ގްރޫޕުން އެޓީމު ވަނީ ސެމީ ފައިނަލުގެ ދެވަނަ ޖާގަ ކަށަވަރުކޮށްފައެވެ. ބީ ގްރޫޕުން އެއްވަނަ ޓީމުގެ ގޮތުގައި ސެމީއަށް ގޮސްފައި ވަނީ ހޯދަޑު ސްޕޯރޓްސް އެވެ. އޭ ގްރޫޕް އިން ދެވަނަ ބުރަށް ދާ ޓީމުތައް ކަނޑައެޅޭނީ މާދަމާގެ މެޗުތަކުންނެވެ.\nމާދަމާ ކުޅޭ ފުރަތަމަ މެޗުގައި ބައްދަލުކުރާނީ ދޫނޑިގަލޯނާ ޖޫނިއަރސް ޓީމާއި މިސްކިތްމަގު ޓީމެވެ. ދެވަނަ މެޗުގައި ބައްދަލުކުރާނީ ދޫނޑިގަލޯނާ ޓީމާއި ދަޑިމަގު ޖޫނިއަރސް ގެ ޓީމެވެ. ގްރޫޕް ސްޓޭޖުގެ ފަހުމެޗުގައި5އޮކްޓޯބަރ ގައި ބައްދަލުކުރާނީ ދުނޑިގަމު ދެ ޓީމެވެ.\nމިމުބާރާތުގައި އެންމެ ފަހުގެ ޗެމްޕިއަނުންނަކީ ހޯދަޑު ސްޕޯރޓްސްއެވެ.\nޝާކް ހެޑް ޓީމު\nއިތުރު ލިޔުންފުވައްމުލައް ސިޓީ ކައުންސިލް ފުޓްސަލް މުބާރާތްފުޓްސަލް\nTags: ފުވައްމުލައް ސިޓީ ކައުންސިލް ފުޓްސަލް މުބާރާތް, ފުޓްސަލް


Story: Vaudhu (2) | Dhiislam\nޖަނާ މުޙައްމަދު އޯގަސްޓް 14, 2019\nއެހެނަސް އޭނަގެ މަސައްކަތް ނިމެން ގާތްވެފައި ވަނިކޮށް ފެނުނު ސްކޭނެއްގެ ޒާތުން އޭނަގެ ދެބުމަ ކައިރިވިއެވެ. އެއްވެސް އެއްޗެއް ލިޔުމުގެ ކުރިން އޭނައަށް އެތައް ފަހަރެއްގެ މަތިން އެ ސްކޭން ސްކްރޯލް ކޮށްލެވުނެވެ.\nއިސާހިތަކު ފެނިގެން ދިޔައީ އޭނަ އެތާ މޭޒުމަތީގައި ހުރި ކޯޑްލެސް ފޯނު ނަގައި ނަންބަރެއް ޖަހައި ފޯނު ކަންފަތުގައި ޖައްސާލި މަންޒަރެވެ.\n"ހެލޯ....ކެބިންގެ ތެރެއަށް އައިސްދެވިދާނެތަ މިވަގުތު؟" ޒުވާނާ އިނގިރޭސި ބަހުން އެދުނެވެ. އެއަށްފަހު އޭނަ ފޯނު ބޭއްވިތާ ސިކުންތުކޮޅެއް ފަހުން އޭނައަށް ޕެންޑްރައިވް ދޭން އައި އިންޑިޔާ ފިރިހެން މީހާ އަނެއްކާވެސްއައެވެ.\n"ނިކަން އައިއްސަ ބަލާލަބަލަ މި ސްކޭންއަށް. ޕޭޝަންޓް 1211....މި ޕޭޝަންޓަށް ހިނގޭތަ؟" ފިރިހެން މީހާ ގޮސް މޮނީޓަރަށް ބަލާލުމާއެކު ޒުވާނާ ސުވާލުކުރިއެވެ.\n"މިރޭ އައި ޕޭޝަންޓުންގެ ތެރޭގަ ނުހިނގޭ ޕޭޝަންޓެއް ހުރި. ކިހިނެއްތޯވީ؟" ފިރިހެން މީހާ އަދަބުވެރިކަމާއެކީ އެހިއެވެ.\n"ޕޭޝަންޓްގެ ވިސްނުން ރަނގަޅުތަ؟ ވާހަކަ ދެއްކޭތަ؟" ޒުވާނާ ދެންވެސް އެ ސްކޭންއިން ނަޒަރު ވަކިކުރުމެއްނެތި ސުވާލުކުރިއެވެ.\n"އެހެންނެއް ނޭނގޭ ބުނާކަށް. ވާހަކައެއް ނުދައްކާ ސްކޭން ހައްދަން އައިއްސަ. އެކުއްޖާ ބަލަން ހުރި ނަރުސްކުއްޖާ ކައިރިން ސުވާލުކުރަންވީތޯ؟" ފިރިހެން މީހާ އެހިއެވެ.\n"އުނހު.....ޕޭޝަންޓް މާދަމާ ހެނދުނު ޑޮކްޓާރ ފާރނޭންޑްއާ ބައްދަލުކުރަން އަންނާނެ ދެއްތޯ؟ އަންނައިރު އަޅުގަނޑުވެސް ބޭނުން މި ޕޭޝަންޓްއާ ބައްދަލުކުރަން. އެ އެޕޮއިންޓްމެންޓް ޖެހޭއިރަށް އަޅުގަނޑަށް ގުޅާލަދިނުން އެދެން." ޒުވާނާ ބުނެލިއެވެ. އެއާއެކު އެ ވާހަކަ އަޑުއަހަން ހުރި ފިރިހެން މީހާ ނުހަނު އަދަބުވެރިކަމާއެކީ އެންމެ ރަނގަޅޭ ބުނެ އެތަނުން ދާން ހިނގައިގަތެވެ. ފިރިހެން މީހާ އެ ރޫމުން ނިކުމެ ދޮރު ލައްޕާލުމާއެކު އަނެއްކާވެސް ޒުވާނާ އެ ސްކޭން ސްކްރޯލް ކޮށްލިއެވެ. އަދި މިފަހަރު އެ ސްކޭންގެ މަތީގައި ކުދި އަކުރުތަކުން ލިޔެވިފައިވި ބަލިމީހާގެ ތަފްޞީލުތަކަށް ވެސް ނަޒަރު ހިންގާލިއެވެ. އެއީ 20 އަހަރުގެ އަންހެން ކުއްޖެއްކަން އެނގުނުތާ ދެވަނަ ސިކުންތުގައި އޭނަގެ ނަޒަރު ބަލި މީހާގެ ނަމަށްވެސް ހުއްޓުނެވެ.\n"މަރިޔަމް މަލާކް މަސްޢޫދު." ޒުވާނާ އާދައިގެ ގޮތަކަށް ކިޔާލިއެވެ. އިރުކޮޅެއް ވަންދެން އެ ނަމަށް ބަލަން އިނދެފައި އޭނަ ފުން ނޭވައެއް ދޫކޮށްލަމުން އެ ސްކޭންގެ ރިޕޯޓް ލިޔަން ފެށިއެވެ.\nމަލާކް ބަލައި އެރޭ އޭނަގެ ބޮޑުބޭބެ އައިއިރު 10:30 ވެ ބޮޑުވެފައިވިއެވެ. ބޮޑުބޭބެ އޭނަ ގޮވައިގެން ޓެކްސީއެއްގައި ދިޔައީ ވަކި އޭނަގެ ޙާލުވެސް ބަލާލުމެއްނެތިއެވެ. މަލާކް ބަނޑުހައި ވެފައި އިނެއްކަމަކު އޭނަ އެ ވާހަކަ ބުނާކަށް ވެސް ބޭނުމެއްނުވެފައި އިނީއެވެ. ނަމަވެސް އެރޭ އޭނަގެ ނަސީބު ރަނގަޅުކަމުން ކަންނޭނގެއެވެ. އެރޭ ގެއަށް ދިޔައިރު ބޮޑުބޭބެގެ އަންހެނުން އޭނައަށް ދޭންވެސް ކާއެއްޗެހި ޕެކްކޮށްގެން ގެނެސްފައި ހުއްޓެވެ.\n"އަނހަ މަލާކް ތިއައީދޯ؟ އަވަހަށް އިށީނދެ ކާލާ. މިހިރީ ދައްތަމެން މަލާކަށް ދޭން ގެނައި އެއްޗެހި." ބޮޑުބޭބެ އޭނަ ގެންގޮސް އެ އެޕާޓްމެންޓްގައި ހުރި ކާމޭޒާއި ކައިރި ކޮށްލި ވަގުތު ފަރުޒާނައްތަ ކާއެއްޗެހިން މަތި ނަގައި އަތުރާލަނީއެވެ. މަލާކަށް އެއްފަހަރު އެކާއެއްޗެއްސަށް އަނެއްފަހަރު އޭނަގެ އެ ދައްތައަށް ބެލެމުން ދިޔައީ ޙައިރާންކަމާއެކީގައެވެ. މިއީ ވަރަށް މަދު ފަހަރަކު ނޫނީ ވާ ކަމަކަށް ނުވާތީވެއެވެ. އަދި އެދުމެއްނެތި ނޫނީ އެ ދެއަތުން އޭނައަށް ވެދުމެއް ނުވާނެކަން ޔަޤީންވާތީވެސްމެއެވެ. އެ ވިސްނުމުގައި އިނދެވެސް މަލާކް އެމީހުންގެ އެދުމުގެ މަތިން ކާންފެށިއެވެ.\n"ކައިގެން ޖާނު ވަރުގަދަ ކޮށްގެން ހުރީމައެއްނު ފިރިހެނުން އިންނަން ވެސް ބޭނުންވާނީ؟" ފަރުޒާނާ މަލާކް ކައިރީގައި އިށީންނަމުން ބުންޏެވެ. ދައްތަ ދެއްކި އެ ވާހަކައިން މަލާކްގެ މޭ ނުބައި ކުރިއެވެ. ސަހަލުނޫން ކަމަކާނުލާ ބޮޑުބޭބެމެންގެ ފަރާތުން މި ޒާތުގެ ވާހަކައެއް ނުއިވޭނެކަން އެނގުންވީތީވެއެވެ.\n"ތެދެކޭ....މަލާކް ރަށަށް ދާންވާއިރަށް ވަރަށް އުފާވެރި ޚަބަރެއް މަލާކަށް ލިބޭނެ." ފާރޫޤު ނުހަނު ހެވިފައި އިނދެ އިތުރުކުރިއެވެ. މަލާކް އަސްލެއްނެތް ހިނިތުންވުމެއް ދައްކާލަމުން އެކަމާމެދު އިތުރު ސުވާލެއް ވެސް ނުކުރީ އެއީ އޭނަ އަޑުއަހަން ބޭނުންވާ ޒާތުގެ ވާހަކައެއްހެން ހީނުވުމުންނެވެ.\nއެރޭ ނިދަން ތައްޔާރުވުމަށްފަހު އާދައިގެ މަތިން މަލާކް އޭނަގެ ފުރޮޅިލީ ގޮނޑީގައި އޭނަގެ އެނދު ކައިރިއަށް ދިޔައެވެ. އަދި ކޮންމެ ރެއެކޭ ވެސް އެއްފަދައިން ފައިގައި ރިއްސާ ފަޅި ސިކުންތަކަށް ކޮޅަށް ތެދުވެ އެނދުމައްޗަށް ވެއްޓިގަތެވެ. ފައިގެ ރިހުން ފިލަންދެން އެނދުން ފައި ބާލައިގެން އިރުކޮޅެއް ވަންދެން މަލާކް ދެލޯ މަރައިގެން އޮތެވެ. އެހެނަސް މާ ގިނައިރެއްނުވެ ތެދުވެލެވުނީ ފަންކާގެ ވައިން ވެސް ފަޔަށް މާ ބޮޑަށް ފިނިވާން ފެށުމުންނެވެ. މިއީ އޭނައަށް އެއްގޮތަކަށް ވެސް އާ ކަމަކަށް ނުވުމުން މަލާކް ވަގުތުން އެކަން ޙައްލުކުރުމުގެ މަސައްކަތް ފެށިއެވެ. އެގޮތުން ފައިގައި ހުރި ތަދާއެކީ ވެސް އޭނަ ފައި އެނދުމައްޗަށް އެރުވިއެވެ. އެއަށްފަހު އަރިމަތީ މޭޒުމަތީގައި ބޭއްވިފައި އޮތް ބޯކޮށް އޮތް ދިގު އިސްޓާކީނު ނަގައި ފަޔަށް އަރުވަން ފެށިއެވެ. އިސްޓާކީން އަރުވައި ނިމުނު ވަގުތަކީ ސީލިންގްގެ މަތިން ފުރާޅުމަތީގައި ހިމަފޮދު ވާރޭގެ ތިކިތައް ތެޅެން ފެށި އަޑު އިވުނު ވަގުތެވެ. އެއާއެކު ވީ އުފަލާއެކީ އުޖާލާވި ހިނިތުންވުމަކާއެކީ މަލާކް ފަޔަށް ތަދުވާކަން ވެސް ހަނދާން ނައްތާލަމުން ނުހަނު އަރާމުގައި އެނދުގައި އޮތް ރަޖާ ގެނެސް ގައިގައި އަޅާލަމުން އޮށޯތެވެ. ހަމަ އެ ހިނދު އޭނަގެ ހަނދާނަށް އައީ އެރޭ ހޮސްޕިޓަލުގައި އިންދާ ޓީވީއިން ފެނުނު އެނދެއްގެ އިޝްތިހާރެކެވެ. އެ އިޝްތިހާރުގައި މި ޒާތުގެ މަންޒަރެއް ހުރިނަމަ މާ ރީތިވީހޭ ހިތަށްއެރި ހިނދު މަލާކަށް ހިނިތުންވެލެވުނެވެ. އިޝްތިހާރުތަކަށް އޭނަގެ ހުންނަ ޝައުޤުވެރިކަން ހިތަށްވެރިވުމުން ކުޑައިރުއްސުރެ އޭނަ ދެކެމުން އައި ހުވަފެނެއްގެ މަތިން ހަނދާން އާވިއެވެ.\nއެއްޗެއްގެ ހުރި ރީތިކަމާއި ފުރިހަމަކަން އެހެންމީހުންނަށް ދައްކުވައި ދިނުމަކީ މަލާކަށް އެންމެ ކުޑައިރުއްސުރެ ވެސް ލިބިފައިވާ ހުނަރެކެވެ. ރަށުގައި ހުންނަ އެންމެ ގެއެއްގައި ހުންނަ ޓީވީއިން ފެންނަ އިޝްތިހާރުތައް ބެލުމަކީ އޭނަގެ އާދައެކެވެ. އަދި އެކުވެރިންގެ މެދުގައި އެ އިޝްތިހާރުތަކަށް ފާޑުކިޔައި ހެދުމަކީ ކުޑައިރުއްސުރެވެސް އޭނަ ގަޔާވެގެން ކުރާކަމެކެވެ. ސްކޫލްގައި ކިޔަވަމުން ދިޔަ ދުވަސްވަރު މާރކެޓިންގްއަށް އޭނަގެ ޝައުޤުވެރިކަން ހުރި ވާހަކަ ބުނިބުނުން އޭނަގެ ގިނަ އެކުވެރިންގެ މެދުގައި ސަމާސާއަކަށްވެގެން ދިޔައެވެ. ކުޑަ ރަށެއްގައި އުޅޭ ނުކުޅެދުންތެރި އަންހެން ކުއްޖަކަށް މާރކެޓިންގް ފަދަ ދާއިރާއަކުން ކުރިއަށް ދެވޭނީ ކިހިނެއްތޯ ބުނެ ހަޖޫޖެހިއެވެ. އޭނަގެ މަންމަގެ ހެދިކާ އިޝްތިހާރު ކުރަންވީ ނޫންތޯ ބުނެ މަލާމާތްކުރިއެވެ. އެހެނަސް އެ މަލާމާތްތަކުން ހިތްދެރަވުމުގެ ބަދަލުގައި މަލާކް ހިތްވަރާއެކީ އެމީހުން އެ ބުނި ކަންތައް ކުރިއެވެ. މަންމަގެ ހެދިކާތައް އިޝްތިހާރު ކުރުމުގެ ގޮތުން އަތުން ކުރަހައިގެން ޕޯސްޓަރުތައް ހެދިއެވެ. އޭނަގެ ދެއަތަކީ ދޭތެރެދޭތެރެއިން އޭނަ ބޭނުންނުވާ ގޮތްގޮތަށް ވެސް ޙަރަކާތްކުރާ ދެއަތަށްވާތީ އޭނަ ކުރެހި ކުރެހުންތައް އޭނައަށް ވެސް އެހާ ރީއްޗެއްނޫނެވެ. އެހެނަސް އޭނަ ޖެހިލުންކަން ކަނޑާލަމުން އެ އިޝްތިހާރުތައް ގޭގެ ބޭރުގައި ތަތްކުރިއެވެ. އެ ޕޯސްޓަރުތަކުގައި ކުރަހާފަ ހުރި ކުރެހުންތައް އެހާ ރީއްޗެއް ނުވިއެއްކަމަކު ލިޔެފައި ހުރި ލިޔުންކޮޅަކީ ގިނަ މީހުންގެ ލޮލުގައި އެޅި ލިޔުންކޮޅަކަށްވިއެވެ. ސްކޫލްގައި ކިޔަވަމުން ދިޔަ އެއްޗެއްސަށް ބުރަވެ މަލާކް ލިޔަން ޚިޔާރު ކޮށްފައިވީ ޢާއްމުގޮތެއްގައި އެ ރަށުގައި ހުންނަ މަދު ފިހާރަތަކުގެ ބޭރުން ފެންނަ އާދައިގެ ބަސްކޮޅުތަކަށް ނުވާތީވެއެވެ. މިކަމުގެ ސަބަބުން މަލާކްގެ އެކުވެރިންގެ އަނގަ ބަންދުވިއެއްކަމަކު ދެންވެސް އޭނަގެ ހިތެއްނުފުރެއެވެ. އޭނަ ބޭނުންވަނީ އޭނަ ޝައުޤުވެރިކަން ހުރި ދާއިރާއިން ދެވެން އޮތްހާ ދުރަކަށްދާށެވެ. ފުރޮޅިލީ ގޮނޑިއެއްގައި މުޅި ޢުމުރު ހޭދަކޮށްފައިވިޔަސް އޭނަގެ ހުވަފެންތަކުގައި ޙަޤީޤީ ކުލަ ޖެއްސިދާނެކަން ސާބިތުކޮށްދިނުމަށެވެ. އޭނަގެ އެ އުއްމީދު ފުރިހަމަ ވާން ކިހާ ގާތްވެފައިވިކަން މަލާކަކަށް ރޭކާނުލައެވެ.\nއުފާވެރި ހުވަފެންތަކުން ޚިޔާލީ ފޮލާ ކައްކަމުން ދިޔަ ހިނދު ދޭތެރެދޭތެރެއިން އޭނަ އެރޭ ބޮޑުބޭބެ ދެއްކި ވާހަކަ މަތިން ވެސް ހަނދާންވަމުން ދިޔައެވެ. ނިދެމުން ދިޔަ ވަގުތު އަނުމްއާއި އަނުމްގެ ބޭބެއަކާއިމެދު ވެސް ވިސްނެމުން ދިޔައެވެ. މިހާތަނަށް އައިއިރު އަނުމް ދުވަހަކުވެސް އޭނަގެ ޢާއިލާ މީހަކާއި ބެހޭގޮތުން ރުހުމުގައި ވާހަކަ ދައްކާފައި ނުވާތީވެ ކަންނޭނގެއެވެ. އަނުމްގެ އެ ބޭބެ ތަފާތުވަނީ ކިހިނެއްތޯ މަލާކްގެ ހިތަށް އަރަމުން ދިޔައެވެ.\nމަލާކްގެ ހިތަށް ވެރިވަމުން ދިޔަ ސުވާލުތަކަށް ހުއްޓުމެއް އައީ އޭނަގެ އެސްފިޔަތަކަށް ބަރުވެ އޭނަގެ ދެލޯ މެރިގެން ދިޔުމުންނެވެ. ހަމަ އެ ހިނދު އާދައިގެ މަތިން މަންމަގެ ނަޞޭޙަތެއްގެ މަތިން ހަނދާންކޮށް ޝަހާދަތުގެ ދެކަލިމަ ކިޔާލީ އެހެނިހެން ޒިކުރުތައް ނުކިޔާ ކަމަށްޓަކައި އަމިއްލަ ނަފްސު ހިސާބަކަށް ކުށްވެރިކުރަމުންނެވެ.\nއެރޭގެ އެ ވަގުތު މަލާކް އޮތް ކޮޓަރިއަށް ވުރެ ދެގުނަ ތަނަވަސް ކޮޓަރިއެއްގެ ތެރޭގައި ހުރި އެއްކަލަ ޒުވާނާ ބިންމަތީގައި ބެހެއްޓިފައި ހުރި އޭނަގެ ހެދުން ފޮށި ހުޅުވާލީއެވެ. ފޮށީގެ ތެރެއިން އަޅި ކުލައިގެ ޓީޝާޓެއް ނަގައި އޭތި ބޮލުން ވައްޓާލަމުން އޭނަގެ ބިޔަ ހަށިގަނޑަށް މަހާލި ވަގުތު އޭނަ ހުރީ މޫނުބަލާ ލޯގަނޑު ކުރިމަތީގައެވެ. އެ ހިނދު ހަތަރެސްކަން ބައްޓަމަށް ހުރި އޭނަގެ ފިރިހެންވަންތަ މޫނު އެ ލޯގަނޑުން ފެންނަމުން ދިޔައެވެ. ގަދަ ބުމައިގެ ދަށުގައިވި ހަނި ދެލޮލުގެ ސަބަބުން އެ މޫނުމައްޗަށް ވެރިވެފައިވަނީ ސީރިއަސް ގޮތެކެވެ. ރޭގަނޑުގެ އެ ވަގުތު ވީއިރު އޭނަގެ އިސްތަށިގަނޑުގައިވި ތެތްކަން ފިލާފައިވުމުން ކަނދުރައާއި ހަމައަށް އޮތް އިސްތަށިގަނޑުގެ ރޫފައަށް ބަދަލުތަކެއް އަންނަން ފަށާފައިވިއެވެ. އެހެނަސް އެ ޒާތަށް ހުއްޓެއްކަމަކު ވެސް އޭނަ އެތައް އަހަރެއްގެ މަތިން ބިނާކުރި ހަށިގަނޑުގެ ސަބަބުން އޭނަ ފިލްމީ ތަރިއަކާއި ވައްތަރުކުރުވައެވެ. ލޯގަނޑުން އަމިއްލަ ސޫރައަށް ބަލަން ހުރެ ފަޚުރުވެރި ހިނިތުންވުމުގެ ފަހަތުގައިވި ސިއްރަކީ ވެސް އޭނައަށް އެކަން ޤަބޫލުކުރެވުން ކަންނޭނގެއެވެ.\nޒުވާނާ އެހެން ހުއްޓާ އޭނަގެ ސަމާލުކަން އެހެން ދިމާލަކަށް ދިޔައީ އެނދުގެ އަރިމަތީ މޭޒުމަތީގައި ބޭއްވިފައި އޮތް އޭނަގެ ފޯނު ރިންގުވާން ފެށުމުންނެވެ. އެއާއެކު އޭނަ އެ ދިމާލަށް ގޮސް ފޯނު ނަގައި ބަލާލިއެވެ. ފޯނުގެ ސްކްރީނަށް އަރާފައި އޮތް ނަމަކީ 'ބޮޑުމަންމަ' އެވެ. އެ ނަން ފެނިފައި ވެސް ޒުވާނާގެ މޫނުމައްޗަށް ވެރިވީ އުފާވެރި ހިނިތުންވުމެކެވެ. އޭނަ ވަގުތުން ފޯނު ނަގައި ސްޕީކަރަށްލަމުން ފޯނު އެ މޭޒުމަތީގައި ބޭއްވިއެވެ.\n"ހާދަ ލަހަކުންނޭ ބޮޑުމަންމަ ކޮއްކޮ މަތިން ހަނދާން ތިވީ. ވަރަށް ދެރަވެއްޖެ އެކަމާހެދި." ޒުވާނާ ވާހަކަ ދައްކަމުން އަނެއްކާވެސް ރީތިވާ މޭޒު ދޮށަށް ގޮސް އޭނަ ރީތިވާން ނެގި އެއްޗެހި އަނބުރާ ފޮށްޓަށް އަޅަން ފެށިއެވެ.\n"އަޅޭ އެބަ އިނގެއްނު ބޮޑުމަންމަ ކިހާ ބިޒީވާނެކަން މި ދުވަސްކޮޅު. އަނުމް ވެސް އަދި ކޮއްކޮވެސް އަންނަނީ މާދަމާ ވިއްޔާ. އަދި މިގޭގެ ތެރޭގަ ބަޔަކު އަންނަން އުޅޭހެން ވެސް ހީވަނީ ބޮޑުމަންމައަށް އެކަނި ވިއްޔާ. އެހެންނޫނަސް މީހަކު ޑޮކްޓަރަކަށްވެގެން އަނބުރާ ގެއަށް އަންނައިރު އާދައިގެ ގޮތަކަށް ވެސް މަރުޙަބާ ނުކިޔޭނެތާ." ފޯނުން އެ ވާހަކަ އިވުނުއިރު ޒުވާނާ ރީތިވާ މޭޒުމަތީގައި ހުރި އެންމެ ފަހު އެއްޗެހި ފޮށްޓަށް އަޅާލީއެވެ.\n"ހެހެހެ.....އާނދޯ؟ ތިހެން ބުނީމަ މިހާރު ދެވޭ ގޮތް ލަސްވެގެން މިއުޅެނީ ވެސް. އޭ ބޮޑުމަންމަ ކޭކެއް އަޅަންޏާ މިފަހަރު ނުލިޔައްޗޭ ކޮކީއޭ. ކޮންމެ ސެލެބްރޭޝަންއެއްގަ ދޮންބެ ހުރެގެން އިންސްޓާއަށް ފޮޓޯލާއިރު އޮންނަނީ އެހެން. ވަރަށް ޖޯކުޖަހާނެ އެންމެން." ޒުވާނާ ފޮށީގެ މަތިގަނޑުގައި ހުރި ބައިގެ ތެރެއިން އޭނަގެ އައި ޕެޑް ނަގައިގެން ފޮށި ލައްޕާލުމަށްފަހު އެނދު ކައިރިއަށްދަމުން ބުންޏެވެ.\n"ހޫނ....އަހަރުމެން ނޫޅެމޭ ނަންވެސް ލިޔާކަށް. ލިޔާނީ ޑޮކްޓާރ އަޔާޒް، އެމްބީބީއެސް." އެކޮޅުން އެ ބަސްތައް ކިޔުނު ވަގުތަކީ އަޔާޒް އެނދަށް އަރައި އޭނަގެ އައި ޕެޑް ހުޅުވާލި ވަގުތެވެ. އައި ޕެޑްގެ މެދުގައި ވެސް އޭނަގެ ނަން ލިޔެވިފައިވީ ދެންމެ އެ އިވުނު ފަދައިންނެވެ. ނަމުގެ ފަހަތުން ފެންނަމުން ދިޔަ ފޮޓޯގައި ހުރި އަޔާޒް ދަސްވެނިވި ދުވަހު އޭނަ ހިނިތުންވެލައިގެން ވަކިން ނަގާފައި ހުރި ފޮޓޯއެކެވެ.\n"ޔޫ ނޯ މީ ޓޫ ވެލް ބޮޑުމަންމާ." އައި ޕެޑްގައި ޕާސްވޯޑް ޖަހަމުން އޭނަ ބުންޏެވެ.\n"ހޫނ ދެން ހެވޭ. ޅައިރު ހޮޑުލައި ހެދީ ވެސް މި އުނގަށްވިއްޔާ އެނގޭނެއެއްނު. އާނ އޯކޭ ދެން މިހާރު ދާންވެއްޖެ. އެއްކަލަ އަޔާޒްގެ ފޭވަރިޓް ޑުވެޓް ހަލާކުވިއެއްނު ލަޔާން ކޮއްކޮއާ ލިލިއަން ކަތުރުން ފައިޓެއް ހިންގި ދުވަހު؟ އޭތި އަލުން ފަހަން ދިނިން ކުރިން ރޭ...މިހާރު އޭތި ނިމިފަ ކަންނޭނގެ އޮންނާނީ. އޭތި ނަގަން ދާންވެގެން މިއުޅެނީ." އެކޮޅުން އިތުރަށް ވާހަކަ ދެއްކި އަޑު އިވިފައި އަޔާޒަށް ހިނިތުންވެލެވުނެވެ.\n"ޔޫ އާރ ދަ ބެސްޓް އާންޓް ބޮޑުމަންމާ! ލަވް ޔޫ!!" އަޔާޒް އޭނަގެ ބޮޑުދައިތަ ކަމަށްވާ ވަސީމާއަށްޓަކައި ލޯބިން ފުރިގެން އައި ހިތަކާއެކީ ފޯނަށް ބަލަން އިނދެ ބުންޏެވެ.\n"ލަވް ޔޫ ޓޫ....އޭ އެއްކަލަ ނިޝާން އެބަ ގުޅާ. ކޮންފަރެންސަށް އެބަލަން. ހިނގާބަލަ ޖޭ ކޮށްލަން." އަޔާޒް އެ ވާހަކަ އިވިފައި ހީލަމުން ހިނގާށޭ ބުނެލިއެވެ.\n"އޭ ބޮޑުމަންމަ އައިސްދީބަލަ ލިލިއަން ކައިރިއަށް. އަހަރެން އުޅެއުޅެ ނިދާ ހެދުން ލާން އެއްބަހެއްނުވި. ހަމަ އެ ރަތްކުލައިގެ ހެދުން ލާން އުޅެނީ." ފޯނުން އިވުނު އޭނަގެ ދޮންބެގެ އަޑަށް އަޔާޒްގެ ހިނިތުންވުން ފުންވިއެވެ. ދޮންބެގެ އަޑުގެ ފަހަތުން އޭނައަށް ބޮޑުބޭބެ ކިޔާ2އަހަރުގެ ލިލިއަން ކުދި ކިޔާ އަޑަށް ވެސް އޭނަގެ ހިތް އުފާވެރިކަމުން ބަންޑުންވެގެން ދިޔައެވެ.\n"ސާބަސް! މުޅި މާލެ ހިންގާ ވަކީލެއް. އެކަމަކު އަމިއްލަ އަންހެން ދަރިފުޅާ ދެމީހުން ކުރާ ޒުވާބަކުން މޮޅެއްނުވޭ. މި އަންނަނީ!" ވަސީމާ އެހެން ބުނެ ފޯނު ކަނޑާލި އަޑަށް އަޔާޒަށް ހީލެވުނެވެ.\n"ލިލިއަންއަކީ ވެސް ކުޑަކުޑަ ވަކީލެއްވިއްޔާ ދޯ ބްރޯ؟" އަޔާޒް ބުނެލިއެވެ.\n"އަނހަ! އަޔާޒް ވެސް އެބަހުއްޓޭދޯ؟ ކޮބާ މިހާރު ފުރަނީތަ؟" ނިޝާން ވާހަކަ ދެއްކިއެވެ.\n"ނޫނޭ އަދި ނުފުރަން." އަޔާޒް އޭނަގެ އައި ޕެޑުން ގޫގުލްއަށް ގޮސް އެއްޗެއް ޓައިޕްކުރަމުން ބުންޏެވެ.\n"ސީރިއަސްލީ؟ އައި ތޯޓް ޔޫ ހޭޓެޑް އިންޑިޔާ. ހީކުރީ ރިޕޯޓްތައް ލިޔެ ނިމޭއިރަށް ތިތަނުންދާން ޓިކެޓް ނަގާނެކަމަށް." ނިޝާން ބުނި އަޑު އިވުނެވެ.\n"އާނދޯ؟ އެކަމަކު ތަންކޮޅެއް އިންޓްރެސްޓިންގް ކޭސްއެއް ފެނިގެން އެ ޕޭޝަންޓްއާ ބައްދަލުކުރަންވެގެން މަޑުކުރީ." އަޔާޒް އޭނަ ސާރޗްކުރަން ބޭނުންވާ އެއްޗެއް ސާރޗްކުރުމާއެކު ފެންނަން ފެށީ ޚާއްޞަ ގޮނޑިތަކުގައި އިށީނދެގެން އެހެން ނޫނީ ވަކި ވައްތަރެއްގެ ބޫޓު ލައިގެން ތިބި ބޮޑެތި މީހުންނާއި ކުޑަ ކުދިންގެ ފޮޓޯތަކާއެކީ ހުރި ލިޔުންތަކެވެ.\n"ހަހަ....އަންހެން ކުއްޖެއްތަ އަނެއްކާ؟ ތިއޮތީ މީހެއްގެ ސިކުނޑި ފެނިފަ ފުރަތަމަ ނަޒަރުން ލޯބިވެވިފަ. ސޯ ރޮމޭންޓިކް!" ނިޝާން ސަމާސާކުރިއެވެ. ހަމަ އެ ހިނދު އެމީހުންގެ ބޮޑުމަންމަ ގޮސް ލިލިއަން މަސަލަސް ކުރާ އަޑުވެސް އަޔާޒަށް އިވުނެވެ.\n"ރޮމޭންޓިކް މައި ފުޓް! އެކުއްޖާގެ ނަންވެސް އަހަރެން ހަނދާނެއް ނެތް މިހާރު. ކޮންމެސް މަރިޔަމެކޭ. އެނގެއެއްނު އަހަރެންގެ ގޮތް. ހަމައެކަނި ސްކޭން މަތިން ހަނދާން ހުރީ. އައި ތިންކް އައި ކޭން ހެލްޕް ހާރ. އެހެންވީމަ ބޮޑަށް މި މަޑުކުރަނީ. އެހެންނޫނަސް އެނގެއެއްނު އަހަރެން ލޯބިވާ އެންމެ ކުއްޖެއްކަން ހުންނަނީ." އަޔާޒް ފަހު ޖުމްލަ ބުނެލީ ހިނިތުންވުމަކާއެކީ ހިސާބަކަށް ރަތްވެގެން ދިޔަ މޫނަކާއި އެކީގައެވެ.\n"ކާކު؟ ޑޯންޓް ޓެލް މީ ޔޫ ސްޓިލް ލައިކް ދެޓް މައުވާ!" ނިޝާން އެހެން ބުނެލީ ހިސާބެއްގެ ނުރުހުންތެރިކަމާއެކީގައެވެ. އެއާއެކު އަޔާޒްގެ ހިނިތުންވުން ފަނޑުވިއެވެ.\n"އެކަމަކު....އަހަރެން އަދިވެސް ލޯބިވޭ މައުވާދެކެ." އަޔާޒަށް އެހެން ބުނެލެވުނީ މަޑުމައިތިރި އަޑަކުން ސީރިއަސްކަމާއި އެކީގައެވެ.\n"އޭނަ ކުރި ކަންތަކަށްފަހު ވެސް؟ ސީރިއަސްލީ އަޔާޒް ޔޫ ޑޯންޓް ޑިޒާވް ހާރ! އަދިވެސް ވަގުތު އެބައޮތް. އޭނަ ދޫކޮ.." ނިޝާންގެ ވާހަކަ މެދުކެނޑުނެވެ.\n"މައު މަޢާފަށް އެދުނޭ ބްރޯ. އަހަރެން މަޢާފުކޮށްފިން. އެންޑް އައި ސްޓިލް ލަވް ހާރ..." އަޔާޒް އެހެން ބުނެލީ ހިތާމަވެރިކަން ވެރިވާން ފެށި މޫނަކާއި އެކީގައެވެ. ދެކެވެން ފެށި ވާހަކައިގެ ޒާތުން ކުރިމަތިން ފެންނަމުން ދިޔަ ސްކްރީނަށް ވެސް އަޔާޒްގެ ސަމާލުކަމެއް ނުދެވުނެވެ.\n"އަޔާޒް.....އެކަމަކު އެއީ އެކީގަ ޒަވާޖީ ޙަޔާތެއް ފަށަންވީ ކަހަލަ ކުއްޖެއްނޫނޭ. ބޮޑުމަންމަ ކައިރިއަށް ގެއަށް ގެންނަންވީ ޒާތުގެ ކުއްޖެއް ނޫން އެއީ. އެންޑް ޔޫ ނޯ ދެޓް!" ނިޝާން އެހެން ބުނި އަޑަށް އަޔާޒްގެ ކަތުރުކަށިގަނޑަށް ބާރުވީ އޭނަގެ ހިތުތެރޭގައި އުތުރި އަރައިގަތް އިޙްސާސްތަކެއްގެ ސަބަބުންނެވެ.\n"އަހަރެން ތިކަހަލަ ނަޞޭޙަތް ހޯދަންވީ ދެކުދިން ހޯދައި ވަރިވެފަ ހުރި މީހެއްކައިރިން ނޫންހެން ހީވަނީ." އައި ރުޅީގައި އަޔާޒަށް ބުނެލެވުނެވެ. އޭގެ ދެވަނަ ސިކުންތުގައި އޭނައަށް އެކަމާމެދު ހިތާމަވެސް ކުރެވުނެވެ. މީގެ މަދު މަސްތަކެއް ކުރިން ވަރީގެ މަރުޙަލާއެއް ކަނޑައްތުކުރި އޭނަގެ ދޮންބެއަށް އެ ބަސްތަކުން ކުރާނެ އަސަރު އެނގުންވުމުންނެވެ. އޭނަ ވަގުތުން މަޢާފަށް އެދެން ބޭނުންވިއެވެ. އެހެނަސް އެ ޙާލަތުގެ ގޮތުން އޭނަ އެކަމަށް ނުކުޅެދުނެވެ.\n"ރައިޓް....ވެދާނެ ތިއީ ތެދަކަށް ވެސް. އެކަމަކު މިކަން ވެސް ހަނދާން ބަހައްޓާތި. އަޔާޒަށްވުރެ ބޮޑަށް ދުނިޔެ ފެނިފަ ހުރީ ދޮންބެއަށް. ވަރަށް ސަލާމް!" ނިޝާން އެހެން ބުނެ ވަގުތުން ފޯނު ކަނޑާލިއެވެ. އެއާއެކު އަޔާޒަށް ދެލޯ މަރާލަމުން ފުން ނޭވައެއް ދޫކޮށްލެވުނެވެ. ދޮންބެއާއި ދެމެދު ދެކެވުނު ވާހަކަތައް އަދިވެސް އެއްފަހަރު ހަނދާންކޮށްލުމަށްފަހު އޭނަ ދެލޯ ހުޅުވާލިއެވެ. އެއަށްފަހު އޭނަގެ އައި ޕެޑުން ބްރައުޒާރ ކްލޯޒްކުރުމަށްފަހު ގެލަރީއަށް ދިޔައެވެ. ގެލަރީ ހުޅުވާލުމާއެކު ފެނިގެން ދިޔައީ ޒުވާން އަންހެން ކުއްޖެއްގެ ފޮޓޯތަކެވެ. އަޔާޒް އެ ފޮޓޯތަކުގެ ތެރެއިން އެންމެ ފަހަކަށް ނެގިފައިހުރި ފޮޓޯ ހުޅުވާލިއެވެ. ފޮޓޯގައި އެ އަންހެން ކުއްޖާ ރަތް ކުލައިގެ ކަކުލާއި ހަމައަށް އޮތް ހެދުމަކާއި ކަޅުކުލައިގެ ޖިންސެއް ލައިގެން ފެހި ބަގީޗާއެއްގެ ތެރޭގައި ބެހެއްޓިފައި ހުރި ބެންޗެއްގައި އިންއިރު މޮޑެލަކާއި ވަކި ތަފާތެއްނެތެވެ. ކޮނޑަށްވުރެ މައްޗަށް ކުރުކޮށް ކޮށާލެވިފައިވި އިސްތަށިގަނޑުގެ އެކި މަތިން ފެށިގެން ތިރިއަށް ކުލަ މަޑުވާ ފަދައަކުން މަޑު މުށިކުލައިގެ ޖެއްސިފައިވީއިރު މޭކަޕްކުރަން މޮޅުކުއްޖެއްކަން އެ ވަށް މޫނުމަތިން އެނގެއެވެ. އައިލައިނާއިން ލޮލުގެ ވަށައިގެން ކުލަ ގަދަކޮށް މަސްކަރައިން އެސްފިޔަތައް ދިގު ކުރެވިފައިވިއެވެ. އޭނަގެ ހެދުމުގައި ހުރި ކުލަ ތުންފަތުގައި ޖެއްސިފައިވީއިރު ތުންފަތަށް ވެރިކުރުވާފައިވީ ލާނެތް ހިނިތުންވުމެކެވެ. އެއްފައި މައްޗަށް އަނެއްފައި އެރުވިފައިވީއިރު ފަޔަށް ލައްވާފައިވީ ކަޅުކުލައިގެ ތުނި އިސްޓާކީނެކެވެ. ކަކޫމަތީގައި ބޭއްވިފައި އޮތް ދެއަތުގެ ނިޔަފަތިތައް ދިގު ކުރެވި ކުލަޖެއްސިފައިވިއެވެ.\nކޮންމެ މީހަކު މައުވާއާއި ބެހޭގޮތުން ކޮންމެ ގޮތަކަށް ދެކުނެއްކަމަކު އަޔާޒް އެ ފޮޓޯއަށް ބަލަހައްޓައިގެން އިނީ މަސްތުވެފައިވާ ފަދައަކުންނެވެ. ކޮންމެ މީހަކު ކޮންމެ އެއްޗެކޭ ކިޔުނަސް އެއީ އޭނަގެ ހިތުން ޖާގަ ހޯދި އެންމެ ފުރަތަމަ އަންހެން ކުއްޖާއެވެ. އަދި އޭނަގެ މުޅި ޙަޔާތް އެކީގައި ވޭތުކުރަން ބޭނުންވާ ކުއްޖާވެސްމެއެވެ.\nއަޔާޒް ފޮޓޯއަށް ބަލަން އިނދެފައި މައުވާގެ މޫނާއި ކައިރިން އިނގިއްޔެއް ޖައްސާލީ ލޯތްބާއި އެކީގައެވެ. އެއަށްފަހު އޭނަ އެ ފޮޓޯ ގެނެސް މޭގައި ޖައްސާލުމަށްފަހު ފުން ނޭވައެއް ދޫކޮށްލިއެވެ.\nއޭގެ އަނެއްދުވަހު ގެ ހެނދުނު 8:30 ވާން ގާތްވެފައި ވަނިކޮށް އަޔާޒް ގޮސް 'ކޯރމެޑް' ހޮސްޕިޓަލަށް ވަދެގެން ދިޔައީ ލަގެޖްވެސް ހިފައިގެންނެވެ. އެތާނގައި ހުރެފައި ރޭ އޭނަ ޝައުޤުވެރިވީ ބަލިމީހާއާއި ބައްދަލުކުރުމަށްފަހު ވަގުތުން ފުރައިގެން ދެވޭ ގޮތަށެވެ. ދޮރު ކައިރީގައި ހުރި ސެކިއުރިޓީ ގާޑަކާއި އޭނަގެ ލަގެޖް ޙަވާލުކުރީ 9:30 ވާއިރު އޭނައަށް ނާދެވޭނަމަ ފްލައިޓްގެ މަތިން އޭނައަށް ހަނދާން ކޮށްދިނުމަށް އެދިފައެވެ.\nހޮސްޕިޓަލަށް ވަދެގެން ގޮސް އަޔާޒް އިށީނީ އޭނައާއި ނުހަނު އެކުވެރި ޑޮކްޓާރ ފާރނޭންޑްގެ ކޮޓަރީގެ ބޭރުގައި ހުރި ބެންޗެއްގައެވެ. އެދުވަހު ކޮންމެވެސް ކަމަކާހެދި ޑޮކްޓަރު ލަސްވާނެ ވާހަކަ އިވުމުން އަޔާޒް ހިސާބަކަށް މާޔޫސްވިއެވެ. ރޭ އޭނައަށް ހޯދުނު ހޯދުންތައް އޭނަ ހުރީ އެހެން ޑޮކްޓަރަކާއި ޙިއްސާކުރަން ބޭނުންވެފައެވެ. އެ ބަލިމީހާގެ ފަރުވާއާއިމެދު އެ ޑޮކްޓަރު ދެކޭގޮތް ދެނެގަތުމަށެވެ.\nގޮނޑީގައި އިނދެގެން އޭނަގެ އައި ޕެޑުންވެސް އޭނައަށް ކުރެވެމުން ދިޔައީ އެ މަސައްކަތެވެ. އެ މަސައްކަތުގައި އިންއިރު ވެސް ދޭތެރެދޭތެރެއިން ރޭ އޭނައާއި ދޮންބެއާއި ދެމެދު ދެކެވުނު ވާހަކަ ހަނދާންވަމުން ދިޔައެއްކަމަކު އޭނަ އެކަމާމެދު ނުވިސްނޭތޯ ބެލިއެވެ. އަދި އޭނަގެ ހޯދުންތައް ކުރިއަށް ގެންދިޔައެވެ. ޑޮކްޓާރ ފާރނޭންޑް ވަދެގެން ދިޔައިރު އޭނައަށް ގޮވާލީ ވެސް އޭނަ އެހެން އިންދައެވެ. އޭނަ ހަމަ އެ ވަގުތު ވެސް ޑޮކްޓަރާއި އޭނަ ޙިއްސާކުރަން ބޭނުންވި ވާހަކަ ދައްކަން އުޅުނެވެ. އެހެނަސް ބަލި މީހަކުވެސް ޑޮކްޓަރާއި ބައްދަލުކުރަން އައުމުން އަޔާޒް އެކަން ފަސްކޮށްލަމުން ޑޮކްޓަރާއި އެކީ އެ ކޮޓަރިއަށްވަނެވެ. އަދި ކޮޓަރީގައި ޑޮކްޓަރުގެ މޭޒުގެ ކުރިމައްޗަށްވާ ގޮތަށް ދިގުކޮށް ހުރި ސޯފާގައި އިށީނދެގެން އިނދެ އެކި ބަލި މީހުން ރޭ އޭނަ ލިޔުނު ރިޕޯޓްތައް ޑޮކްޓަރަށް ދައްކަމުން ދިޔަ އަޑު އަހަމުން ދިޔައީ ވެސް އޭނަގެ ހޯދުންތައް މެދުކެނޑުމެއްނެތިއެވެ. ކޮންމެ ބަލި މީހަކު ވަދެގެން އަންނައިރު އޭނައަށް ދޮރާއި ދިމާލަށް ބެލެނީ ނުހިނގޭ އަންހެން ކުއްޖަކު ވަދެގެން އާދޭތޯއެވެ. އެހެނަސް ގަޑިއިރެއް ނިމެން ކައިރިވީއިރު ވެސް އޭނަގެ އެ އިންތިޒާރަށް ނިމުމެއް ނާދެއެވެ. އެ ބަލިމީހާ އެ ދުވަހު ޑޮކްޓަރަށް ދައްކަން ނާންނަނީތޯ ހިތަށްއެރި ވަގުތަކީ އެވަގުތު ކޮޓަރީގައި ހުރި ބަލިމީހާ ނިކުމެ އެހެން ބަޔަކު އެ ކޮޓަރިއަށް ވަން ވަގުތެވެ. އެމީހުން ވަދެގެން އައިއިރު ވެސް އަޔާޒް ހުރީ ބަލަހައްޓައިގެންނެވެ. އެއީ މެދު ޢުމުރުގެ ފިރިހެނަކާއި ޒުވާން ފުރައިގެ ފިރިހެން ކުއްޖެކެވެ. ދެމީހުންގެ މޫނުމަތިން އެއީ އޭނައަށް އެދުވަހު ފެނުނު ފުރަތަމަ ދެ ދިވެހިންކަން އޭނައަށް އެނގުންވިއެވެ. އެހެނަސް ދެމީހުންވެސް ހެވިދިއްލިފައި ތިބި ގޮތުން އެތާނގައި ބަލި މީހެއް ހުރިހެން އޭނައަށް ހިއެއްނުވިއެވެ. އެމީހުން ޑޮކްޓަރުގެ ކުރިމަތީގައި އިށީނދެ ވާހަކަ ދައްކަން ފެށުމުން އެކަން ޔަޤީންވިއެވެ.\n"ހެލޯ ޑޮކްޓާރ....މި އެމްއާރްއައި ސްކޭންއާ ރިޕޯޓް ދައްކާލަންވެގެން މިއައީ. ބަލިމީހާއަކަށް ނާދެވުނު މިއަދު. އެއީ 20 އަހަރުގެ ނުހިނގޭ އަންހެން ކުއްޖެއް. ފެށުނީއްސުރެވެސް އެކުއްޖާއަކަށް ނުހިނގޭ. ކޮޅަށް ތެދުވާއިރަށް ފައިގަ ރިއްސައިގެން ވެއްޓެނީ. މި ރިޕޯޓްއިން އެކުއްޖާއަށް ނުހިނގޭ ސަބަބު އެނގޭތޯ ބަލާލަންވެގެން މިއައީ." އެ ދެމީހުންކުރެ ޒުވާން ފިރިހެން ކުއްޖާ ކޮށި އިނގިރޭސި ބަހުން ދެއްކި ވާހަކައިގެ މެދުތެރެއިން އަޔާޒްގެ ހުރިހާ ޙިއްސެއް ހޭލިހެން އޭނައަށް ހީވިއެވެ. އޭނައަށް ވަގުތުން ސޯފާއިން ތެދުވެލެވުނެވެ. އޭނަ އެމީހުންނާއި ދިމާލަށް އަންނަ އަޑަށް ޑޮކްޓަރުގެ އިތުރުން އެ ދެ ފިރިހެނުންގެ ނަޒަރުވެސް އޭނައަށް އަމާޒުވިއެވެ. އަޔާޒް ވަކި އެއަކަށް ފަރުވާލެއްނެތި އެތާ ދުރުގައި ހުރި އޮފީސް ގޮނޑި ދަމައިގެން ގޮސް ޑޮކްޓާރ ފާރނޭންޑްގެ ކައިރީގައި އިށީނެވެ.\n"ޑޮކްޓާރ ފާރނޭންޑް....އެންމެ ރަނގަޅުތަ އަޅުގަނޑު މި ކޭސް ތަފްޞީލުކޮށްދިނަސް؟ ދިވެހިންވީމަ އަޅުގަނޑަށް ރަނގަޅަށް ބުނެވެސް ދެވޭނެ ކަންނޭނގެ." އަޔާޒް އިނގިރޭސި ބަހުން ޑޮކްޓާރ ފާރނޭންޑް ކައިރީގައި އެދުނެވެ. އިނގިރޭސި ބަހުން ޑޮކްޓަރު ކިޔައިދިނުމުން އެމީހުންނަށް ނޭނގުމުގެ ސަބަބުން ބަލިމީހާއަށް އެދެވޭ ފަރުވާއެއް ނުލިބިދާނެކަމުގެ ބިރު ހީވުމުންނެވެ.\n"އޯކޭ....މި ޑޮކްޓަރު ކިޔައިދެނީ. ވަރަށް ރަނގަޅު ޑޮކްޓަރު ތިބޭ." އަޔާޒަށް ޖަވާބުދިނުމަށްފަހު ކޮންމެވެސް ވަރަކަށް ދިވެހި އެނގޭ ޑޮކްޓާރ ފާރނޭންޑް އެތާތިބި ފާރޫޤާއި ނިމާލަށް ޔަޤީންކަން ލައިދިނެވެ. އެމީހުން އަޔާޒަށް ބަލާލީ ހިސާބަކަށް ނުރުހުންވެގެން ތިބެއެވެ. އެއީ ކީއްވެކަމެއް އަޔާޒަކަށް ނަގައިނުގަނެވުނެވެ. އޭނަ ޒުވާންކޮށް ހުރުމުން އޭނައަށް އިތުބާރު ނުކުރެވުނީކަމަށް ހީކުރެވުނެވެ. އެހެނަސް އަޔާޒް އަމިއްލަ ޤާބިލިއްޔަތުކަމަށް ޝައްކެއް ނުކުރެއެވެ. އެ ބަލިމީހާއަށް ދިމާވެގެން އުޅޭ މައްސަލަ އޭނައަށް ސާފުކޮށް އެނގެއެވެ. އޭނަ އިތުރަށް ސާފުކުރަން ބޭނުންވާ ކަންތައް ހުރުމުން އޭނަ އެންމެ ފުރަތަމަ ވެސް ސުވާލަކުން ފެށިއެވެ.\n"އަޅުގަނޑުގެ ނަމަކީ ޑރ. އަޔާޒް. އަޅުގަނޑު މީ ނާރުގެ ޑޮކްޓަރެއް ނޫން އެކަމަކު ކިޔެވުމުގެ ތެރޭގަ ވަރަށް ގިނައިން ނާރުގެ ބަލިތަކާމެދު ދިރާސާކުރިން. އަޅުގަނޑު މި ކުރާ ސުވާލުތަކަށް ވަރަށް ތަފްޞީލުކޮށް ޖަވާބުދިނުން އެދެން. މި ކުއްޖާ އުފަންވީ ދުވަހު ކަންތައްވީ ގޮތް ކިޔައިދިނުން އެދެން." އަޔާޒް އަދަބުވެރިކަމާއެކީ އެދުނެވެ. އެމީހުންގެ މޫނުމަތިން ދެންވެސް ފެންނަމުން ދިޔައީ ހިސާބެއްގެ ހިތްހަމަނުޖެހުމެކެވެ. އެފަދަ މޫނެއްގައި އިނދެ ވާހަކަ ދެއްކީ ފާރޫޤެވެ.\n"އެކުއްޖާ އުފަންވީ ވަރަށް ދަތި ގޮތަކަށް. އުފަންވެގެން އެންމެ ފުރަތަމަ ނޭވާވެސް ނުލާ. ވަރަށް މަސައްކަތުން ނޭވާ ލެވުނީ. ފަހުން ވެސް ވަރަށް ބަލިކޮށް އުޅުނީ. އަހަރުމެން ހިއެއްނުކުރަން ދުނިޔޭގަ ހުންނާނެ ކަމެއްވެސް. އެކަމަކު ﷲ ގެ އިރާދަފުޅުން އެކުއްޖާ އެހެރީ މިހާރު." ފާރޫޤު ތެދުތެދަށް ކިޔައިދިނެވެ. މަސްޢޫދުގެ ކުޑަ ގޭގެ ތެރޭގައި މަލާކް އުފަންވި ދުވަހަކީ އޭނަވެސް ރަށުގައި ހުރި ދުވަހެކެވެ. އޭނައަށް ސާފުކޮށް އެވާހަކަ އެނގެނީ އެހެންވެއެވެ. އޭނަ ވެސް މަލާކަށް ވެގެން އުޅޭގޮތް ދެނެގަންނަން އުޅޭކަމުގެ ޝައުޤުވެރިކަން އެމޫނުމަތިން ފާޅުވާން ފަށާފައިވިއެވެ.\n"އަޅުގަނޑަށް ހީވެފަ އޮތީ ރަނގަޅަށް...." އަޔާޒަށް ބުނެލެވުނެވެ. އެ ހިނދު އޭނަގެ ކުރިމަތީގައި ތިބި ދެމީހުން އޭނައަށް ފުން ނަޒަރެއް ދިން މަންޒަރު ފެނިފައި އަޔާޒް ހަމަޖެހިލަމުން މޭޒުމަތީގައި އޮތް ދެއަތް ގުޅުވާލިއެވެ.\n"ސެރެބްރަލް ޕަލްސީ....އުފަންވުމުގެ ތެރޭގަ ސިކުނޑިއަށް ރަނގަޅު ވަގުތުގައި އޮކްސިޖަން ނުލިބުމުގެ ސަބަބުން ސިކުނޑިއަށް ގެއްލުމެއް ލިބިފަ ހުރީ. އެ ގެއްލުމުގެ ސަބަބުން ފައިގެ މަސްތައް ރަނގަޅަށް މަސައްކަތް ނުކުރާތީ ނުހިނގެނީ." އަޔާޒް ކިޔައިދިން ވާހަކައިން ފާރޫޤާއި ނިމާލުގެ މޫނުމަތިން ޙައިރާންކަން ފާޅުވީ ހިނދު ކޮމްޕިއުޓަރުގެ މޮނީޓަރުން އެމްއާރްއައި ސްކޭން ބަލަން ހުރި ޑޮކްޓާރ ފާރނޭންޑް އަޔާޒް ބުނި އެއްޗަކަށް ބޯޖަހާލިއެވެ.\n"ހަމައެކަނި ފައިގައެއް ނޫން. އަތުގެ ބާރުގަ ވެސް މައްސަލަތަކެއް ހުރުން އެކަށީގެންވޭ. މީގެ އިތުރުން ބޭނުންނުވާ ވަގުތު ޙަރަކާތްތައް ގެނެވުމާ ކުދިކުދި ކަންތަކާހެދި ވެސް ސިއްސައިގެން ދިޔުމަކީ ބަލިމީހާއަށް ދިމާވާނެ މައްސަލަތައް. އެމްއާރްއައި ހެދި ވަގުތުވެސް ސިއްސައިގެން ދިޔަކަން ސްކޭންއިން އެނގޭ. އެކަމަކު މި ހުރިހާ ކަންތަކާ އެކީގަ ވެސް ބަލިމީހާގެ ވިސްނުން ރަނގަޅުކަމަށް ލަފާކުރެވެނީ. އެކަން ޔަޤީންކުރަން ބަލިމީހާއާއި ބައްދަލުކުރުން މުހިއްމު. ކޮބައިތޯ އެކުއްޖާ؟" އަޔާޒަށް އަހާލެވުނެވެ. އެއާއެކު ފާރޫޤުގެ މޫނުމަތިން ފާޅުވެގެން ދިޔައީ ނުތަނަވަސްކަމެވެ. އޭނަގެ ނިތުން ދާތިކިތައް ހިއްލަން ފެށި ވަގުތު މީގެ އިރުކޮޅެއް ކުރިން ގޭގަ ހިނގި ކަންތައް ހަނދާނަށްއައެވެ.\n"މަލާކް ތައްޔާރުވެއްޖެ ބޭބެ. ހިނގާ ޑޮކްޓަރަށް ދައްކަން." މަލާކް އޭނަ ޢާއްމުގޮތެއްގައި ބޭރަށްދާން ލައި އުޅޭ ކަހަލަ ހެދުމަކާއެކީ ޝޯލް އަޅައިގެން ކޮޓަރިން ނިކުންނަމުން ބުންޏެވެ. އެއާއެކު ސިޓިންގް ރޫމުގެ ސޯފާގައި ތައްޔާރުވެގެން އިން ފާރޫޤު ކޮޅަށް ތެދުވެލިއެވެ.\n"މަލާކް މަޑުކޮށްލާ. ބޭބެއާއި ނިމާލްއާ ދެމީހުން ޑޮކްޓަރު ބުނާ އެއްޗެއް އަޑުއަހައިގެން އައިސް މަލާކަށް ކިޔާލަ ދޭނަން. ގޮނޑީގަ އިނދެގެން ސިޑިން ފައިބަން އެހެންނޫނަސް ވަރަށް އުދަގުލެއްނުދޯ؟ ހިނގާ ނިމާލް!" ފާރޫޤު ފަރުވާކުޑަ ނަޒަރެއް މަލާކަށް ދެމުން ކޮޓަރިން ނިކުތް ނިމާލާއެކީ ދާން އުޅުނެވެ.\n"ނޫން ބޭބޭ. މަލާކްވެސް ބޭނުންވޭ ޑޮކްޓަރު ބުނުއްވާ އެއްޗެއް އަޑުއަހަން. ރޭގަ ހެދި ޓެސްޓްއިން މަލާކަށް ނުހިނގެނީ ކީއްވެކަން އެނގޭނެހެން ވަރަށް ހީވޭ." މަލާކް އޭނަގެ ގޮނޑި ކުރިއަށް ދުއްވާލަމުން ބުނެލިއެވެ. އެ ވާހަކަ އެތާ އެއްފަރާތެއްގައި ހުރި ކާމޭޒުދޮށުގައި އިން ފަރުޒާނާއަށް އިވުމުން އަޑުހަރުވިއެވެ.\n"އަހަރުމެން ބުނާ އެއްޗަކާ ދެކޮޅު ހަދަން ތީ އަދި ކާކުތަ؟ އެނ؟" ފަރުޒާނާ އެހެން ބުނެލީ އޭނަ ކާން އުޅުނު ޕާންފޮތި ތަށީގެ ތެރެއަށް ދޫކޮށްލަމުންނެވެ. މަލާކަށް އެ ދައްތައާއި ދިމާލަށް ބަލާލެވުނީ ބިރުގެންފައިވި ހިތަކާއި އެކީގައެވެ. ވަރަށް ބޮޑުކަމެއް ގޯސްކޮށް ވާންއުޅޭ ކަމުގެ އިންޒާރެއް އޭނަގެ ސިކުނޑި ދިނެވެ.\n16 އޯގަސްޓް, 2019 | 9:01\n16 އޯގަސްޓް, 2019 | 9:03\nI love your stories<3\nސެޕްޓެމްބަރ 14, 2021


Emma aa eku "Little Women" dhahkaalaifi\nޓްރެއިލާގެ މަންޒަރެއް --\n"މީ މެގް އޭމީ ބެތު އެންޑް ޖޯ" ފިލްމުގެ ޓްރެއިލާ ފައްޓަނީ މިހެނެވެ.\nކްލެސިކް ނޮވެލް އަކަށް ގްރެޓާ ގާވިގް ލިޔެ ޑައިރެކްޓު ކުރާ "ލިޓްލް" ވިމެންގެ ޓްރެއިލާ ދައްކާލައިފި އެވެ. ތިން މިނެޓުގެ ޓްރެއިލާ އިން އެމީހުންގެ ނަންތަކުގެ އިތުރުން މައި ލީޑުތަކުގައި އުޅޭ މީހުން ނުވަތަ އެއްބަނޑު ބެއިންގެ ކެރެކްޓާ ވަރަށް ފުރިހަމައަށް ފެނިގެން ދެ އެވެ.\nލުއީސާ މޭ އަލްކޮޓްގެ 1869 ގައި ނެރުނު މި ނޮވެލް އަކީ އެމެރިކާގައި ހަނގުރާމައަށް ފަހު، އެމީހުންގެ ބައްޕަ މަރުވުމާ ދިރިއުޅުމުގައި ދިމާވާ ކަންކަން ކިޔަދޭ ވާހަކަ އެކެވެ. ޅަ އުމުރުން ފަށައިގެން ޒުވާނަކަށް ބަދަލުވުމާ ހިސާބަށް ދިމާވާ އެކި ހާދިސާތައް ވަނީ ވާހަކައެއްގެ ސިފައިގައި ގެނެސްދީފަ އެވެ. "ލިޓްލް ވިމެން" އަކީ ސްކޮލަރުންގެ މެދުގައިވެސް މަގުބޫލު އަދި މަޝްހޫރު ނޮވެލް އެކެވެ.\nމި ފިލްމުގައި ހަތަރު ބެއިންގެ ތެރެއިން އެންމެ ދޮށީ ދައްތަ، މެގް ގެ ރޯލުން ފެންނަނީ އެމާ ވޮޓްސަންއެވެ. އެލައިޒާ ސްކަލެން ކުޅެނީ ބެތުގެ ރޯލެވެ. އަދި، އޭމީ ގެ ރޯލުން ފެންނަނީ ފްލޮރެންސް އެވެ.\nމި އަހަރު ރިލީޒް ކުރާ މި ފިލްމުގެ ކުރިންވެސް ވަނީ މި ވާހަކައަށް ފިލްމު އުފައްދާފަ އެވެ. 1933 ގައި ޑައިރެކްޓަރު ޖޯޖް ކުކޯ ނެރުނު ފިލްމާއި، 1994 ގައި ގިލިއަން އާމްސްޓްރޯން ނެރުނު ފިލްމު ހިމެނެ އެވެ. އަދި، 2017ގައި ވެނެސާ ކަސްވިލް ޑައިރެކްޓުކޮށް މިނީ ސީރީޒްއެއްވެސް ވަނީ އުފައްދާފަ އެވެ.\nގާވިގްގެ "ލިޓްލް ވިމެން" ރިލީޒް ކުރަން ހަމަޖެހިފައިވަނީ ޑިސެމްބަރު މަގުގެ 25 ގަ އެވެ.


UAE in Israel ah alhaafaivaa fiyavalhuthah uvaalaifi\nއިޒްރޭލާއި ދެކޮޅަށް އޫއޭއީން އަޅާފައިވާ އިގްތިސޯދީ ގޮތުން ދަތި ކުރުމުގެ ފިޔަވަޅުތަކެއް އުވާލައިފި އެވެ. މި ފިޔަވަޅުތައް އުވާލީ އެމެރިކާގެ އިސް ނެގުމަކަށް ޔޫއޭއީ އާއި އިޒްރޭލާއި ދެމެދު މިދިޔަ އޯގަސްޓް މަހު ވި ސުލްހައިގެ އެއްބަސްވުވުމުގެ ތެރެއިންނެވެ.\nޔޫއޭއޭއީގެ ރައީސް އަދި އަބޫދާބީގެ ޝެއިހު ހަލީފާ ބިން ޒައިދް އަލް ނަހްޔާން ކުރެއްވި އިއުލާނާއެކު އިގްތިސޯދީ ގޮތުން ދަތިކުރުމުގެ ފިޔަވަޅުތައް އުވާލާއި އިޒްރޭލްގެ ރައްޔިތުންނާއި އިޒްރޭލްގެ ކުންފުނިތަކަށް ޔޫއޭއީ އާއެކު ވިޔަފާރި ކުރެވޭނެ އެވެ. މިނިންމުމުގެ ސަބަބުން ދާއިމީ ގުޅުމެއް ދެ ގަައުމުގެ ދެމެދުގައިވުމަށް މަގުފަހިވާނެ އެވެ\nއެކަމަކު މި އެއްބަސްވުމުގެ ދަށުން އިޒްރޭލުން ހިފާފައިވާ ފަލަސްތީންގެ ހުޅަނގު އައްސޭރީގެ ބިމަށް ވެރިވާންކުރާ މަސަައްކަތްތަށް ވަގުތުން ހުއްޓާލަން ޝަރުތު ކޮށްފައި ވެއެވެ.\nޔޫއޭއީއަކީ ހަތް ސްޓޭޓެއްގެ މައްޗައް އެކުލެވޭ ފެޑެޜޭޝަނެކެވެ. ޔޫއޭއީގެ ރަސްމީ ނޫސް އެޖެންސީން ބުނި ގޮތުގައި މި ނިންމުމުގެ ސަބަބުން ޔޫއޭއި އިޒްރޭލާ ދެމެދު ޑިޕްލޮމެޓިކް ގުޅުމުގެ އިތުރަށް އިގްތިސާދީ ގުޅުންވެސް ގާއިމްވާނެ އެވެ\nމާދަމާ އިޒްރޭލްއި ޔޫއޭއީއަށް ދަތުރުކުރާ ފުރަތަމަ ކޮމާޝަަލް ފްލައިޓްދާނެ އެވެ. މި ފްލައިޓްގައި އެމެރިކާ އާއި އިޒްރޭލްގެ އޮފިޝަލުންގެ އިތުރައް އެމެރިކާގެ ރައީސް ޑޮނަލްޑް ޓްރަޕްގެ ދަނބިދަރިކަލުން ޖެރާޑް ކުޝްނާ ހިމެނިވޑައިގަންނަވަ އެވެ.\nހޮނިހިރު ދުވަހުގެ އިއުލާނާއިއެކު 1972 ގައި ޔޫއޭއީ އުފެދުމާއިއެކު އިޒްރޭލާއި ދެކޮޅަށް ފާސް ކުރި ގާނޫން ބާތިލްވީ އެވެ. މި ގާނޫނާ އުވާލުމާއި ގިނަ އަރަބި ގައުމުތަކުން ދެކޮޅު ހަދައެވެ. އެގަ އުމުތަކުން ބުނާ ގޮތުގައި އިޒްރޭލަކީ ދައުލަތެއް ކަމަށް ގަބޫލު ކުރަން ޖެހޭނީ ފަލަސްތީނަށް ވަކި ދައުލަތެއްް ގާއިމްވުމަށްފަހު އެވެ.\nޔޫއޭއީ ވާނީ އިޒްރޭލާއެކެ ޑިޕްލޮމެޓިކް ގުޅުން ގާއިމްކުރާ އަރަބި ިތިންވަނަ ގައުމަށެވެ. ފަލަސްތީންގެ ގިނަ ޖަމާއަތްތަކުން ދަނީ މި އެއްބަސްވުމާއި ދެކޮޅުހަދަމުންނެވެ، އޭގެތެރޭގައި ހަމާސް ޖަމާއަތާޢި ފަތަހަ ޖަމާއަތް ވެސް ހިމެނެެވެ.\nމެދު އިރުމަތި އިޒްރޭލް ޔޫއޭއީ


މުޅި ރާއްޖެ ރަތްވެ އެންމެންގެ ދުއާ ގައުމީ ޓީމަށް – adduLIVE\nމުޅި ރާއްޖެ ރަތްވެ އެންމެންގެ ދުއާ ގައުމީ ޓީމަށް\n1 Oct 13, 2021, 14:49 މުރުޝިދު އަބްދުލް ހަކީމް\nސާފް ޗެމްޕިއަންޝިޕްގައި މިރެއަކީ ރާއްޖެއަށް މުހިންމު ރެ އެކެވެ. މިފަހަރުގެ މުބާރާތުގައި އިންޑިއާ އާއި ރާއްޖެ މިރޭ ބައްދަލުކުރާއިރު މި މެޗްގެ ނަތީޖާއާ ރާއްޖެ ފައިނަލަށް ދިއުމާ ވަނީ ގުޅިފަ އެވެ. އެހެން ކަމުން ސާފް ޗެމްޕިއަންޝިޕް މުބާރާތުގައި މިރޭ ކުޅޭ މެޗަށް ދިވެހިންގެ ސަމާލުކަން އެންމެ ބޮޑުވެގެންދާނެ އެއްމެޗަކީ މިރެ އެވެ. ދިވެހިންގެ ހިތުގެ މިކަމަށް އޮތް ޝައުގުވެރިކަމާ ގައުމީ ޓީމަށް އޮތް ސަޕޯޓް މިއަދުގެ މިހާތަނަށްވެސް އައިރު ވަރަށް ބޮޑަށް ވަނީ ފެނިފެން ގޮސްފަ އެވެ.\nމިނިސްޓްރީ އޮފް ޑެންޑަރ، ފެމިލީ އެންޑް ސޯޝަލް ސަރވިސަސްގެ މުވައްޒަފުން ތިއްބެވީ ޤައުމީ ޓީމާއެކު!\nޤައުމީ ޓީމަށް ވަރަށް ފަޚުރުވެރި ކާމިޔާބީއަކަށް އެދެން. ❤\nމީއެފަހަރު، ތިންވަނަ ފަހަރު إِنْ شَاءَ ٱللَّٰهُ#Magemahaldeeb#saffchampionship2021 @MoGFSSmv @maldives_team pic.twitter.com/43QBc5Qzvc\n— SportsCo MV (@sportscomv) October 13, 2021\nސަރުކާރުގެ އަމިއްލަ އޮފީސްތަކާއި ބައެއް ސުކޫލްތަކުގައި މުވައްޒަފުން މިއަދު ވަޒިފާއަށް ނުކުތީ ރަތް ހެދުމުގަ އެވެ. ގައުމީ ޓީމާއެކު ތިބިކަން ހާމަކޮށް މުވައްޒަފުން ދިވެހި ދިދަ އާއި ޝުރޫއުތައް ލިޔެފައިވާ ބޯޑުތައް ހިފައިގެން ނަގާފައިވާ ފޮޓޯތައް ވެސް ވަނީ ސޯޝަލް މީޑިޔާއަށް ދޫކޮށްލާފަ އެވެ.\nމުޙްޔިއްދީން ސްކޫލް ޤަޢުމީ ފުޓްބޯޅަ ޓީމާއެކު\nސާފް ޗެމްޕިއަންޝިޕް 2021#MageyMahaldheeb 🇲🇻#SAFFChampionship2021 ⚽#RedSnappers @MoEdumv @aisthly pic.twitter.com/y8P7nhNF7W\n— Muhyiddin School މުޙްޔިއްދީން ސްކޫލް (@Muh_mv) October 13, 2021\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ ޤައުމީ ޖޯޝުގައި، ޤައުމީ ޓީމާއެކު.#MageyMahaldheeb #ThinvanaFaharuMeeEfaharu pic.twitter.com/Gepe5gzoq9\n— Min.of National Planning, Housing & Infrastructure (@MoNPHImv) October 13, 2021\nގައުމީ ޖޯޒީއަށް ބާރުބޮޑު ދުވަހެއް\nމިރޭ ގައުމީ ޓީމު ކުޅޭއިރު ސަޕޯޓްކުރުމުގެ ގޮތުން ދަނޑުތަކަށް ނުދާ މީހުންވެސް ބޭނުންވަނީ ޖޯޒީގައި ތިބެގެން ޓީވީ ބަލަށެވެ. އެހެން ކަމުން ގައުމީ ޖޯޒީ ވިއްކާ ފަރާތްތަކަށް މިއަަދަކީ ބާރުބޮޑު ދުވަހެވެ. އޭގެ އިތުން އަންނައުނު ވިއްކާ ބައެއް ފިހާރަތަކުން މިއަދު ބޭރުން ފެންނާން ހުރީ ހުސް ރަތްހެދުމެވެ. މިއަދު ރަތް ހެދުން ހޯދަންދާ ކަސްޓަމަރުންވެސް ގިނަ އެވެ. އެކު އުމުރު ފުރައިގެ މީހުންނާއި އެކު ޖިންސުގެ މީހުން ވެސް ދަނީ ގައުމީ ޓީމާއެކު ތިބިކަން ހާމަކުރުމުގެ ގޮތުން ރަތް ޖޯޒީއެއްގައި ނުވަތަ ރަތް ހެދުމުގައި ފޮޓޯ ސޯޝަލް މީޑިޔާގައި އާއްމުކުރަމުންނެވެ.\nބައެއް ފަރާތްތަކުން ވަނީ މިއަދާ ދިމާކަށް އާއްމުނަށް ރަތް ކުލައިގެ ޓީޝާޓް ހަދިޔާކޮށްފަ އެވެ.\nIt was an absolute delight to distribute enthusiastic supporters red apparels around Male’ today 😃\n12th Player stands with the #RedSnappers 😊🇲🇻#TeamSTO#MageyMahaldheeb 🇲🇻#SAFFChampionship2021 ⚽ pic.twitter.com/BsyXo5OrHV\n— STO (@stoplc) October 12, 2021\nއަތޮޅު ތެރޭގައިވެސް ފޯރިގަދަ\nމުބާރާތްކުޅެނީ މާލޭގައިކަމަށް ވިއަސް އަތޮޅު ތެރޭގައިވެސް އެހާ ފޯރިނަގަން ވަނީ ތައްޔާރުވެފަ އެވެ. އެގޮތުން ބައެއް ރަށްތަކުގައި ގިނަ ބަޔަކު އެއް ތިބެގެން މެޗް ބެލޭނެ އިންތިޒާމް ވަނީ ހަމަޖައްސާފަ އެވެ. އަދި އަތޮޅު ތެރޭގެ ބައެއް ސްކޫލްތަކާއި އޮފީސްތަކުގައިވެސް މުޅިން ފެންނަނީ ރަތްކުލައިގައި ތިބި މުވައްޒަފުންނެވެ.\nރާއްޖެ މި މުބާރާތުގައި މިހާތަނަށް ކުޅުނު ކޮންމެ މެޗެއްގައިވެސް ދިވެހިން ސަޕޯޓް ވަަރަށް ބޮޑަށް ފެނިގެން ގޮސްފައިވެ އެވެ.


ފަލަސްޠީނުގެ ބިންތަކުން ފައިބަން ޔަހޫދީންނަށް މުޙްލަތެއް ދީފި ފަލަސްޠީނުގެ ބިންތަކުން ފައިބަން ޔަހޫދީންނަށް މުޙްލަތެއް ދީފި\nފަލަސްޠީނުގެ ބިންތަކުން ފައިބަން ޔަހޫދީންނަށް މުޙްލަތެއް ދީފި\nއދގެ ޢާއްމު މަޖިލީހުގައި ފަލަސްޠީނުގެ ހުޅަނގު އައްސޭރީގައި ވެރިކަންކުރާ މަޙްމޫދު ޢައްބާސް ތަޤްރީރުކުރައްވަނީ / ފޮޓޯ: ރޮއިޓަރސް\nއިސްރާއީލުގެ ޔަހޫދީ ދަޢުލަތަށް ފަލަސްޠީނުގެ ހުޅަނގު އައްސޭރީގައި ވެރިކަންކުރާ މަޙްމޫދު ޢައްބާސް ހަރުކަށި އިންޒާރުތަކެއް ދެއްވައިފިއެވެ.\nވީޑިޔޯ މެދުވެރިކޮށް އދގެ ޢާއްމު މަޖިލީހުގައި ތަޤްރީރުކުރައްވަމުން ޢައްބާސް ވިދާޅުވީ ކުރިޔަށްއޮތް އެއް އަހަރުދުވަހުގެ ތެރޭގައި އިސްތިޢުމާރުކޮށްފައިވާ ފަލަސްޠީނުގެ ބިންތަކުން ޔަހޫދީންގެ ފައުޖުތައް ނުފައިބައިފިނަމަ އިސްރާއީލުގެ ޔަހޫދީ ދަޢުލަތް ބަލައިގަތުމަށް ނިންމާފައިވާ ނިންމުން އަނބުރާ ގެންދަވާނެކަމަށެވެ. އަދި 1967ވަނަ އަހަރުގެ ސަރަޙައްދީ ރޮނގާ ހަމައަށް ޔަހޫދީންގެ ފައުޖުތައް ފަހަތަށް ޖެހެންޖެހޭނެކަމަށާއި އިރުމަތީ ޤުދުޞްވެސް ފަލަސްޠީނަށް ދޭންޖެހޭނެކަމަށް ޢައްބާސްވަނީ ވިދާޅުވެފައެވެ. އޭގެ އިތުރުން އޭނާވަނީ ބައިނަލްއަޤްވާމީ ޞުލްޙައިގެ މަހާސިންތާއެއް ބޭއްވުމަށް އދއަށް ގޮވާލައިފައެވެ. އަދި ކުރިޔަށްއޮތް އަހަރުދުވަހުގެ ތެރޭގައި އދ މެދުވެރިވެގެން އިސްރާއީލާއެކު ޞުލްޙަވެރިކަމާއެކު މަޝްވަރާކުރަން ތައްޔާރަށް ހުންނެވިކަމަށްވެސް ޢައްބާސްވަނީ ވިދާޅުވެފައެވެ. އޭނާ އެ މޭރުމުން ވާހަކަދައްކަވާފައިވަނީ ފަލަސްޠީނުގެ ޢާއްމުންގެ މެދުގައި އޭނާއަށް އޮންނަ ތާޢީދު ވަރަށް ބޮޑަށް ދަށަށް ގޮސްފައިވާ ދަނޑިވަޅެއްގައެވެ.\nފަލަސްޠީނުގެ ބިންތަކުން ފޭބުމަށް ހުޅަނގުގެ ތާޢީދު އޮންނަ ޢައްބާސް މުޙްލަތެއް ދެއްވުމުން އިސްރާއީލުން ބުނެފައިވަނީ ޞުލްޙަވެރިކަމަށް ލޯބިކުރާ މީހުން ހަރުކަށި އިންޒާރުތަކެއް ނުދޭނެކަމަށެވެ. އަދި ޢައްބާސަކީ އެއްވެސް ބާރެއްނެތް ބޭފުޅެއްކަން އަނެއްކާވެސް ސާބިވެފައިވާކަމަށްވެސް އިސްރާއީލުންވަނީ ބުނެފައެވެ.\nޔަހޫދީން ފަލަސްޠީނުގެ ހުޅަނގު އައްސޭރިއާއި އިރުމަތީ ޤުދުޞް އިސްތިޢުމާރުކޮށްފައިވަނީ 1967ވަނަ އަހަރު ކުރި ޢަރަބި އިސްރާއީލު ހަނގުރާމައިގައެވެ. އަދި އިސްރާއީލުގެ ޔަހޫދީ ދަޢުލަތް ފަލަސްޠީނުން ޤަބޫލުކޮށް ބަލައިގަނެފައިވަނީ 1993ވަނަ އަހަރުގެ ތެރޭގައި ސޮއިކުރި އޮސްލޯ މުޢާޙަދާގެ ދަށުންނެވެ.


Camp thakugai China in Muslimunge "sikundi dhovelanee" | Mihaaru\nޗައިނާގެ ހުޅަނގުގެ ޝިންޖިއާންގައި ވަރުގަދަ ސަލާމަތީ ފިޔަވަޅުތަކާ އެކު ހަދާފައިވާ ޑިޓެންޝަން ސެންޓަރެއް. --ފޮޓޯ:އޭޕީ\nކޭމްޕްތަކުގައި ޗައިނާ އިން މުސްލިމުންގެ "ސިކުނޑި ދޮވެލަނީ"\n26 ނޮވެމްބަރ 2019 - 14:383comments\nޝިންޖިއާން (ނޮވެމްބަރު 26) - ޗައިނާގެ ހައި ސެކިއުރިޓީ ޖަލުތަކުގައި ބަންދުކޮށްފައި ތިބި މުސްލިމުންގެ ސިކުނޑިތައް ދޮވެލުމަށް މަސައްކަތް ކުރަމުންދާ ކަމަށް ލީކްވެފައިވާ ލިޔުންތަކުން ހާމަވެއްޖެ އެވެ.\nނަމަވެސް ޗައިނާ ސަރުކާރުން ބުނެފައި ވަނީ ހުޅަނގުގެ ޝިންޖިއާން ސަރަހައްދުގައި މުސްލިމުން ގެންގުޅެނީ ވޮލަންޓަރީ އެޑިއުކޭޝަން ތަމްރީނު ދޭ މަރުކަޒުތަކެއްގައި ކަމަށެވެ. އަދި މުސްލިމުންގެ އުޅުމާއި އަޚުލާގު ބަދަލު ކުރަން މަސައްކަތް ކުރާ ކަމަށް ބުނެ ލީކުކޮށްފައި ވަނީ ފޭކް ލިޔުމެއް ކަމަށް ވެސް ބުނެފައިވެ އެވެ.\n"ބީބީސީ ޕެނަރޯމާ" އަށް ލިބިފައިވާ ރަސްމީ ލިޔުންތަކުން އެނގޭ ގޮތުގައި މުސްލިމުން ގެންގުޅެނީ ވަރަށް ބޮޑަށް ބަންދުކޮށްގެންނެވެ. އަދި ވަކި ގޮތްތަކެއް ގަބޫލް ކުރުމަށް ބޮޑެތި އަދަބުތައް ދޭ ކަމަށް ވެސް ބުނެފައިވެ އެވެ.\nޝިންޖިއާންގެ އެކި ހިސާބުތަކުގައި ވޭތުވެދިޔަ ތިން އަހަރެއްހާ ދުވަހު ތެރޭ މި ކޭމްޕްތައް ޗައިނާ އިން ހަދާފައި ވަނީ ހަރުކަށި ފިކުރުގެ ވީގާރް މުސްލިމުން ބަންދު ކުރުމަށެވެ. އެ ކޭމްޕްތަކުގައި މިލިއަނެއްހާ މުސްލިމުން ބަންދުކޮށްގެން ގެންގުޅޭ ކަމަށްވެ އެވެ.\nއިންޓަނޭޝަނަލް ކޮންސޯޓިއަމް އޮފް އިންވެސްޓިގޭޓިވް ޖާނަލިސްޓްސް (އައިސީއައިޖޭ) އިން ހޯދި ހޯދުންތަކުގައި ވަނީ ޝިންޖިއާންގެ ކޮމިއުނިސްޓް ޕާޓީގެ އޭރުގެ ޑިޕިއުޓީ ސެކްރެޓަރީ ޖެނެރަލް 2017 ވަނަ އަހަރު ފޮނުވި ނުވަ ސަފްހާގެ މެމޯއެއް ހިމަނައިފަ އެވެ. އެ މެމޯއިން އެނގޭ ގޮތުގައި ކޭމްޕްތައް ހިންގަނީ ސަލާމަތީ ފިޔަވަޅުތައް ވަރުގަދަކޮށްފައިވާ ޖަލުތަކެއްގެ ގޮތަށެވެ. މެމޯގައި ހިމެނޭ ކަންކަމުގެ ތެރޭގައި ޖަލުން އެއްވެސް މީހަކު ނުފިލޭނެކަން ކަށަވަރު ކުރުމާއި މެންޑަރިން ދަސްކުރުމަށް އެންމެ އިސްކަން ދިނުމާ އަދި ކޮންމެ މީހެއްގެ ވެސް އުޅުން މޮނިޓާ ކުރުން ހިމެނެ އެވެ.\nކޭމްޕްތަކުގައި ތިބޭ މީހުންނަށް އަންނަ ބަދަލުތައް ބަލައި އެ މީހުންނަށް ޕޮއިންޓް ދޭ އުސޫލެއް ވެސް ގެންގުޅެ އެވެ. ކޭމްޕްތަކުން ދޫކޮށްލަނީ އެ މީހަކު ބަދަލުވެފައިވާކަން ކޮމިއުނިސްޓް ޕާޓީގެ ހަތަރު މެންބަރުންގެ ކޮމިޓީ އަށް ޔަގީންވުމުންނެވެ.


Kalaafaanu Ge Fehi Dhuvumuga Madam Fazna Baiverivevadhaigenfi - vNews.mv\nކަލާފާނުގެ ފެހިދުވުމުގައި މެޑަމް ފަޒުނާ ބައިވެރިވެވަޑައިގެންފި\nއަހުމަދު ހަމީދު އާދަމް 07 July 2019, 01:33\nކަލާފާނު ސްކޫލަށް 30 އަހަރު ފުރުމުގެ މުނާސަބާ ފާހަގަކުރުމަށް ބޭއްވި ފެހިދުވުން ނިންމުމުގެ ރަސްމިއްޔާތުގައި ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހްމަދު ބައިވެރިވެ ވަޑައިގެންފިއެވެ.\nކަލާފާނު ސްކޫލުގެ 30 ވަނަ އަހަރީ ދުވަހުގެ މުނާސަބަތުގައި ބޭއްވި 30 ގަޑިއިރުގެ މި ދުވުން ފަށާފައި ވަނީ ހުކުރު ދުވަހުގެ މެންދުރުފަހު3ޖެހިއިރުއެވެ. ދުވުން ފެށުމަށްފަހު އެ ސްކޫލޫގެ އެހާރާއި މިހާރުގެ ދަރިވަރުން ގްރޫޕްތަކަށް ބަހާލައިގެން 30 ގަޑިއިރު ހަމަވަންދެން ދުވުން ކުރިޔަށްގެންގޮސްފައި ވެއެވެ. މި ގޮތުން މިރޭ ދުވުން ނިންމުމާ ހަމައަށް އެ ސްކޫލުގެ އެހާރާއި މިހާރުގެ ދެހާހެއްހާ ދަރިވަރުން ވަނީ ބައިވެރިވެފައިވެއެވެ.\nފެހިދުވުން ހަރަކާތް 30 ގަޑި އިރަށް މާފަންނު އެކުވެނި ދަނޑުގައި ކުރިޔަށްދިޔައިރު ޚާއްސަ ހަރަކާތެއްގެ ގޮތުގައި،"ދުޅަހެޔޮ ދިރިއުޅުމަކަށް މިންހެޔޮ ކާނާއާއި ކަސްރަތު" މި ޝިއާރުގެ ދަށުން "ލިވް ލައިފް"ގެ ނަމުގައި ކަސްރަތު ޕްރޮގްރާމެއް ވަނީ ފަށާފައެވެ. މިއީ މީގެ ކުރިން އެއްވެސް ސްކޫލެއްގައި ކުރިޔަށްގެންގޮސްފައި ނުވާ އަދި ދުނިޔޭގެ ސިއްހަތު ޖަމިއްޔާގެ އެޕްރޫވަލް ލިބިފައިވާ ކަސްރަތު ޕްރޮގްރާމެކެވެ. މިއީ އެ ސްކޫލުގެ ދަރިވަރުންނަކީ ދުނިޔޭގެ ސިއްހަތު ޖަމިއްޔާ އެޕްރޫވްކުރާ މިންގަނޑަށް ފެތޭ ކުދިން ތިބި ފުރަތަމަ ސްކޫލަށް ހެދުމުގެ ގޮތުން ކުރިޔަށްގެންދެވޭ ޕްރޮގްރާމެކެވެ.\nފެހިދުވުން ކުރިޔަށްދިޔައިރު މުނިފޫހި ފިލުވުމުގެ ހަރަކާތްތަކާއި ޒުންބާގެ ސެޝަންތަކާއި ސިއްހީ ކަންކަމަށް އަހުލުވެރިކުރުމުގެ ގޮތުން ސްޓޯލްތައް ބަހައްޓައިގެން އެސަރަހައްދުގައި ހަރަކާތްތައް ކުރިޔަށްގެންގޮސްފައި ވެއެވެ. ފެހިދުވުން ހަރަކާތުގެ މަގްސަދުތަކުގެ ތެރޭގައި ދަރިވަރުންނަށް ވަށާޖެހޭ ތައުލީމެއް ފޯރުކޮށްދިނުމާއެކު އެ ސްކޫލުގެ ދަރިވަރުންނަކީ އަބަދުވެސް ދުޅަހެޔޮ ދިރިއުޅުމަކަށް މިންހެޔޮ ކާނާއާ ކަސްރަތުގެ މުހިންމުކަން ގަބޫލުކޮށް އެގޮތަށް އަމަލުކުރާ ބަޔަކަށް ހެދުން ހިމެނެއެވެ.\nކަލާފާނު ސްކޫލަށް 30 އަހަރު ފުރުމުގެ މުނާސަބާ ފާހަގަކުރުމަށް މުޅި އަހަރަށް ބަހާލައިގެން ގިނަ ހަރަކާތްތަކެއް ދަނީ ކުރިއަށް ގެންދަމުންނެވެ.\nއަލަށް އުފެއްދި ދެކުންފުންޏަށް މެމްބަރުން އައްޔަންކޮށްފި\nކަނޑުމަހުން ﷲގެ އިސްމުފުޅު ވަރަށް ސާފުކޮށް ފެނުނު!


Hajjah dhaan dhehkki faisa ebahuri: Corporation | Mihaaru\n15 ނޮވެމްބަރ 2018\nއާ ސަރުކާރުން ވެރިކަމާ ހަވާލުވުމަށް އެކުލަވާލި ޓްރާންސިޝަން ކޮމިޓީން މިއަދު ބުނީ 300 އެއްހާ މީހުން ހައްޖަށް ދާން ދެއްކި ގާތްގަނޑަކަށް 20 މިލިއަން ރުފިޔާ އެހެން ކަންކަމަށް އެ ކޯޕަރޭޝަނުން ބޭނުންކޮށްފައިވާ ކަމަށެވެ. އެހެންކަމުން އެ މީހުން ގެންދާނެ ފައިސާ އެ ކޯޕަރޭޝަންގައި ނެތް ކަމަށް އެ ކޮމެޓީގެ މެމްބަރުން މިއަދު ވަނީ ވިދާޅުވެފަ އެވެ.\nއެކަން ދޮގުކޮށް، ހައްޖު ކޯޕަރޭޝަނުން ނެރުނު ބަޔާނުގައި ބުނީ ހައްޖަށް ދާން އެ ކޯޕަރޭޝަނަށް ދައްކާ ފައިސާ ބަހައްޓަނީ ވަކި އެކައުންޓެއްގައި ކަމަށާއި މީހުން ހައްޖަށް ފޮނުވުން ނޫން ކަންކަމުގައި އެ ފައިސާ ބޭނުން ނުކުރާ ކަމަށެވެ.\n"މިކުންފުނި މެދުވެރިކޮށް ހައްޖަށް ދިއުމަށް ފައިސާ ދެއްކި އެއްވެސް ފަރާތަކުން އެ ފަރާތަކަށް ހައްޖަށް ވަޑައިނުގެންނެވޭނެ ކަމަށް ހީފުޅު ކުރައްވައި ކަންބޮޑުވެވަޑައި ނުގެންނެވުމަށް ދަންނަވަން،" ބަޔާނުގައި ބުނެފައިވެ އެވެ.\nHajj Corporation ah dhekki 20m rufiyaa neiy!\nއެ ކުންފުނިން ހައްޖަށް ގެންދިޔަ މީހުންގެ ތެރެއިން ފައިސާ ނުލިބި ވަނީ މަލީޝާ ޖަމާއަތުގެ މަކަރުގައި ޖެހުނު މީހުންގެ ތެރެއިން ސަރުކާރުން އަންގައިގެން ގެންދިޔަ މީހުންނަށް ސަރުކާރުން ދައްކަން ޖެހޭ ފައިސާ އާއި ސަރުކާރުގެ ކުންފުނިތަކަކުން ފައިސާ ދައްކާ ގޮތަށް ހައްޖަށް ގެންދިޔަ ބަޔަކަށް އެ ކުންފުނިތަކުން ދައްކަން ޖެހޭ ފައިސާތައް އެކަނި ކަމަށް ބަޔާނުގައި ބުނެފައިވެ އެވެ.\nއެއީ ކިހާ އަދަދެއްގެ ފައިސާއެއް ކަމެއް އަދި ފައިސާ ނުދައްކާ ވަނީ ކޮން ކުންފުނިތަކަކުން ކަމެއް އެ ކޯޕަރޭޝަންގެ ބަޔާނުގައި ބުނެފައެއް ނުވެ އެވެ.\nހައްޖަށް މީހުން ގެންދިއުމުގެ އަގު ބޮޑުވެފައިވީ ނަމަވެސް އެ ކޯޕަރޭޝަނުން އަގު ބޮޑު ނުކުރާ ކަމަށާއި އަދި ހައްޖަށް މީހުން ގެންދަނީ އެކަން ކުރެވޭނެ އަގުގައި ނޫން ކަމަށް ހައްޖު ކޯޕަރޭޝަންގެ ބަޔާނުގައި ބުނެފައިވެ އެވެ. އަދި އެކަން ސަރުކާރުގެ ސަމާލުކަމަށް ގެނެސްފައިވާ ކަމަށްވެސް ބުނެފައިވެ އެވެ.\nކުރީގެ ރައީސް މުހައްމަދު ވަހީދުގެ ސަރުކާރުން ހައްޖު ކޯޕަރޭޝަން އުފެއްދީ ހައްޖަށް ގެންދާނެ ކަމަށް ބުނެ ބައެއް ޖަމާއަތްތަކުން އާންމުންނަށް މަކަރު ހެދުން ބޮޑުވެގެން އެކަން ހުއްޓުވުމާއި ހެޔޮ އަގުގައި އާންމުންނަށް ހައްޖަށް ދެވޭނެ ގޮތް ހެދުމަށެވެ. ރާއްޖެ އަށް ކަނޑައަޅާ ހައްޖު ކޯޓާގެ ބޮޑުބައެއް ދޭ، އެ ކުންފުންޏަށް މަހުން މަހަށް ފައިސާ ދައްކާ ހަމަކޮށްގެން ހައްޖަށް ދިއުމުގެ ފުރުސަތު ލިބެ އެވެ.\nދިވެހި ސަރުކާރު ހައްޖު މޯލްޑިވްސް ހައްޖު ކޯޕަރޭޝަން\nއެހެންކަމަށްވާނަމަ ތިޔަ ކޯޕަރޭޝަނުގެ ހެޑް އޮފް ފައިނޭންސް އަމިއްލައަށް އިސްތިއުފާ ދީފައި ވަޑައިގެންނެވީ ކީއްވެތޯ؟ އަޑުއަހާފައިވާ ގޮތުގައި ކުންފުނީގެ ކޮރަޕްޝަން ފޮރުވަން މަތިން ޕްރެޝަރު ކުރާތީ. ކިހާވަރެއްގެ ހަގީގަތެއްތޯ؟\nޢެކައްޗެއްވެސް ނޭންގޭތީ. ޢެކަށްޗެކޭ މިބުނީ އޭނައަށް ހީވާކަހަލަ 14 މީހުނަށް 1 ކުކުޅަކީ ވެސް ގިނަ އަދަދެކޭ! ޢެހެންނުވާނީ އޭނަގެ އާއިލާއިން ކައި އުޅެނީ އަހަރަކު އެންމެ2ކުކުޅު ވިއްޔާ!\nބާއަޅާގެން ކާފަ ހުރީ. ތިތަނުގެ ބޯޑު އެއްކޮށް ބަދަލު ކުރަންޖެހޭ\nއެހެންތަ؟ ހިސާބު ޖެހީ ހުސެން ޝަމީމުތަ؟\nކަމެއް ދަމެއް ނެތް ތަނެއް ދޮރެއް ނުދަންނަ ބަޔަކު ގޮސްކުންފުނިތައް ބެލިޔަސް ވާނުވާނޭނގޭނެދޯ. ފުރަތަމަވެސް ސަރަކާރު ހިއްސާވާ ކުންފުނިތައް މިބަލަނި ކާނިލާރި ހުރީކޮންދިމާލެއްގަތޯ ބަލަންބާ؟\nނޫން, އެއްހޮތަކަށްވެސް ތިޔާހެނެއް ނޫން, ވާގިތަކީ ރ ޔާމިންގެ ވެރިކަމުގަ ކޮރަޕްޝަން އެއްމެބޮޑީ ކުންފުނިތަކުގަ, ކެންޕޭނަށްވެސް ހަރަދުކުރިކަން އޮތީ ހާމަވެފަ, އެހެންވެ އެދިމާތައް އަވަހަށް ބަލަނީ އެތާތިބި ބަޔަކު ފިލާނުބަޗަނީސް, ދެން އެހެން ނޫނަސް ދެން އެހެން ނޫނަސް ކުރިންބަލާނެތަނެކާ ފަހުންބަލާނެ ތަނެއް އަހުންނަށާ ކަލެއަކަށް ނޭގޭނެދޯ.\nވަރަށް ބޮޑު ތެދެއް. ކާނެ ލާރި ހުރިތޯ މި ބަލަނީ.\nހުސެން ޝަމީމު ހިސާބު ޖަހަން ދަސްކުރަން ކުރާ ކަމެއް ނޫނޯ. އޭނަގެ ހިސާބު ފައްކާ ވާނެޔޯ. ފްލެޓްތަކުގެ ހިސާބު ކޮންކަހަލަ ސަޅި. ދުނިޔޭގެ އެކަކަށްވެސް އެގޮތަށް ހިސާބު ހަދާކަށް ނޭނގޭނެ. ކެކެކެ\nކޯޕަރޭޝަނުން ހަދަނީ ދޮގު، އާސަރުކާރާއި އެކު މި ބަޔާން ދިންމީހަކުވެސް ނުފެންނާނެ، ކުރީގެ އެތައްވެރިއެއްގެ މައްސަލަ އޭސީސީގައި އެބަ ހިނގާ، 2018 ގައިވެސް ދިޔައީ ސަރުކާރުން އިތުރު ފައިސާ ދީގެން.\nޢޭސީސީއަށް ލާފަހުރީ ހުސް ކޫސަނި މައްސަލަ. ޢެއްވެސް ކޮޅެއްގަ ނުޖެހޭނެ އެއްޗެހި. ޢެއިންވެސް ދޭހަވަނީ މައްސަލަ އެޅި2މީހުންގެ ގަޅިކަން.. އެންމެ ފަހުން އެ2މީހުން ކެނޑިގެން ދާންޖެހުނީ.\n..ސަރުކާރުން އަންގައިގެން ގެންދިޔަ މީހުންނަށް ފައިސާ ހަރަދުކުރީ ކޮންތާކުން. ސަރުކާރުގެ ކުންފުނިތަކަކުން ފައިސާ ދައްކާ ގޮތަށް ގެންދިޔަ މީހުންނަށް ހަރަދުކުރީ ކޮންތާކުން. އެއީބާ އެބުނާ ފައިސާ އަކީ..\nތި ޓުރާންމިޟަން ކޮމިޓީން ހެދީ ބުހުތާނު ދޮގުކަން މާދަމާ ބެއްޔަސް އެނގޭނެ.\nއެމް.ޑީ.ޕީގެ ފަހަތުގައި އުޅޭ ބަޔަކު ތެދެއް ނުބުނާނެ.\nނިހާނުބުނީ އެއްމިލިއަން ޑޮލަރުހުރީ އޭސީސީގަ ކަމަށް, އޭސީސީ ބުނީ އެމީހުން އަތަކު ނެތޯ, ހުދުކާފޫރަށް ވާހެންވީދޯ, ތެދު ހަދާ މީހުން ސާފުވެއްޖެތޭ ސޮލާހޫ\nތަނެއް ދޮރެއް ނޭނގޭ މީހުން ކޮމެޓީ ހަދައިގެން ގޮސް އޮފީސްތަަކަށް ވަނަސް އެތާ ހުންނަ ފޮތް ތަކުގެ ހުންނަ އެއްޗެހި ދޭހައެއް ނުވާނެ، ދޮގު ނޫން އެއްޗެއް މި ޓްރާންސިޝަން ކޮމިޓީން ނުކިޔާ. ހުސް ރޯނު އެދުރުން.\nރޯނު އެދުރުންތޯ ނޫނީ އެދުރު ރޯނުތޯ ކުރިއަށް މިއޮތް ދުވަސްތަކުގަ ހާމަވެގެންދާނެ, އިންތިޒާރު ކޮށްލަމާ ބަހީ ދެއްތޮ, ކެޔޮކޭވަރު އެނގޭނެ.


Sarukaaruge Aniyaa Verikamuge Dhashugai Raees Yameen Othy Dathi Haalugai - Adhurey - Vaguthu\nރާއްޖޭގެ ކުރީގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ޖަލުގައި އޮންނަވަނީ ސަރުކާރުގެ އަނިޔާވެރި ކަމުގައި ވަރަށް ދަތިހާލުގައި ކަމަށް ސަރުކާރު އިދިކޮޅު ކޯލިޝަނުން ވިދާޅުވެއްޖެއެވެ.\nމިއަދު އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން، ޕީއެންސީގެ ރައީސް އަބްދުރަހީމް އަބްދުﷲ (އަދުރޭ) ވިދާޅުވީ، ރައީސް ޔާމީނަށް ބޭނުންވާ ބައެއް ސާމާނު ޖަލަށް ވެއްދުމުގެ ފުރުސަތެއް ނުދެއްވާ ކަމަށާއި އެކަމުގެ ސަބަބުން ރައީސް ޔާމީން އޮންނަވަނީ ވަރަށް ދަތި ހާލުގައި ކަމަށެވެ.\n"ބައެއް ސާމާނު، އެއީ އަސާސީ ގޮތުންވެސް މީހަކަށް ބޭނުންވާނެ ބައެއް ސާމާނުވެސް ޖަލަށް ވައްދާކަށް ފުރުސަތެއް ނުދެއްވާ. މިކަހަލަ ވަރަށް ދަތި ހާލުގަ ރައީސް ޔާމީން އެ އޮންނެވީ. މި ސަރުކާރުގެ އަނިޔާވެރި ކަމުގަ." އަދުރޭ ވިދާޅުވިއެވެ.\nއަދުރޭ ވިދާޅުވީ، ރައީސް ޔާމީން ނުހައްގުން ޖަލުގައި ހައްޔަރުކޮށްފައިވަނީ އިންތިހާބެއް ކުރިމަތީގައި އޮތުމުން އެ އިންތިހާބު ކާމިޔާބު ކާމިޔާބު ކުރުމުގެ ބޭނުމުގައި ކަމަށެވެ. އަދި މިފަދަ އަމަލަކީ އިދިކޮޅު ދެ ޕާޓީން ވެސް އެއްވެސް ގޮތަކަށް ބަލައިގަނެވޭނެ ކަމެއް ނޫން ކަމަށްވެސް އަދުރޭ ވަނީ ވިދާޅުވެފައެވެ.\n"އިންތިހާބެއް ކުރިމަތީގަ އޮތީމަ އިންތިހާބު ކާމިޔާބު ކުރުމުގެ ބޭނުމުގައި ކުށެއް ނެތް މައުސޫމު މީހަކު މިހާ އަނިޔާވެރިކޮށް ޖަލުގައި ހައްޔަރު ކޮށްގެން ގެންގުޅުމަކީ އެއްގޮތަކަށްވެސް ކޮށްގެން ވާނެ ކަމެއް ނޫނޭ." އަދުރޭ ވިދާޅުވިއެވެ.\nއަދުރޭ އިތުރަށް ވިދާޅުވީ، ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ މައްޗަށް ކޮށްފައިވާ ހުކުމަކީ އެއްވެސް ގޮތަކަށް ބަލައި ނުގަންނާނެ ހުކުމެއް ކަމަށާއި މިއަދާއި ހަމައަށް އިސްތިއުނާފަށް ހައިކޯޓަށް ހުށަހަޅާފައިވިނަމަވެސް އޭގެ އަޑު އެހުމެއް ބާއްވާނެ ދުވަހެއް ނޭނގޭ ކަމަށެވެ.\nމަނީ ލޯންޑަރިންގެ ކުށް ސާބިތުވެ، ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ މައްޗަށް މިދިޔަ ނޮވެމްބަރު މަހުގައި، ކްރިމިނަލް ކޯޓުގެ5ފަނޑިޔާރުންގެ ބެންޗަކުން ވަނީ އެމަނިކުފާނު5އަހަރަށް ޖަލަށް ލުމާއެކު5މިލިއަން ޑޮލަރުން ޖޫރިމަނާކޮށް، ހުކުމް ކޮށްފައެވެ.\nޖެނުއަރީ 11, 2020 19:16\nޢަދުރޭމެން މިއަދު ތިވާހަކަ ދައްކަން އަޅެ ފަހެ ލަދެއް ނުގަނޭބާވައެވެ.ވެރިކަންލިބުމާ އެކު ތިމާއައް ތިމާފެނި ކިބުރުވެރިކަމުގެ އަލިފާ ތިހިތުތެރޭގަ އަންދަންފެށީ ޕާޓީއައް އިހުލާތެރި އެތައްބަޔަކު ޕާޓީ ދޫކޮއް ދިއުމުގެ އަސްލަކީ މެންބަރުންނާ ގުޅުމެއް ނެތްކަމެވެ.މިއަދުވެސް ޕާޓީގަ މެންބަރުން މަދީކީ ނޫނެވެ އަދުރޭމެން ނައް އިތުބާރު ނުކުރަނީއެވެ.\nޖެނުއަރީ 12, 2020 09:08\nމާރީޗެއްނޫން ތިވާހަކަދައްކާކަށް. ޥެރިކަންކުރިއިރު ކުށަކާނުލާ އެތައްބަޔަކު ޖަލަށްލައި ބައެއްމީހުންނަށް ހުކުމްނުކޮށް މުއްދަތުޖަހާލައިގެންވެސް ގެނަގުޅުނު. ޢަނިޔާވެރިކަންދެއްކީ. ކޮންވާހަކައެއް ތިދައްކަނީމިއަދު!\nޖެނުއަރީ 13, 2020 03:36\nކަލޯ ބަކުރަސް ހަރުރަސް ވަގުން ނަކަށް ނުފެންނާނެ ވަގުންނެއް މާބޮޑަށް ބުރާންތި ވީމަވާނެ


Mabusthanu ge faidhatha - TrendingRED\n7 ނޮވެންބަރ 2017 - 09:00\nމެންގޮސްޓީން ނުވަތަ މަބުސްތާން އަކީ އަނގަޔަށް މީރު ހަށިގަނޑަށް ފައިދާކުރަނިވި މޭވާއެކެވެ. މި މޭވާއަކީ އިންޑޮނޭޝިއާއިން އަލަށް ތަޢާރަފުވި ނަމަވެސް، މިހާރު ދެކުނު އޭޝިއާގެ އެތައް ޤައުމަކުން ލިބޭ މޭވާގެ ބާވަތެކެވެ. މަބުސްތާން އަކީ، ހިންދީ ނަމުން ނަމަ މަންގުސްތާން، ތެލުގޫ ނަމުން ނަމަ އިވަރުމަމިދީ، މަލަޔާލަމް ނަމުން ނަމަ ކާއްޓަމްޕި، ބެންގާލީ ނަމުން ނަމަ ކާއޯ، ގުޖުރާތީ ނަމުން ނަމަ ކޮކަމް އަދި މަރާތީ ނަމުން ނަމަ ރަތަމްބާ އެވެ. އަދި ދިވެހިން މިއަށް ކިޔައި އުޅެނީ މަބުސްތާންއެވެ.\nމަބުސްތާން އަކީ ދެކުނު އޭޝިއާގެ އެތައް ޤައުމެއްގައި އޭގެ އެކި ބައިތައް ބޭސްފަރުވާގައި ބޭނުންކުރާ މޭވާއެކެވެ. މަބުސްތާންގެ ސިއްޙީ ފައިދާތައް 18 ވަނަ ޤަރުނުގައި ވަނީ ސާބިތުވެފައެވެ. މަބުސްތާންގެ އިތުރުން އޭގެ ގަސްވެސް އަންނަނީ ބޭސްފަރުވާގެ ކަންކަމުގައި ބޭނުންކުރެވެމުންނެވެ. މަބުސްތާންއިން ލިބޭ ފައިދާތައް ވަރަށް ގިނައެވެ. އޭގެ ތެރޭގައި؛\n1. ވިޓަމިން ސީ\nމަބުސްތާން އަކީ ވިޓަމިން ސީ މާއްދާ ވަރަށް ބޮޑަށް އެކުލެވޭ މޭވާއެކެވެ. އެހެންކަމުން، ބަލިތަކުން ސަލާމަތްވެ ބަލި ޖެހުމުން މަގުފަހިވުމުގެ ފުރުސަތު ބޮޑުވެއެވެ.\n2. ލޭ ދައުރުވުން\nމަބުސްތާން އަކީ ރެޑްބްލަޑް ސެލްސް އުފެއްދުމަށް އެހީވެދޭ މޭވާއެކެވެ. އެނީމިއާ ޖެހުމުން ރައްކާތެރިކޮށްދޭ މި މޭވާއަކީ ހިތުގެ މައްސަލަތަކަށާއި، މޭގައި ރިއްސުން ފަދަ ކަންކަމަށް ވަރަށް ރަނގަޅު މޭވާއެކެވެ. މީގެ އިތުރުން، ލޭ ހޮޅިތަށް ބޮޑުކޮށްދީ ލޭ ދައުރުވުމަށް ފަސޭހަކޮށްދެއެވެ. އަދި ލޭހިނގުން އަވަސްކޮށްދީ ހަށިގަނޑުގެ އެކި ބައިތަކަށް ލޭ ދައުރުވާވަރު އިތުރުކޮށްދެއެވެ.\nއަދި ލޮލަށް ލޭ ދައުރުވާލެއް ގިނަވުމުގެ ސަބަބުން، އަދި މި މޭވާގައި އެކުލެވޭ މާއްދާތަކުގެ ސަބަބުން ލޮލުގެ ފެނުން ރަނގަޅުކޮށްދޭކަމަށް ދިރާސާތަކުން ދައްކައެވެ.\nމަބުސްތާންގައި އެކުލެވޭ މާއްދާތަކުގެ ސަބަބުން ކޮލެސްޓްރޯލް ދައްކޮށްދެއެވެ. އަދި ހިތް ރަނގަޅަށް މަސައްކަތް ކުރަން އެހީވެދެއެވެ.\nއިންސާނާގެ ދިފާއީ ނިޒާމު ބާރުގަދަ ކޮށްދޭ މި މޭވާ ގެ ސަބަބުން ބެކްޓީރިއާތައް އަދި ފަންގަސް ނައްތާލަން އެހީވެދެއެވެ.\nމި މޭވާއަކީ ކެންސަރު ބަލިންވެސް ރައްކާތެރިކޮށްދޭ މޭވާއެކެވެ.\n6. ލޭމައްޗަށް ދިއުން\nމަބުސްތާންގައި އެކި ވައްތަރުގެ މިނެރަލްސް އެކުލެވިގެންވުން އެއީ އެ މޭވާއިން އެތަކެއް ފައިދާތަކެއް ކުރުވާ ކަމެކެވެ. އެ މޭވާގައި އެކުލެވޭ މިނެރަލްސް ތަކުގެ ތެރޭގައި، ކޮޕާ، މެންގެނީޒް އަދި މެގްނީޒިއަމް ޕޮޓޭޝިއަމްގެ ސަބަބުން، ހާރޓް އެޓޭކް، ސްޓްރޯކް ފަދަ ނުރައްކާތެރި ކުއްލި ބަލިތަކުން ސަލާމަތްކޮށްދީ، ލޭގެ ޕްރެޝާ ދަށްކޮށްދެއެވެ.


ސައުދީގެ އިފްތާރު ޕެކޭޖުތައް ބަހަން ފަށައިފި\nސައުދީގެ އިފްތާރު ޕެކޭޗްތައް ބެހުން\nސަޢުދީންވަނީ ރާއްޖެއަށް 25 ޓަނުގެ ކަދުރުވެސް ހަދިޔާކޮށްފައި\nޕެކޭޖްގައި ހިމެނެނީ، ކުކިން އޮއިލް، މަސްދަޅު، ޓޮމާޓޯ، ޕާސްތާ، ޖޫސް، ހަނޑޫ، ހަކުރު އަދި ފުށް ފަދަ ކާބޯތަކެތި\nސަޢުދީ ސަރުކާރުން ރާއްޖެއަށް ފޮނުވާފައިވަނީ 290 އިފްތާރް ޕެކޭޖް\n20 އޭޕްރިލް 2021 | އަންގާރަ 18:15\nސަޢުދީން ހަދިޔާކުރި އިފްތާރު ޕެކޭޖްތަކާއި އިސްލާމިކް މިނިސްޓަރ ހަވާލުވެވަޑައިގަންނަވަނީ\nސަޢުދީ އަރަބިއްޔާ ސަރުކާރުން ރާއްޖެއަށް ހަދިޔާކޮށްފައިވާ އިފްތާރް ޕެކޭޖްތައް ބެހުމުގެ މަސައްކަތް އިސްލާމިކް މިނިސްޓްރީން ފަށައިފިއެވެ.\nސަޢުދީން ހަދިޔާކުރި އިފްތާރު ޕެކޭޖްތަކާއި ރާއްޖޭގެ ފަރާތުން ޙަވާލުވެވަޑައިގަތީ އިސްލާމިކް މިނިސްޓަރ ޑރ.އަޙްމަދު ޒާހިރު ޢަލީއެވެ. ރަމަޟާން މަހާ ދިމާކޮށް ރާއްޖޭގައި ތިބި ފަޤީރުންނަށް ހަދިޔާކުރުމަށް ސަޢުދީ ސަރުކާރުން ރާއްޖެއަށް ފޮނުވާފައިވާ 290 އިފްތާރް ޕެކޭޖް ބެހުމުގެ މަސައްކަތް ކުރަމުން އަންނަކަމަށް އިސްލާމިކް މިނިސްޓްރީން ބުނެއެވެ. އިސްލާމިކް މިނިސްޓްރީން ބުނިގޮތުގައި ސައުދީގެ އިފްތާރް ޕެކޭޖްގައި ހިމެނެނީ، ކުކިން އޮއިލް، މަސްދަޅު، ޓޮމާޓޯ، ޕާސްތާ، ޖޫސް، ހަނޑޫ، ހަކުރު އަދި ފުށް ފަދަ ކާބޯތަކެތިކަމަށެވެ.\nރާއްޖޭގައި ފަޤީރުންގެ ދަފްތަރުގައި މީހުން ތިބި ނިސްބަތަށްވުރެ މަދުން ޕެކޭޖްތައް ލިބުމުގެ ސަބަބުން މިޕެކޭޖްތައް ބެހުމުގައި ބަލަނީ މީހުން މަދުން ތިބި ޢާއިލާތަކަށްކަމަށް މިނިސްޓްރީން މަޢުލޫމާތުދެއެވެ. އެގޮތުން4މީހުން ނުވަތަ5މީހުން ތިބި ޢާއިލާތަކަށް އިފްތާރު ޕެކޭޖްތައް ބެހުމަށް ނިންމާފައިވާކަމަށް މިނިސްޓްރީން ބުނެއެވެ. އިސްލާމިކް މިނިސްޓްރީންވަނީ މިކަމުގައި މިނިސްޓްރީއަށް އެހީތެރިވަމުން އަންނަނީ ޢާއްމުންނަށް އެހީވުމަށް އެކުލަވާލާފައިވާ އެކި ޖަމިއްޔާތަކުން ކަމުގައިވާއިރު، މިހަފްތާގެ ނިޔަލަށް ހުރިހާ އިފްތާރް ޕެކޭޖްތައް ބަހާ ނިމޭނެކަމަށް ބުނެފައެވެ.\nރަމަޟާންމަހާ ދިމާކޮށް ސަޢުދީންވަނީ ރާއްޖެއަށް 25 ޓަނުގެ ކަދުރުވެސް ހަދިޔާކޮށްފައެވެ. މިކަދުރު ފަޤީރުންގެ ދަފްތަރުގައި ހިމެނޭ 10944 މީހުންގެ ތެރެއިން ކޮންމެ މީހަކަށް ޕެކެޓެއް ބެހުމަށްވަނީ ކަނޑައަޅާފައެވެ.\n20 އޭޕްރިލް 2021 | އަންގާރަ 20:27\nކަދުރުވަގުން ކިހިނެއް އަދި ތި ޕެކޭޖް ބަހާނީ...އެމް.ޑީ.ޕީ ބޮޑުންގެ ގޭގެއަށް ކަށްނޭގެ ތިތަކެތި ދާނީ.


އައްޑޫސިޓީގެ ހިތަދޫން މިއަދުވެސް އިތުރު7މީހަކު ކޮވިޑަށް ޕޮޒިޓިވްވެއްޖެ - Voice of Meedhoo Voice of Meedhoo\nއައްޑޫސިޓީގެ ހިތަދޫން މިއަދުވެސް އިތުރު7...\nސްލޮވާކިއާ ބަލިކޮށް ދެވަަނަ ބުރަށް ދިއުމުގެ ...\nއައްޑޫސިޓީގެ ހިތަދޫން މިއަދުވެސް އިތުރު7މީހަކު ކޮވިޑަށް ޕޮޒިޓިވްވެއްޖެ\nމިއަދު ހިތަދޫން ޕޮޒިޓިވްވީ6ދިވެހީންނާއި 1 ބިދޭސީއެއް\nއައްޑޫ ސިޓީގެ ހިތަދޫން މިއަދުވެސް އިތުރު7މީހަކު ކޮވިޑް 19 އަށް ޕޮޒިޓިވް ވެއްޖެވެ. މި7 މީހުންގެ ތެރެއިން ހިމެނެނީ ބަގްލާދޭޝް މީހަކާއި6ދިވެހީންނެވެ.\nމިއަދު ހިތަދުން ޕޮޒިޓިވް7މީހުންގެ ތެރެއިން ތިން މީހުންނަކީ ކުރީން ޕޮޒިޓިވްވެފައިވާ ފަރާތަކާއި ޑައިރެކްޓް ކޮންޓެކްޓް ވެގެން ޕޮޒިޓިވްވެފައިވާ3މީހުންނެވެ. އަނެއް6މީހުންނަކީ ފްލޫ ކްލިނިކަށް ދެއްކި މީހުންގެތެރެއިން ސާމްޕަލް ނަގައިގެސް ޓެސްޓްކުރެވުނު މީހުންގެ ތެރެއިން ޕޮޒިޓިވްވި6މީހުންނެވެ.\nއައްޑޫ އެކުއެޓޯރިއަލް ހޮސްޕިޓަލުން މިއަދު ހާމަކޮށްފައިވާގޮތުގައި ބުރާސްފަތި ދުވަހުގެ އިރުއޮއްސި 6:00 އިން ހުކުރު ދުވަހުގެ އިރުއޮއްސި 6:00 އަށް ކޮވިޑަށް ޓެސްޓްކުރުމަށް އައްޑޫސިޓީން ނެގުނީ 173 ސާމްޕަލެވެ.\nހުޅުމީދޫ ސިއްހީމަރުކަޒުން އިއްޔެ ހާމަކުރިގޮތުގައި ސިއްހީމަރުކަޒުގެ ފަރާތުން އިއްޔެ ހުޅުދޫއާއި މީދުން 153 ސާމްޕަލް ނަގާފައި އޭއީއެޗްއަށް ފޮނުވާފައިވާކަމަށެވެ. އެހެންކަމަށްވާނަމަ ގުޅިފައިވާރަށް ތަކުން އިއްޔެ ނެގިފައިވަނީ 20 ސާމްޕަލެވެ.\nމިހާތަނަށް އައްޑޫސިޓީން 403 މީހަކު ކޮވިޑަށް ޕޮޒިޓިވްވެފައިވާއިރު މީގެ ތެރެއިން އެކްޓިވް ކޭސްގެ ގޮތުގައި މިއަދު އިރުއޮއްސި6ގެ ނިޔަލަށް ވަނީ 97 ކޭސްކަމަށްވެސް އައްޑޫ އެކުއެޓޯރިއަލް ހޮސްޕިޓަލުން ވަނީ ހާމަކޮށްފައެވެ\nއައްޑޫން ފާއިތުވި 24 ގަޑިއިރު ތެރޭގައި ކޮވިޑް ޖެހުނު މީހުންގެ ތެރެއިން ރަނގަޅުވެފައިވަނީ ދެމީހުންނެވެ. މި ދެމީހުންނާއެކި އައްޑޫއިން ކޮވިޑް ޖެހުނު 304 މީހަކު ވަނީ ބަލިން ރަގަޅުވެފައެވެ.\nއެކުއެޓޯރިއަލް ހޮސްޕިޓަލުން އިތުރަށް ހާމަކޮށްފައިވާގޮތުން އައްޑޫއިން ކޮވިޑަށް ޓެސްޓްކުރުމަށް މިހާތަނަށް 8118 ސާމްޕަލް ވަނީ ނަގާފައެވެ.\nއައްޑޫސިޓީގެ ވަކިވަކި ރަށްތަކުން މިއަދާ ހަމައަށް ކޮވިޑްގެ އެކްޓިވް ކޭސްތަކަށް ބަލާއިރު ފޭދޫއިން 1 މީހުން، މަރަދޫއިން2މީހުން، ހިތަދޫއިން 94 މީހުން، އެކްޓިވް ކޭސްގެ ގޮތުގައިވެއެވެ.\nނިޔާވި ބިދޭސީއަކު ކޮވިޑަށް ޕޮޒިޓިވް ވެއްޖެ\nނިޔާވެގެން އައިޖީއެމްއެޗަށް ގެންދިޔަ ބިދޭސީ އަކު ކޮވިޑް-19 އަށް ޕޮޒިޓިވްވެއްޖެއެވެ. ހެލްތް މިނިސްޓްރީގެ ޑެޕިއުޓީ ޑިރެކްޓަރ ތަަސްލީމާ އުސްމާން ...\nއިތުރު 43 މީހަކު ކޮވިޑަށް ޕޮޒިޓިވް ވެއްޖެ\nރާއްޖެއިން އިތުރު 43 މީހަކު ކޮވިޑް-19 އަށް ޕޮޒިޓިވް ވެއްޖެއެވެ. މިރޭ ބޭއްވި ނޫސްވެރިންގެ ބައްދަލުވުމުގައި ކޮވިޑްގެ ތަރުޖަމާނު ...


ލޯކަލް ޓޫރިޒަމުން ވަނީ ނަފާތަ ނުވަތަ ގެއްލުމެއްތަ؟ - Naalaafushi\nAugust 30, 201400 Like Like 778\nޓޫރިޒަމްގެ މަންފާ ސީދާ ރައްޔިތުންނަށް ލިބިގެން ދާނޭ ގޮތަކަށް އެ ވިޔަފާރި ބައްޓަން ކުރާ ވާހަކައަކީ ތިޔާގި ވާހަކައެކެވެ. މިހާރު އެއީކީ ހަމައެކަނި ދެކެވޭ ވާހަކައެއް ވެސް ނޫނެވެ. އަދި ކިއެއްތަ، އެއީ މިހާރު ރާއްޖޭގެ އެކި ސަރަހައްދުތަކުގައި ފުޅާ ދާއިރާއެއްގައި ކުރަމުން ވެސް އަންނަ ވިޔާފާރިއެކެވެ. އެގޮތުން އަތޮޅު ތެރޭ ގިނަ ރަށްތަކެއްގައާއި ވެރިރަށް މާލެއާއި ހުޅުމާލޭގައި ވެސް ދަނީ އެތައް ގެސްޓްހައުސްއެއް ހިންގަމުންނެވެ. އެ ބުނާ ޓޫރިޒަމްގެ ފައިދާ ސީދާ ރައްޔިތު މީހާ ނެގުމަށެވެ. އެކަމުން ލިބޭ މަންފާ ކިތަންމެހާ ވެސް ރަނގަޅުކަމަށް އެ ވިޔަފާރި ކުރާ ފަރާތްތަކުން ބުނެ އެވެ. ދެން އުފެދޭ ސުވާލަކީ އޭގެ އަނެއްކޮޅު އޮތީ ކިހިނެއްތޯ އެވެ؟\n“ލޯކަލް ޓޫރިޒަމް” މިވަނީ ރާއްޖޭގެ އެކި ކަންކޮޅުތަކަށް ފެތުރި އެތައް ބަޔަކު އެ ވިޔަފާރިން އާމްދަނީ ހޯދަން ފަށައިފަ އެވެ. އެ ވިޔަފާރިއަކީ ރަށަށް ޑޮލަރު ވެއްދުމަށާއި ބޮޑު މަންފާއެއް ހޯދުމަށް އެންމެ ރަނގަޅު ވިޔަފާރި ކަމަށް އެ ވިޔަފާރި ކުރާ ފަރާތްތަކުން ދަނީ ބުނަމުންނެވެ. ނަތީޖާއަކަށް ވެފައި ވަނީ އެންމެ ގެސްޓްހައުސްއަކާ އެކު ވިޔަފާރި ފެށި އެތައް ބަޔަކު މިހާރު އެތައް ގެސްޓް ހައުސްއެއް ފަށައި އެ ވިޔަފާރި ފުޅާކޮށް ޖީބުތައް ތަނަވަސް ކުރަމުން ދިއުމެވެ.\n“ގެސްޓް ހައުސްގެ ވިޔަފާރިއަކީ އަތޮޅު ތެރޭ ރަށެއްގައި އާމްމުދަނީ ހޯދުމަށް ކުރެވޭނެ އެންމެ ރަނގަޅު ވިޔަފާރި، މިއީ ހަމަ ރަނެއް،” ތޮއްޑޫގައި އެންމެ ފުރަތަމަ ގެސްޓް ހައުސްއެއް ހުޅުވި، “ސެރީން ސުކައި ގެސްޓް ހައުސް”ގެ ވެރިޔާ އަހުމަދު ކަރަމް ބުންޏެވެ.\nގެސްޓް ހައުސްގެ މަންފާ ހޯދާ އެހެން ރަށަކަށް ބަލަމާތޯ އެވެ. ކ. މާފުއްޓަކީ ގެސްޓް ހައުސްގެ ވިޔަފާރިން އެންމެ ބޮޑު އާމްދަނީއެއް ހޯދާ އެއް ރަށެވެ. ގެސްޓް ހައުސްތަކުގެ ވިޔަފާރިއާ އެކު މުއްސަނދިކަމުގެ އިތުރުން މާފުށީގެ ރައްޔިތުން ވަނީ އެ ލިބުނު މަންފާގައި ރަށަށް އުމްރާނީ ގޮތުން ވެސް ބޮޑު ތަރައްގީއެއް ހޯދައިފަ އެވެ. މާލެ އަދި ބައެއް އެހެން ރަށްތައް ގޮތަށް ވަޒީފާ ނެތިގެން މަގުމަތީ އެނބުރޭ ޒުވާނުން މާފުއްޓަކުން ނުފެނެ އެވެ. މަގުމަތިން މީހުން ހުއްޓުވައި 10 ރުފިޔާ ދޭން ބުނާ ކުދީން މާފުށީގައި އުޅޭ ކަމަކަށް ނުވެ އެވެ. އެ ރަށުން މަދުވެގެން ދައުލަތަށް ޓެކްސްގެ ގޮތުގައި މަހަކު 100،000 ޑޮލަރު ނުވަތަ 1،541،000 ރުފިޔާ ލިބެ އެވެ.\nމާފުށި ފަދަ ރަށްރަށާއި ހުޅުމާލެ އަށް ބަލާލިޔަސް ގެސްޓުން އުޅެމުންދާތަން ފެންނަނީ ދިވެހި އާންމު ރައްޔިތުންނާއި ވަރަށް ގާތުންނެވެ. ދިވެހި އާއިލާ ދިރިއުޅޭ ކޮޓަރިއާއި ޖެހިގެން ދެން މި ހުންނަނީ ޓޫރިސްޓް މީހާގެ ކޮޓަރި އެވެ. ގުޅުން މިހާ ވެސް ބަދެއްސެވެ. ޓޫރިސްޓް މީހާ ގިނަ ވަގުތުތައް ހޭދަކުރަނީ އާންމު ރައްޔިތުން ހަލަބޮލިވެ އުޅޭ މަގުތައް މަތީގައާއި ގޮނޑުދޮށްތަކުގަ އެވެ. އުފެދޭ ސުވާލަކީ މިކަމުގެ ފަހަތުގައި ގެއްލުމެއް ވޭބާވަ އެވެ؟\nޓޫރިސްޓަކަށް އެއްވެސް ޒާތެއްގެ ގެއްލުމެއް ލިބިއްޖެ ނަމަ އެއީ ރާއްޖޭގެ ޓޫރިޒަމަށް ލިބޭނެ ބޮޑު ގެއްލުމެކެވެ. ފަތުރުވެރިކަމުގެ ކުރިމަގަށް އެޅޭނެ ބޮޑު ހުރަހެކެވެ. މިކަން މިހެން އޮތްއިރު ލޯކަލް ޓޫރިޒަމްގެ ސަބަބުން އެ ގެއްލުން ލިބުން ގާތް ހެއްޔެވެ؟\nދިވެހިންނާއި ޓޫރިސްޓުންނާއި އެއްތަނެއްގައި އެއްކޮށް އުޅެންޖެހުމަކީ އިޖްތިމާއީ މައްސަލަތައް ކުރިމަތި ވެދާނެ ކަމަށް ކަމަށް ބެލެވެ އެވެ. އެގޮތުން މިއަދު މި މުޖުތަމައުގައި ހުއްޓުމެއް ނެތި ހިނގަމުންދާ ކުށްތަކުގެ ޝިކާރައަކަށް ހިތްހަމަޖައްސާލަން ރާއްޖެ އައިސް އުޅޭ ޓޫރިސްޓުން ވުން ގާތެވެ. އެގޮތުން ވައްކަމާއި ފޭރުމުގެ އިތުރުން މާރާމާރީތަކާއި އެހެނިހެން ކުށްތަކުގެ ޝިކާރައަކަށް ޓޫރިސްޓުން ވުން ގާތް ކަމަކަށް ލޯކަލް ޓޫރިޒަމް ދާއިރާ ނުވޭތޯ އެވެ؟\nހަމަ އެހެން މައްސަލައެކެވެ. ދިވެހިންނާއި ޓޫރިސްޓުންގެ އާންމު ދިރިއުޅުން ހާސްބައި ތަފާތު ވާނެ އެވެ. އަދި ހަމަ އެހެންމެ އެމީހުންނާއި ދިވެހިންގެ ދީނާއި ސަގާފަތަކީ މުޅިން ތަފާތު ކަންތައްތަކަށް ވުމުން މިކަމުގެ ސަބަބުން މައްސަލަތަކެއް ފެންމަތި ވާނެ ކަމަށް ބެލެވެ އެވެ. މިސާލެއް ބުނެލާނަމެވެ. މާމަ ދަރި ގޮވައިގެން ހިތްހަމަޖައްސާލުމަށް ހުޅުމާލޭ ގޮނޑުދޮށަށް މިއަދު ދެވޭކަށް ނެތެވެ. ކީއްވެ ހެއްޔެވެ؟ އެ ގޮނޑުދޮށް މިއަދު ވެފައި ވަނީ “ބިކިނީ”ގައި އުޅޭ ޓޫރިސްޓުން ވެސް އުފާކޮށް އަރާމުކޮށް ހަދާލަން ތިބޭ ގޮނޑު ދޮށެވެ. މިފަދަ އެތައް މައްސަލައެއް އަތޮޅުތަކުގެ ރަށްރަށުގައި ވެސް ފެންމަތިވާނެކަމަށް ބެލެވެ އެވެ.\nޓޫރިޒަމް ދާއިރާ އިން މަތީ ތައުލީމް ހާސިލްކޮށްފައިވާ އަދި ޓޫރިޒަމް މިނިސްޓްރީގެ އިސް މަގާމްތަކެއް ފުރުއްވާފައިވާ ބޭފުޅަކު މި މައުލޫގެ ގޮތުން ނަން ނުޖެހުމަށް ޝަރުތުކޮށް ވިދާޅުވީ ރަށްރަށުގައި ގެސްޓްހައުސް ވިޔަފާރި ކުރުމަކީ “ދެވަނަ ނަޒަރަކުން ބަލަން ޖެހޭ” ކަމެއް ކަމަށެވެ. އެގޮތުން ގެސްޓްހައުސް ހިންގާ ރަށަކުން ޓޫރިސްޓަކަށް ގެއްލުމެއް ވެއްޖެ ނަމަ ބޮޑެތި މައްސަލަތަކެއް ޓޫރިޒަމް އިންޑަސްޓްރީ އަށް ދިމާވެދާނެ ކަމަށް އޭނާ ވިދާޅުވި އެވެ.


5 ޖުލައި 2015\n[ޖުލައި 2، 2015 ގެ ބަޔާ ގުޅޭ]\nޔާނީ އަދިވެސް އޮތްގޮތަށް އޮތީއެވެ. ޒައިދް ޔާނީގެ އަތުގައި ހިފައި ޖޯޑުކޮށްލިއިރު ޔާނީގެ އަތް ހީވަނީ ގަނޑުފެން ކޮޅެއް ހެންނެވެ. ޒައިދް މަޑުމަޑުން އޭނާއާ ވީ ފަރާތަށް ޔާނީ އަނބުރާލާ ދެވަނަ ސިކުންތުގައި އޭނާގެ މޫނު ޔާނީގެ މޫނާ ގާތްކޮށްލާ ދިން ލުއި ހަދިޔާއިން ޔާނީގެ ހުރިހާ ހިއްސުތަކެއް ހޭލައްވާލިއެވެ. ހަމައެހިނދު ޔާނީއަށް ޒައިދްގެ މޭމަތީ އޭނާގެ މޫނު ފޮރުވާލެވުނެވެ. މެންދަން ނިމިގެން ދިޔައީ ދެމީހުންވެސް އެކަކު އަނެކެއްގެ ހިތް އުފާ ކޮށްދެމުންނެވެ. އާދުވަހަކަށް އަލިވިލުނީ މުޅި ދުނިޔެ ދޮންކުރަމުންނެވެ. ކޮޓަރި ތެރެއަށް އަލި ދޯދިތައް ފެތުރެމުން ދިޔަ ވަރަކަށް ޒައިދްގެ ލޯހުޅުވެމުން ދިޔައެވެ. މަގަތުގައި ނިދާލާފައި އޮތް ޔާނީ ފެނުމުން ބޭނުންވީ ހިތްފުރެންދެން އެމޫނަށް ބަލަން އޮންނާށެވެ. ކިހާ މައުސޫމް ހެއްޔެެވެ. ދުވަހަކުވެސް ބަލާ ފޫއްސެއް ނުވާނެކަން ގައިމެވެ. ނިދާލާފައި އޮތް އިރުވެސް މޫނުމަތިން ފެންނަމުން ދިޔަ ހިތްގައިމުކަމުން ޒައިދް އަށް ޔާނީއާއި ގާތަށް ޖެހިލެވުނެވެ. މޫނުމައްޗަށް ވެއްޓިފައި އޮތް އިސްތަށިކޮޅު ނަގާ އެއްފަރާތްކޮށްލާ ޔާނީގެ ނިތުގައި ޒައިދް ވަރަށް ލޯބިން ބޮސްދިނެވެ. އެހިނދު ޒައިދަށް ކުރީގެ ހަނދާނެއް އާވި ކަހަލައެވެ. ޔާނީ އަރާމުކޮށް ނިދާލާފައި އޮތުމުން ނުގޮވާ ޒައިދް ތެދުވެގެންގޮސް ވަނީ ފާހާނާއަށެވެ. ޝަވަރު ދޫކޮށްލާ އޭގެން ފައިބަމުންދިޔަ އެތަށް ހާސް ފެންތިކިތަކުން ޒައިދްގެ ހަށިގަނޑު ތެންމަމުން ދިޔައިރު ޒައިދްގެ ހިޔާލަށް އަންނަމުން ދިޔައީ ރޭގަ އެންމެފަހުން ޔާނީ ބުނެލި ޖުމްލައެވެ. ޒައިދް ދެކެ ޔާނީ ލޯބިވާ މިންވަރެވެ. ދެމީހުން އެކަކު އަނެކަކަށްޓަކައި އެދެމުން ދިޔަ މިންވަރެވެ. މިއީ ހަޤީޤީ ލޯބި ނޫން ދެން ކޮންއެއްޗެއް ހެއްޔެވެ؟\nފޯނު ރިންގްވާ އަޑަށް ޔާނީއަށް ހޭލެވުނުއިރު ދަތުރުގެ ބައިވެރިޔަކު ގުޅަނީއެވެ. ފޯނުނަގާ ޖަވާބު ދިނުމުން އެކޮޅުން ވާހަކަ ދައްކަމުން ދިޔަ ކުއްޖާ ބުނީ ލޯންޗް ހަދާ ނިމިއްޖެ ކަމަށާއި ސައިބޮއިގެން ފުރަން ތައްޔާރުވުމަށެވެ. އާއެކޭ ބުނެ ފޯނު ބާއްވައި ފުރަތަމަވެސް ޔާނީ ހޯދަންފެށީ ޒައިދެވެ. އަނެއްކާ އޭނަ އެކަނި ބާއްވާފައި ޒައިދް ދިޔައީ ބާވައެވެ. ނޫނެކެވެ. ޒައިދް އެހެނެއް ނުހަދާނެއެވެ. ބިއްލޫރި ދޮރު ކައިރީގައި ވިސްނަންހުރި ޔާނީ ސިހިގެން ދިޔައީ ފާހާނާއިން ނުކުތް ޒައިދްގެ އަޑަށެވެ. “ހޭލެވުނީ ދޯ! ޔާނީ މާ އަރާމުކޮށް ނިދާލާފަ އޮތީމަ ގޮވާ ހިތް ނުވީ” ބޮލުގެ އިސްތަށިގަނޑުގައިވާ ފެންތައް އަތުން ހިއްކަމުން ހޭލާ ހުރި ޔާނީ ފެނިފައި ޒައިދް ބުނެލިއެވެ. “އާނ.. ފޯނެއް އައިމަ ހޭލެވުނީ، ސައިބޮއިގެން ފުރަންވީ އޯ” ޔާނީވެސް ޒައިދްގެ ވާހަކައާއި ގުޅުވާލަމުން ޖަވާބުދީފައި މިސްރާބު ޖެހީ ފާހާނާއާ ދިމާލަށެވެ. އެކަމަކު ޒައިދް ޔާނީގެ ކުރިމައްޗަށް އަރައި ޔާނީ ދިޔަ ނުދީ ހިފެހެއްޓިއެވެ. ޔާނީގެ އަތުގައި އޮތް ތުވާލި އަތުލައި އޭނާގެ އުނަގަނޑު ވަށާލައި ޒައިދް އޭނާއާއި ގާތަށް ޔާނީ ގެނައެވެ. ޒައިދްގެ މި ކުއްލި ހަރަކާތުން ޔާނީ ގޮސް ޖެހުނީ ޒައިދްގެ މޭގައެވެ. އެވަގުތު ޒައިދްގެ ގައިން ދުވި މީރުވަހުން ދުރަށް ދާކަށް ޔާނީގެ ހިތެއް ނޭދުނެވެ. ލޮލާ ލޯ ސީދާވެ ދެން ބަދަލުކުރަމުން ދިޔައީ ދެމީހުންގެ ލޮލުގެ އިޝާރާތްތަކެވެ. ޔާނީ ރަކިވެގެން ޒައިދްގެ މޭގައި އަތްއަޅައި ދުރައްޖައްސާލުމަށްފަހު ޒައިދްގެ އަތުތެރެއިން ދެމިގަނެގެން ގޮސް ފާހާނާއަށް ވަނެވެ. އެހިނދު ޒައިދް ގާތަށް އައީ ލާނެތް ހިންޏެކެވެ.\nސައިބޮއެ ނިމިގެން އެންމެން ލޯންޗް ދޮށަށް ޖަމާވިއިރު ގަޑިން ދިހައެއް ޖަހަން ދަނީއެވެ. ޔާނީވެސް ބަގީއެއްގައި ޒައިދް އާއި އެކު ފާލަމަށް ދިޔައިރު ލަގެޖްތައް ލޯންޗަށް އަރުވާ ނިމެނީއެވެ. ޒައިދްގެ އަތުގައި ހިފައިގެން ޔާނީ ލޯންޗަށް އެރުމުން އެންމެން ވަރަށް ދިމާކުރިއެވެ. ލަދުން ހުރެ ޔާނީއަށްވެސް އެކަމާ އެކަނި އެކަންޏާ ހެވުނެވެ. ފާލަމުގައި އައްސާފައިހުރި ވާމޮހާލާ ލޯންޗް މުޅިންއާ މަންޒިލަކަށް ދަތުރު ފެށި މާސިންގާ ކަނޑުގެ ރާޅުތައް ކަފަމުން ދެފަރާތަށް ފޮނު އަރުވަމުންނެވެ. ރިސޯޓްގެ މަލަމަތި އޮބެމުން ދިޔައިރު ޔާނީ ދިޔައީ އޭނާގެ ހިތުގައި މިދަތުރުގެ އުފާވެރި ހަނދާންތައް އާލާކުރަމުންނެވެ. މިދަތުރުގެ ސަބަބުން އޭނާގެ މުޅި ދިރިއުޅުން މުޅިންހެން އެއްކޮށް ބަދަލުވެއްޖެއެވެ. ސަބަބަކީ ޒައިދެވެ. ޔާނީގެ ދިރިއުޅުމުގައި ޒައިދް އާކުލަތަކެއް ޖައްސައިދީފިއެވެ. ދުވަހަކުވެސް ހިތަށް ނުގެނެވޭފަދަ އުފާވެރިކަމަކާއި އާ އުއްމީދުތަކެއް ހިތުގައި އަށަގަންނުވަދެމުންނެވެ. ދުވަހަކުވެސް މީހެއްދެކެ މިހާވަރަށް ލޯބިވެވިދާނެ ކަމަކަށް ޔާނީ ހުވަފެނުންވެސް ނުދެކެއެވެ. ނޫކަނޑުގެ މެދުގައި އޮވެ ލޯންޗް ދަތުރު ކުރަމުން ދިޔައިރު ޒައިދް އަށް ބެލެމުން ދިޔައީ ޔާނީއާއި ދިމާލަށެވެ. މީހަކަށް އެކަން ފާހަގަ ވެދާނެތީ ޒައިދް އިނީ ކަޅުކުލައިގެ ރޭބަން އައިނުން ދެލޯ ފޮރުވައިގެންނެވެ. އޭރު ޔާނީ އިނީ ކަންފަތަށް ހެޑްސެޓް ޖަހައިގެން ލަވައަޑުއަހާށެވެ. އިވެމުންދިޔަ ލަވައަކީ “ދީވާނާ ވޭ މޫސުން، ތިޔަހެން ބަލާލުމުން… ހިނިތުންވީމާވެސް މާފޮޅޭ”\nމާލޭ ފަޅަށް ވަދެ ލޯންޗް ޕެޓްރޯލް ޖެޓީއާއި ގާތްކޮށްލުމުން ފަހަރަކު މީހަކު ލޯންޗުން ފައިބަމުން ގޮސް އެންމެ ފަހަތުން ޔާނީވެސް ލޯންޗުން ފޭބިއެވެ. އޭރު ޔާނީގެ އިންތިޒާރުގައި ހުރި ޒައިދް ޔާނި ފެނުމާއެކު އަތުން ހަނައާޅާލާފައި އަތުގެ އިޝާރާތުން އައުމަށް އެންގުމުން ދަބަސް ކޮނޑުގައި އަޅުވައިގެން ޒައިދް ގާތަށް ދިޔައެވެ. “އެކަނިތަ ގެއަށް ދަނީ؟ ނޫނީ އަހަންނާއެކު ދާންވީނު؟” ހަޤީޤަތުގައި ޒައިދް ބޭނުންވީ ޔާނީ އޭނާއާއި އެކުގައި ދިއުމަށެވެ. އެއީ ޔާނީގެ ހިތްވެސް ބޭނުންވިގޮތްކަމުން ޒައިދް ޔާނީގެ ފޮށި ޑްރައިވަރާ ހަވާލުކޮށް އެޑްރެސް ބުނެދިނުމަށްފަހު އައުމުން އިތުރު ދެބަސްވުމަކާނުލާ ޔާނީ ޒައިދް އާއެކު ދިއުމަށް ސައިކަލަށް އެރިއެވެ. ސައިކަލް ދުއްވަމުން ދިޔައިރު އިރުކޮޅަކާ ޒައިދް ޔާނީގެ އަތުގައި ހިފާލައި ހިނިތުންވުންތައް ރައްދުކުރަމުން ދިޔައެވެ. އެހާ ދިގު ދަތުރަކަށް ފަހު ގެއާ ހަމައަށް ދެވުނުއިރުވެސް ޔާނީ އިނީ ގެއަށް އާދެވުނުލެއް އަވަސްވެފައެވެ. ސައިކަލުން ފައިބައިގެން ދާކަށް ހިތެއް ނުރުހުނެވެ. އެކަމަކު މިވަގުތަށް އަލްވަދާއު ކިޔާފައި ޔާނީ ދާން ހިނގައި ގަތުމުން ޒައިދް ޔާނީއަށް ގޮވާލިއެވެ. އަވަހަށް ޔާނީ ފަސް އެނބުރި ބަލާލާ ކިހިނެއް ވީތޯ އެހުން ޒައިދް ބުނީ ހަމަ ގޮވާލީ ކަމަށެވެ. ބަދަލުގައި ހެވިލާފައި ޔާނީ ގެއަށް ވަނުމުން ޒައިދްވެސް ސައިކަލް ދުއްވާލީ ގެއަށް ދިއުމަށެވެ. އޭރު މިދެމީހުންގެ އުފާވެރި ވަގުތުތައް ބެލުމަށް ދުރުގައި މީހަކު ހުރިކަމެއް ދެމީހުން ކުރެ އެކަކަށްވެސް ރެއަކާ ނުލައެވެ. ކުރިއަށް ދެން އަންނަން އުޅޭ ތޫފާނުގެ އެއްވެސް ހިލަމެއް މިދެމީހުންނަކަށް ނުވެއެވެ.\nގެއަށް ދެވުމާއެކު ޒައިދް ފުރަތަމަވެސް ބޭނުންވީ އޭނާގެ މަންމަ ހޯދަން ކަމަށްވުމުން އެގަޑީގައި ނާޒް އުޅޭނީ ބަދިގޭގައި ކަމުން ކޮޓަރިއަށް ދިއުމުގެ ކުރިން ޒައިދް ދިޔައީ އެދިމާލަށެވެ. ބަދިގެއަށް ވަނުމުން މަސައްކަތް ކުރަންހުރި ނޯކަރުމީހާގެ ފަރާތުން އެނގުނީ ނާޒް ވީ މަތީގައިކަމެވެ. އެތަނުން ނުކުމެ ކާމޭޒުމަތީގައި ހުރި މޭވާ ވަށިގަނޑުން އާފަލެއް ނަގައިގެން ކަމުންކަމުން ޒައިދް ސިޑިން މައްޗަށް އެރިއިރު ތާރާ ކޮޓަރިން ނުކުންނަނީއެވެ. ޒައިދް އަންނަ ދުވަސް ލަސްވުމުން ތާރާ ގޭގައި މަޑުކުރީ ނާޒް އާއި ޝިޔާޒްގެ އެދުމުގެ މަތިން އެކަމާ ދެކޮޅުހަދަން ނުކެރިގެންނެވެ. ތާރާއަށް ޒައިދްގެ ކުރިމައްޗަށް އެރި ދެމީހުންގެ ހަތަރުކަޅި ހަމަވި ވަގުތު ހީވީ ބިންގަނޑު ރޫރޫ އަޅައިގެން ދިޔަހެންނެވެ. ތާރާއެކޭ އެއްގޮތަށް ޒައިދަށްވެސް ހުރެވުނީ ބުނާނެ އެއްޗެއް ނޭނގި ގަބުވެފައެވެ. ތާރާގެ ދުލުން ބޭރުވިހާވެސް އެއްޗަކީ “ދޮންބެ” މިލަފްޒެވެ. އެވަގުތު ދިމާވީ ނާޒްވެސް ކޮޓަރިން ނުކުތް ވަގުތަށް ވުމުން ދެދަރިން އެކުގައިވި މަންޒަރުފެނިފައި ލޮލުން ކަރުނަ ނީރައިލިއެވެ. “މަންމާ! މީކާކު؟ މިގޭގަ ކީއްކުރަނީ؟” އޮޅުންގަނޑެއްގެ ތެރޭގައި ހުރެ ޒައިދް އޭނާގެ މަންމައާއި ސުވާލު ކުރަމުން ދިޔައިރު ތާރާ ހުރީ ހަދާނެގޮތް ހުސްވެފައެވެ. “ދަރިފުޅު ކީއްވެ އަންގާވެސް ނުލާ ތިއައީ؟ މި..މިއީ.. މަންމަގެ ރައްޓެއްސެއްގެ ދަރިއެއް، އެމީހުން ދެތިން ދުވަހަށް ރާއްޖެތެރެއަށް ދާން ޖެހިގެން މަންމަ ގާތު ބަހައްޓާފަ ދިޔައީ. މިއަދު އަންނާނެ އެމީހުން” ތެދަށް ބުނަން ކިތަންމެ ބޭނުންވި ނަމަވެސް ތާރާ އެކަމަށް މަނާކުރުމުން މިފަހަރުވެސް ނާޒްއަށް ހަޤީޤަތް ފޮރުވާ ދޮގު ހަދަން މަޖުބޫރުވިއެވެ.\nވާހަކަ މެދުކަނޑާލާފައި ތާރާ ގެއަށް ދަނީއޭ ކިޔައި ތާރާ އެވަގުތު އެގެއިން ދިއުމަކީ އެންމެ ބުއްދިވެރިގޮތްކަމަށް ނިންމައި އެތަނުން ދާން ހިނގައިގަތެވެ. އޭރުވެސް މުޅި މީހާ ހާސްވެ ދާހިއްލާ ފޯވެއްޖެއެވެ. ކުޑަތަންކޮޅަކަށް ދެވުނުތަނާ ޒައިދްގެ އަޑު އިވިފައި އަނެއްކާވެސް ތާރާއަށް ހުއްޓެން ޖެހުނެވެ. ދެލޯމަރައި ފިއްތާލަމުން މަޑުމަޑުން ފަހަތަށް އެނބުރި މިފަހަރު ތާރާއަށް ހުރެވުނީ އިސްޖަހައިގެންނެވެ. ޒައިދް ކޮށްފާނެ ސުވާލަކާ ދޭތެރޭ ވިސްނާފައެވެ. ޔަޤީނުންވެސް އޭނައާއި ޒައިދްއާ ކުރިން ދިމާވިކަން ޒަިއދް ހަނދާން ހުންނާނެއެވެ. އޭނާ އެކަމާ ގުޅޭގޮތުން ސުވާލު ކުކުރުމަކީ ވަރަށް ނާދިރު ކަމެކެވެ. ކަންތައްވީވެސް ހަމަ ތާރާ ހީކުރިގޮތަށެވެ. “ވެއިޓް، އަހަރެމެން ދެމީހުން މީގެ ކުރިން ދިމާވި ދޯ؟ ލެޓްމީ ތިންކް، އާނ… ނުބަލާ މަގު ހުރަސް ކުރި ކުއްޖާ ދޯ ތީ” އެއައިގޮތަށް އައިސް ތާރާގެ ކުރިމަތީ ހުއްޓިފައި ޒައިދް ކުރީ ހަމަ އެ ސުވާލެވެ. ދެމީހުން މީގެ ކުރިން ދިމާވި ވާހަކައެވެ. ޖަވާބު ދޭނީތޯ ނުދޭނީތޯ ހިތަށް އަރާއަރާ ހުއްޓާ ކުއްލިއަކަށް ތާރާގެ ފޯނު ރިންގްވާން ފެށިއެވެ. އެވަގުތު ފޯނެއް އައުންވީ ތާރާގެ ނަސީބުރަނގަޅުކަން ކަމުގައި އޭނާ ޤަބޫލުކުރިއެވެ. “އަ.. އެގުޅަނީ މަންމަ، ނައިސްގެން ލަސްވެގެން ކަންނޭގެ. ދެންމެ ގުޅާފަ ބުނި މި ދަނީއޭ ބަލާ. ދަނީ، ބާއި” އަވަސް އަރުވާލާފައި އެގަޑީގައި ހިތަށް އެރި އެއްޗެއް ބުނުމަށްފަހު ތާރާ އެތަނުން ދާން ހިނގައިގަތީ ފުން ނޭވާއެއް ދޫކޮށްލަމުންނެވެ.\nގެއިން ބޭރަށް ބަގީޗާއާ ހަމައަށް ނުކުމެވުނުއިރު ޔާނީގެ ކޯލްވެސް މިސްވެއްޖެއެވެ. އަލުން ޔާނީއަށް ގުޅާލުމުން ވަރަށް އަވަހަށް ފޯނުނަގައި ތާރާ ކޮންތާކުތޯ ޔާނީ އެހިއެވެ. ގެއަށް އައި އިރު ތާރާ ފެންނަން ނެތުމުން ޔާނީއަކަށް ހިތްމަޖެހުމެއް ނުލިބުނެވެ. މިއުޅެނީ ބޭރުގައި ކަމަށާއި އިރުކޮޅަކުން ގެއަށް މިދަނީ ކަމަށް ބުނެ ތާރާ ފޯނު ބާއްވައި ދިއުމުގެ ކުރިން އަދި އެއްފަހަރު ފަސްއެނބުރި ގެއާ ދިމާލަށް ބަލައިލިއެވެ. ލޮލުން ފާއްދާލި ކަރުނަތިކި އަތުގެ ނުފުށުން ފޮހެލަމުން ބެލްކަނީގައި ހުރި އޭނާގެ މަންމައަށް އަތުން ވަދާއީ ސަލާމް އަދާކޮށްލުމަށްފަހު ނުކުމެގެން ދިޔައެވެ. [ނިނިމޭ]


އަދީބާއި ޒިޔަތު ގެއަށް ބަދަލުކުރީ ޔާމީނާއި ދެކޮޅަށް ހެކިބަސް ދިނުމުން: ޑރ.ޖަމީލް | Sandhaanu\nއަދީބާއި ޒިޔަތު ގެއަށް ބަދަލުކުރީ ޔާމީނާއި ދެކޮޅަށް ހެކިބަސް ދިނުމުން: ޑރ.ޖަމީލް\nހަމައެކަނި ކުރީގެ ރައީސް އަބްދުﷲ ޔާމީން ޖަލަށްލައި އެމްއެމްޕީއާރުސީގެ ހިޔާނާތުގައި އިސްކޮށް އަމަލީ ގޮތުން ބައިވެރިވި ކުރީގެ ނައިބު ރައީސް އަހްމަދު އަދީބާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތު ގޭ ބަންދުގައި ތިބޭތީ ކުރިމަތިވެފައިވާ ފާޑުކިޔުންތަކަށް ރައްދު ދެއްވަމުން އަދީބާއި ޒިޔަތު ގޭގައި ތިބީ ޑޮކްޓަރެއްގެ ލިޔުމެއް އޮތުމުން ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވިދާޅުވި ނަމަވެސް ހަޤީޤަތަކީ އެދެމީހުން ގެއަށް ބަދަލު ކުރީ ރައީސް ޔާމީނާއި ދެކޮޅަށް ހެކިބަސް ދިނުމުން ކަމަށް ކުރީގެ ނައިބު ރައީސް ޑރ.މުހައްމަދު ޖަމީލް އަހްމަދު ވިދާޅުވެއްޖެއެވެ.\nރައީސް ޔާމީންގެ ޤާނޫނީ ވަކީލުންގެ ޓީމްގައި ވެސް އިސްކޮށް ހަރަކާތްތެރިވާ ޑރ.ޖަމީލް މިއަދު ކުރެއްވި ޓްވީޓެއްގައި ވަނީ އަދީބާއި ޒިޔަތު ފިޔަވައި ޖަލުގައި ތިބި އެނޫން އެއްވެސް މީހެއްގެ އަތުގައި ޑޮކްޓަރުންގެ ލިޔުން ނެތީތޯ ސުވާލު ރައީސް ޞާލިހާއި ސުވާލު ކުރައްވާފައެވެ.\n“ޙަޤީގަތަކީ ރައީސް ޔާމީނާ ދެކޮޅަށް ހެކިދިނުމުން ބަދަލުގައި އިނާމަކަށް އެ ދެ މީހުން ގެއަށް ބަދަލުކުރި. މިކަމުގެ ހެކި އެބަހުރި. ރައީސް ޔާމީން ގެއަށް ބަދަލުކޮށް ސްޓްރެސް ފްރީ މާހައުލެއްގައި ބަހައްޓަންޖެހޭ ކަމުގެ ލިޔުން ތަކުރާރުކޮށް ހުށަހެޅުމުންވެސް ޤަބޫލެއް ނުކުރި.” ޑރ.ޖަމީލް ވިދާޅުވިއެވެ.\nޑރ.ޖަމީލް ވިދާޅުވީ ވަކިވަކިން ރައީސް ޞާލިހްގެ ފަރާތުން އެކިފަރާތްތައް މެދުވެރިކޮށް ޕްރެޝަރުކުރަމުންދަނީ ރައީސް ޔާމީން ރާއްޖެއިން ބޭރަށް ވަޑައިގަތުމަށް ކަމަށެވެ. އެވަރުން ރައީސް ޔާމީން ރާއްޖެއިން ބޭރަށް ފޮނުވަން ކެތްމަދުވެގެން އުޅުއްވަނީ ކީތްވެތޯ ވެސް ޑރ.ޖަމީލް ސުވާލު ކުރައްވާފައި ވެއެވެ.\nރައީސް ޞާލިހް އިއްޔެ ވިދާޅުވި ގޮތުގައި އަދީބާއި ޒިޔަތު ގޭގައި ބަހައްޓަންޖެހޭ ކަަމަށް ޑޮކްޓަރު ދެއްވާފައިވާ ފަދަ ލިއުމެއް ރައީސް ޔާމީންގެ ފަރާތްޕުޅުން ލިބިފައެއް ނެތެވެ. ރައީސް ޔާމީނާއި ގުޅިގެން ޑޮކްޓަރުން ލަފާ ދެއްވާފައި އޮތީ ޓެސްޓްތަކެއް ހަދަން ބޭރަށް ފޮނުވަން ކަމަށާއި އެ ފުރުސަތު ޔާމީނަށް އެރުވި ކަމަަށް ރައީސް ވިދާޅުވި އެވެ.\nއައްޑޫ އަޙުމަދު މާރޗް 12, 2021 At 10:58 އމ\nވެދާނެ 2018 ކެމްޕޭނަށް އެފައިސާތަކުން އިންވެސްޓުވެސް ކޮށްފައިވާތީކަމަށް. މޮހޯމެން ޔޫކޭގައި ތިބެގެންވެސް އެމީހުންގެ ވައްކަން ނުބަލާ އެކައުންޓުތައް ފުރީޒް ދޫކޮށްލަދޭމަތިން ހެދި ޑީލްވެސް ޖެހޭ ނޯޓުކޮށްލަން. މާތްﷲ ގަންދީ ކުރި ބޮޑު ހުވާ ދޮގު ހުވައަކަށް ބަދަލުވެ ނިމިއްޖެނަމަ ނިމުންވެސް ގޯސްވެދާނެއެވެ. އެހެނީ ﷲ އީ އަޑު އައްސަވާ ބައްލަވާ ރަސްކަލާންގެ އެވެ.


Idhikolhu bodu jalsa ah dhauvathu dheyn memberun pick up ah\nޖަލްސާއަށް ދައުވަތު ދެއްވުމަށް މެންބަރުން ޕިކަޕެއްގައި --\nއަންނަ ހޮނިހިރު ދުވަހުގެ ރޭ ކާނިވާ ސަރަހައްދުގައި ބޭއްވުމަށް ހަމަޖެހިފައިވާ އިދިކޮޅު ކޯލިޝަންގެ ޖަލްސާއަކީ ތިން އަހަރު ފަހުން އެ ސަރަހައްދުގައި ބާއްވާ ބޮޑު ޖަލްސާއެކެވެ. އެތައް ދުވަހަކަށްފަހު ޖަލްސާ ބޭއްވުމަށް ފުރުސަތު ލިބުމާއެކު އިދިކޮޅު އެންމެ ބޮޑު ޕާޓީ، އެމްޑީޕީއިން ދަނީ ވަރަށް ބޮޑަށް ތައްޔާރުވަމުންނެވެ.\nއެގޮތުން މިއަދު ހަވީރު އެމްޑީޕީއަށް ނިސްބަތްވާ މާލޭ މެންބަރުން ވަނީ ޕިކަޕެއްގައި އަޑުގަދަ ކުރާއިން ޖަލްސާއަށް ދައުވަތު ދެއްވާފަ އެވެ. މި ހަރަކާތުގައި ބައިވެރިވަޑައިގެންނެވީ މެންބަރު އިވާ އަބްދުﷲ އާއި މާރިޔާ ދީދީ އާއި އަލީ އާޒިމާއި މުހައްމަދު ފަލާހެވެ.\nއެމްޑީޕީއިން ބުނެފައިވާ ގޮތުގައި ހޮނިހިރު ދުވަހުގެ ރޭ ކާނިވާ ސަރަހައްދުގައި ބާއްވާ ޖަލްސާއަކީ އަޖައިބު ކުރުވަނިވި ޖަލްސާއަކަށް ވެގެންދާނެ އެވެ.\nއެމްޑީޕީގެ ނައިބު ރައީސް މުހައްމަދު ޝިފާޒް ވިދާޅުވީ، "ޖަޒީރާ ރާއްޖެ ބޮޑު ޖަލްސާ"ގެ ނަމުގައި ބާއްވާ ޖަލްސާއަކީ ރައީސް އަބްދުﷲ ޔާމީންގެ ވެރިކަން ނިމިފައިވާކަން އެނގިގެންދާނެ ޖަލްސާއެއް ކަމަށެވެ. މުޅި މާލެ ވެސް އޮތީ އެފަދަ ޖަލްސާއަކަށް ކެތްމަދުވެފައި ކަމަށެވެ.\nއިދިކޮޅު ކޯލިޝަނުން ޝައުގުވެރި ބޮޑު ޖަލްސާއެއް ހޮނިހިރު ދުވަހު ބާއްވާއިރު މާދަމާ ރޭ ޕީޕީއެމްއިން ވަނީ ބޮޑު ޖަލްސާއެއް ބޭއްވުމަށް ނިންމާފަ އެވެ. އެ ޖަލްސާގައި ރައީސް އަބްދުﷲ ޔާމީންގެ މެނިފެސްޓޯ އިއުލާން ކުރާނެ އެވެ.\nއެމްޑީޕީ އީވާ އަބްދުﷲ މާރިޔާ އަހުމަދު ދީދީ\nއިންތިހާބުގައި ނަޝީދު ވާދަކުރައްވާނެ: އީވާ


Muslimun Ge Bodu Ehvun: 40 Meehaku Zaham Kohlaifi, 18 Meehakah Hamalaa Dheefai Vanee Badin - Vaguthu\nމުސްލިމުންގެ 77 ވަނަ ބޮޑު އެއްވުން: 40 މީހަކުގެ ޒަޚަމްކޮށްލައިފި، 18 މީހަކަށް ހަމަލާދީފައި ވަނީ ބަޑިން\n8 މަސް ކުރިން ( އޮކްޓޯބަރ 12, 2019 )\nފޭރިގަނެފައިވާ މުސްލިމުންގެ ބިންތަކުން ފަލަސްތީނުގެ ރައްޔިތުން ބޭރުކޮށް ފައްސާލާފައި ވުމުން އެކަމާއި ދެކޮޅު ހެދުމުގެ ގޮތުން، ކޮންމެ ހުކުރު ދުވަހަކާއި ދިމާކޮށް މުސްލިމުން ކުރިޔަށްގެންދާ ސިލްސިލާ ބޮޑު މުޒާހަރާގެ ތެރެއިން، މިދިޔަ ހަފްތާގެ ހުކުރު ދުވަހު ބޭއްވި މުޒާހަރާގައި ބައިވެރިވި 40 މީހަކު ޒަޚަމްކޮށްލާފައިވާ ކަމަށް ރިޕޯޓްތައް ބުނެފިއެވެ.\nފަލަސްތީނުގެ ޣައްޒާގެ ހެލްތް މިނިސްޓްރީން މިކަން ހާމަކުރައްވަމުން ވިދާޅުވެފައިވަނީ، އެ މުޒާހަރާގައި އިސްރާއިލް ސިފައިންގެ އަނިޔާވެރިކަމާއި ގުޅިގެން 40 މީހަކަށް އެކިވަރުގެ އަނިޔާވެފައިވާ ކަމަށެވެ. އޭގެތެރެއިން އެކަކަށް ސީރިއަސް ހާލުގައި ފަރުވާދެމުންދާއިރު، 18 މީހަކަށް ފަރުވާދެމުން ދަނީ، ބަޑިން ހަމަލާ ދިނުމުން ލިބުނު އަނިޔާތަކަށް ކަމަށް އެ މިނިސްޓްރީން ވިދާޅުވެއެވެ.\nމިއީ ފަލަސްތީނުގެ ރައްޔިތުން އިސްރާއިލް އާއި ދެކޮޅަށް، "ދަ ގްރޭޓް ރިޓާން މާޗް"ގެ ނަމުގައި ސިލްސިލާ ގޮތެއްގައި ހުކުރު ދުވަސްތަކާއި ދިމާކޮށް ކުރިޔަށްގެންދިޔަ 77 ވަނަ މުޒާހަރާއެވެ. މި މުޒާހަރާތައް ކުރިޔަށް ގެންދަނީ، އިރުމަތީ ޣައްޒާ އާއި ފޭރިގަނެފައިވާ ޤުދުސް ގުޅޭ ސަރަޙައްދުގައި އިސްރާއިލް ސިފައިން ޖަހާފައިވާ ފެންސުތައް ކައިރީގައެވެ. އިއްޔެގެ އެއްވުމުގައި ވެސް އެތައް ހާސް މުސްލިމުންނެއް ވަނީ ބައިވެރިވެފައެވެ.\nހުސް އަތާއި ތިބޭ ގިނަ އަދަދެއްގެ މުސްލިމުން މި ސަރަޙައްދަށް އެއްވެ ގޮވާލަމުން ދަނީ، ފޭރިފަނެފައިވާ ބިމުގައިވާ އެމީހުންގެ ގެދޮރަށް އަނބުރާ ދިއުމުގެ ފުރުސަތުދީ، އެ ސަރަޙައްދުގައިވާ ދަނޑުބިންތައް ބޭނުން ކުރުމުގެ ފުރުސަތު ދިނުމަށެވެ. ނަމަވެސް އޭގެ ބަދަލުގައި އިސްރާއިލްގެ ހައްދުފަހަނައަޅާފައިވާ ޔަހޫދީން ދަނީ މުސްލިމުންގެ ގެދޮރު ހުރި ތަންތަނުގައި އިސްރާއިލްގެ ޔަހޫދީން ދިރިއުޅުމަށް ބޯހިޔާވަހިކަން ޤާއިމް ކުރަމުންނެވެ. އަދި މުސްލިމުންގެ ދަނޑުބިންތަކަށް ބޮޑެތި ގެއްލުންދީ ރޯކުރަމުންދާ ކަންވެސް ފާހަގަކޮށްލެވެއެވެ.\nމުސްލިމުންނާއި މެދު އިސްރާއިލް އިން އަނިޔާވެރިވެ މުސްލިމުންގެ އަމިއްލަ ބިމުން އެމީހުން ފައްސާލައި އެފަރާތްތަކަށް ބޮޑެތި އަނިޔާތައް ދެމުންދާތާ އެތައް އަހަރެއް ވަނީ ވެފައެވެ. އިސްރާއިލް ސިފައިން މުސްލިމުންނާއި މެދު ހިންގާ މި ޖަރީމާތަކުގައި މިހާތަނަށް އެތައް ހާސް ބަޔަކު މަރުވެ، ގިނަ ބަޔަކު ވަނީ ގެދޮރު ގެއްލި ހާލުގައި ޖެހިފައެވެ.\nޑޮަލަރަށް ޕެޓްރޯލް ވިއްކުން\nއޮކްޓޯބަރ 12, 2019 17:06\nފަލަސްތީނުގެ މައްސަލައަށް ހައްލެއް ލިބޭނީ ސައުދީ ޝާހީ އާއިލާގެ ވެރިކަން ނިމުމަކަށް ގެނެސް އިސްލާމީ ޚިލާފަތެއް ގާއިމު ކުރެވިގެން. ސައުދީ ޝާހީ އާއިލާ އަކީ އިސްލާމީ އުއްމަތަށް އެންމެ ބޮޑަށް ޚިޔާނާތްތެެރިވި ވެރިން.


Eagles In Maziya Balikoffi - Vaguthu\nއީގަލްސް އިން މާޒިޔާ ބަލިކޮށްފި\n.ދިރާގު ދިވެހި ޕްރިމިއާ ލީގުގައި ކްލަބު އީގަލްސް އިން ގަދަފަދަ މާޒިޔާ ބަލިކޮށްފި އެވެ\nޕްރިމިއާ ލީގުގައި ރޭ ގަލޮޅު ދަނޑުގައި މި ދެޓީމު ބައްދަލުކުރި މެޗު އީގަލްސް ކާމިޔާބު ކުރީ 1-0 ގެ ނަތީޖާއަކުންނެވެ.\nމި މެޗަށް ނުކުތްއިރު މި ދެޓީމަކީ ލީގުގައި މިހާތަނަށް ހަމައެކަނި ބަލިނުވެ އޮތް ދެ ޓީމެވެ. މާޒިޔާ އަތުން މޮޅުވުމުން ލީގުގައި ބަލިނުވުމުގެ ރެކޯޑް މިހާ އޮތް ހަމައެކަނި ކްލަބަކީ އީގަލްސް އެވެ.\nރޭގެ މެޗާއި ކުރިމަތިލިއިރު އީގަލްސްގެ ކެޕްޓަން ހުސައިން ސިފާއު ޔޫސުފް (ކުރޯ) ހުރީ ދެ ކާޑު ހަމަވުމުގެ ސަބަބުން ސަސްޕެންޝަނުގަ އެވެ. އެކަމަކު ލީގުގައި އެންމެ ފަހުން އީގަލްސްއިން ކުޅުނު މެޗުގައި ސަސްޕެންޝަނުގެ ސަބަބުން ނުކުޅެވުނު ގައުމީ ޓީމުގެ ޒުވާން ޑިފެންޑަރު ހައިޝަމް ހަސަން ރޭގެ މެޗުގައި ވަނީ ކުޅެފަ އެވެ.\nރޭގެ މެޗުގައި ފެނިގެންދިޔަ ހަމައެކަނި ލަނޑު ފުރަތަމަ ހާފުގެ 30 ވަނަ މިނިޓްގައި އީގަލްސް އަށް ކާމިޔާބުކޮށްދިނީ ފޯވަޑް އަލީ ފާސިރު (ސެންޓޭ) އެވެ. ސެންޓޭ ލަނޑު ޖެހީ މާޒިޔާގެ އޭރިއާ ބޭރުންނެވެ. އޭނާ ތިރިތިރިން ބާރަށް ފޮނުވާލި ބޯޅަ އަމާޒުވީ ގޯލުގެ ތިރީ ކަނަށެވެ.\nއީގަލްސް އިން ވަނީ ފުރަތަމަ ބުރުގައި ވެސް މާޒިޔާއާ ދެކޮޅަށް މޮޅު ކުޅުމެއް ދައްކައިފަ އެވެ. ފުރަތަމަ ބުރުގައި މި ދެޓީމުގެ ކުރިމަތިލުން ނިމުނީ 1-1 އިން އެއްވަރުވެގެންނެވެ.\nމި މޮޅާއެކު އީގަލްސް ވަނީ 10 މެޗުން 18 ޕޮއިންޓް ހޯދައި ތާވަލުގެ ދެ ވަނައަށް ކުރިއަށް ޖެހިލާފަ އެވެ. މެޗުން ބަލިވުމުން އެއް ވަނައިގައި ނުވަ ޕޮއިންޓުގެ ލީޑެއް ނަގަން ލިބުނު ފުރުސަތު މާޒިޔާއަށް ވަނީ ގެއްލިފަ އެވެ. މާޒިޔާ އެއް ވަނައިގައި އޮތީ 10 މެޗުން ލިބުނު 23 ޕޮއިންޓާއެކު އެވެ. ލީގުގެ ތިން ވަނައިގައި އޮތީ އިއްޔެ ދަ ގްރާންޑޭ ސްޕޯޓްސް ކްލަބާ ދެކޮޅަށް ކުޅެ އެއްވަރުވި ކްލަބް ގްރީން ސްޓްރީޓްސް އެވެ. އެޓީމަށް 10 މެޗުން ލިބިފައިވަނީ 17 ޕޮއިންޓެވެ.\nލީގުގެ ކުޅުން ދެން އޮންނާނީ އަންނަ ހޮނިހިރު އަދި އާދީއްތަ ދުވަހު އެވެ. ހޮނިހިރު ދުވަހު ހަވީރު ކުޅޭ މެޗުގައި ޔުނައިޓެޑް ވިކްޓްރީ އާއި ވިކްޓްރީ ވާދަކުރާއިރު އެރޭ ކުޅޭނީ އީގަލްސް އާއި ދަ ގްރާންޑޭ ސްޕޯޓްސް ކްލަބެވެ. އާދީއްތަ ދުވަހު ހަވީރު ކުޅޭ މެޗުގައި ބައްދަލުކުރާނީ މާޒިޔާ އާއި ނިލަންދޫ އެވެ.\nއޮކްޓޯބަރ 17, 2019 12:01


އެދުނީމޭ ލޯތްބާއި އުފާ6| Esfiya - Dhivehi Vaahaka Site\n“އެންމެންވެސް ވަރަށް ރުޅިއާދޭ އޭޝް ދެކެ… އެ ސިއްރު ހާމަވިޔަސް އޭނާ ބަލައިގަންނާނެ މީހެއްނުހުންނާނެ.. ކޮންމެ ގޮތެއްވިޔަސް އެއްތާކު ދޯ ޖެހޭނީ… އެހެންވެ އެއީ ބޭކަރު ކަމެއް އެހެންނޫނަސް ބޭބެ ބޭނުމެއް ނުވޭ އެ ސިއްރު އިނގޭކަށް ސޯ އިޒާން.. އަމް ޓްރަސްޓިން ޔޫ އަލޮޓް ވިތު އިޓް އިނގޭ…. އޭޝް އެންމެ ދެރަވަނީ އަސްލު އެހެންވެގެން… ސާނިޔާ. ބޭބެގެ ވައިފް.. އަސްލު އޭޝްއަށް ވަރަށް އެއްޗެހި ކިޔާފައި ހުރޭ.. މިހާރުވެސް ކިޔާ.. ސާނިޔާއާއި ދެކޮޅަށް އެއްޗެއް ބުނުމުން ވާނީ ވަރަށް ގޯސް… މިހާރުވެސް އޭޝްގެ ވާހަކައެއް ދައްކާލާއިރަށް ދާނީ ވަރިއާއި ހަމާލަށް..އަދިވެސް ބޭބެއާއި ސާނިޔާގެ މެދުގައި ވަނީ ބޮޑު ފާރެއް… 15 އަހަރު މި ވީ… އަދިވެސް އަދިވެސް މިތިބެނީ އެގޮތަށް.. އެކަކުވެސް ބޭނުމެއްނުވޭ ފިޔަވަޅެއް ކުރިއަށް އަޅާކަށް… އައި ޓްރައިޑް ބަޓް ސާނިޔާވެސް ފިޔަވަޅެއް އަޅަންޖެހޭނެ ދޯ ކުރިއަށް.. ކައިވެންޏަކީ އެކަކު އަދާކުރަންޖެހޭ ޒިންމާއެއްނޫން… މިހާރުވެސް މިތިބެނީ އިސްރާ… ބޭބެގެ ދޮށި ދަރި.. އޭނާގެ ސަބަބުން.. އޭނާއަށް ޓަކައި…. ކިތަންމެ ބޮޑުވިޔަސް ދަރިއަކަށް މަންމައާއި ބައްޕަގެ ލޯތްބަކީ ވަރަށް މުހިންމު އެއްޗެއް އެހެންނު..؟”ސުހައިލް ކަމުން ކަމުން ވާހަކަ ދައްކަމުން ދިޔައެވެ. އިޒާން އަދިވެސް ހުރީ ހައިރާންވެފައެވެ. ނަމަވެސް އެ ހައިރާންކަން ފޮރުވުމުގެ ގޮތުން އޭނާ ބޯ ޖަހާލިއެވެ.\n“ބޭބޭ. .އަދި އެއްވާހަކަ އެބައޮތް…. “އިޒާން ޖެހިލުންވެ ހުރެ ބުނެލިއެވެ. ސުހައިލް އިޒާންއަށް ފުރުސަތު ދިނެވެ. “ޝޭން އެއީ ކާކުތޯ؟؟ އޭޝް ޝޭން އޭ ކިޔަނިކޮށް އިވުނު… އެވަގުތު ކީ އެއްޗެހިން އިނގުނު އެއީ އޭޝްއާއި ވަރަށް ކްލޯސް މީހެއްކަން އެކަމް އޭނާވެސް އޭޝް ދޫކޮށްލާފައި ދިޔަކަން… އެއި ކާކުތޯ؟؟” އިޒާން އަހާލިއެވެ. ސުހައިލް ހިނިތުންވެލަމުން އިޒާންއާއި ދިމާލަށް ބަލައިލިއެވެ. އިޒާންއަށް އެ ވާހަކަ އިނގެން ބޭނުންވަނީ ކީއްވެކަން ސުހައިލް އަށް އިނގެއެވެ. ސުހައިލް ދޮގު ހަދާކަށް ބޭނުމެއްނުވެއެވެ. އެހެންކަމުން ސީދާ އިޒާންއާއި ދިމާލަށް ބަލަން ހުރެ ވާހަކަދެއްކިއެވެ.\n“އެއީ އޭޝް ރައްޓެހިވެގެން އުޅުނު ކުއްޖާ.. އޭޝް ވަރަށް ލޯބިވާނެ އޭނަދެކެ. ބޭބެ ކައިރި ފުރަތަމަވެސް ހުއްދައަކަށް އެހީ.. އޭޝް ވަރަށް މައުސޫމްވާނެ… ބޭބެ ކައިރި ބުނެފަ ނޫނީ ކަމެއްނުކުރެވޭނެ.. ސާނިޔާ އެންމެ ރުޅިއަންނަނީ އެހެންވެ… ކޮންމެ ކަމެއްވިޔަސް ފުރަތަމަ ބުނާނީ ބޭބެ ކައިރި އެކަމް މިފަހަރު.. އެ ހުރިހާ ކަމެއްވީއިރުވެސް އެ ނުބުނީ ބޭބެ ކަންތަށް ބޮޑުވާނެތީވެ ކަން ޔަޤީން… ޝޭން އަށް އަސްލު ކިޔަނީ ޝެނާން. ޝެނާން އަކީ އެއް ކޮލެޖެއްގައި އޭޝް އާއި އެކު ކިޔެވި ކުއްޖެއް.. ވަރަށް ރަނގަޅު ކުއްޖެކަމަށް ހީކުރިން އެކަމް އޭނާ އޭޝް ދޫކޮށްލާފަ ދިޔައީ… މިހާރު ނޭނގެ.. ކޮލެޖަކަށް ނުދާކަމަށްވަނީ… އޭނާ އަސްލު ވަރަށް ރަނގަޅު.. އެކަމް ކޮންމެ މީހެއްވެސް އެކްޓް ކުރަން ވަރަށް މޮޅުވާނެތާދޯ.. މިހާރުގެ ކުދިންނަން އެހެންމީހުންގެ އިހްސާސްއަކީ ކުޅޭ ކުޅޭ އެއްޗެއް… ގަދަރު ކުރާކަށް ނޭނގެ… އޭޝް އަދިވެސް ލޯބިވަނީ ޝޭން ދެކެ… އޭނާ ވަރަށް ރުއި ރުޅި ވި ދުވަހު…އޭނާ އެހަ އުފާކޮށް އުޅެނިކޮށް ދުވަހަކުވެސް ނުދެކެން އެހެންވެ ބޭބެއަށްވެސް ޝޭންއަށް އެހާ ބަރޯސާ ކުރެވުނީ…” ސުހައިލް ފުން ނޭވައެއް ދޫކޮށްލިއެވެ. އިޒާންއަށް ވާގޮތް އެނގެންފެށިއެވެ.\n“އޭޝް މާ ބޮޑަށް ކަންތަކާ ވިސްނަނީ…. އާއިލީ މައްސަލަތަށް.. ބޭބެއާއި ދައްތަގެ ކަންތަށް…. އެހެންކަންތަށް… އަޅުގަނޑަށް ހީވަނީ އޭޝްއަށް އެހެން ވީ ރުޅިވި ފަހުން ކަންނޭނގެ.. އެއީ ކޮންމެ މީހެއްގެ ދިރިއުޅުމުގައިވެސް ދިމާވާނެ އެންމެ ހިތާމަވެރި ހާދިސާއެއްގެ ސަބަބުން ހުރިހާ ކަމަކާއި މެދު ވިސްނަން މަޖުބޫރުކުރުވާތީ…. އެއަށްފަހު މާ ބޮޑަށް ސީރިއަސްކޮށް ކަންތަށް ނަގަނީ ކަންނޭނގެ އޭޝް..” އިޒާން ފުން ވިސްނުމެއްގައި އިނދެ ބުނެލިއެވެ. އޭނާއަށް އެ ވާހަކަ އަޑުއަހަން އުނދަގޫވިއެވެ. އާޝާ އެހެންކުއްޖަކަށް ހިތްދީ ނިންމައިފިއެވެ. އިތުރު މީހަކައަށް އެހިތެއް ނުލިބޭނެއެވެ. ސުހައިލް އަށް އިޒާންގެ މޫނުމައްޗަށް އަރައި ފައިބަމުން ދިޔަ ކުލަތަށް ފާހަގަވިއެވެ. އަދި ވީ ގޮތްވެސް އިނގުނެވެ. އެއަށްފަހު ސުހައިލް އިޒާންގެ މައުލޫމާތު ހޯދިއެވެ. އިޒާން އަކީ ރަނގަޅު ކުއްޖެކެވެ. ޒިންމާދާރު ޑޮކްޓަރެކެވެ. އާޝާއަށް އޭނާ ހަމަ ރަނގަޅުވާނެއެވެ. އިޒާންއަށް އާޝާ ބެލޭނެއެވެ. އެފަދަ ވިސްނުމެއްގައި ސުހައިލް އިނދެ ކައި ނިންމާލިއެވެ. އިޒާންވެސް ވިސްނުމެއްގައި އިނދެ ކައި ނިންމާލިއެވެ.\nއެއަށްފަހު ދެމީހުންވެސް އާޝާގެ ކޮޓަރިއާއި ދިމާލަށް މިޝްރާބްޖެހިއެވެ. “ބޭބެ ދާންވީ ނޫންތޯ ގެއަށް… އަޅުގަނޑު ރޭގަނޑު އިނދެވިދާނެ..” ކޮޓަރިއާއި ހަމާލަށް އަރަމުން އިޒާން އެދުނެވެ. ސުހައިލް އެކަމަށް އެއްބަހެއްނުވިއެވެ. ނަމަވެސް އިޒާން ގޮތްދޫނުކުރުމުން ސުހައިލް އާއެކޭ ބުނެލިއެވެ.\nސުހައިލް ދިޔުމާއި އެކު އިޒާން ގޮނޑީގައި އިށީނދެލިއެވެ. އެއަށްފަހު ފުން ނަޒަރަކުން އާޝާއާއި ދިމާ ބަލައިލިއެވެ. އެ ބެލުމުގައި ވަނީ ލޯތްބެވެ. އަޅާލުމެވެ. ފިކުރެވެ. އިޒާން އާޝާގެ ގައިގާ ކުޑަކޮށް ބައްދާލިއެވެ. އެކަން ހިނގީ އޭނާގެ އެއްވެސް ބާރަކާ ނުލައެވެ. އިޒާން ގެ ލޮލުން ކަރުނަތަށް އަންނަންފެށިއެވެ. އާޝާ ގެއްލެނީއޭ ހިތަށްއެރިއެވެ. އޭނާއަށް ލޯބި ދަސްވީ އާޝާ ފެނުނުފަހުންނެވެ. ލޯބީގެ އިހްސާސްވީ އާޝާއާއި ހެދިއެވެ. އެއަށް އިތުރު ފިޔަވަޅެއް ނޭޅެނިސް އާޝާ އާއި ވަކިވެއްޖެއްޔާ އިޒާން ގެ ހިތް ކުދި ކުދި ވާނެއެވެ. “އޭޝް.. ޕްލީސް ކަމް ބެކް..” އިޒާން އެ އޮތްގޮތަށް އޮވެ ބުނެލިއެވެ. “ޕްލީސް އޭޝް… ޕްލީސް” އިޒާން އާޝާގެ މޫނުގައި ބޮސްދެމުން ބުނެލިއެވެ. އޭނާއަށް އަމިއްލަ ނަފްސް ކޮންޓްރޯލް ކުރަން އުނދަގުލެވެ.\nސުހައިލް ގެއަށް ދެވުމާއި އެކު އިސްރާއަށް ގުޅާލިއެވެ. އަދި ކަންތަށް ހިނގައި ދިޔަ ގޮތް ކިޔައިދިނެވެ. އިސްރާއަށް ރޮވުނެވެ. މަންމަ ސާނިޔާ ކިތަންމެ ނުރުހުނު ކަމުގައިވިޔަސް އާޝާއާއި ގާތްކޮށް އުޅެވުނުނަމައެވެ. އާޝާ އެ ހުރިހާ ކަމެއް އަމިއްލަ އަމިއްލައަށް ތަހައްމަލުކޮށް އިހްސާސްތަށް ފޮރުވީ އެކަންތަށް ބުނެދޭން ކައިރީގައި އެކަކުވެސް ނެތުމުންނެވެ. އިސްރާ ވެސް އަމިއްލަ ނަފްސް ކުށްވެރިކުރިއެވެ. ސުހައިލް ފޯނުކަނޑާލީ އާއިލާ މީހުން ކިތަންމެ ނުރުހުނު ކަމުގައިވިޔަސް އާޝާގެ ވާހަކަ ބުނާށޭ ބުނުމަށްފަހުގައެވެ. ސުހައިލް ނިދަން އޮވެ އެތަށް ކަމެއް ނިންމިއެވެ. މާތްﷲ ގެ އިރާދަފުޅުން އާޝާ ރަނގަޅު ވެއްޖެއްޔާ ރާއްޖެއަށް ގެންދާނީއެވެ. އާއިލައިން ކިތަންމެ ނުރުހުނަސް ހެވެވެ. އާޝާ ދެން ހުންނާނީ އަބަދުވެސް ސުހައިލް ކައިރީގައެވެ. އެކަކަށްވެސް ސުހައިލް އާއި އާޝާއެއް ދުރަށްލާކަށް ނުކެރޭނެއެވެ. ސުހައިލް އަށް ނިދުނީވެސް އެ ވިސްނުމުގައި އޮއްވައެވެ.\nއިޒާން އާޝާއާއި ދުރަށްޖެހިލިއެވެ. އަދި އަމިއްލަ މޫނުމަތީ އަތް އަޅާލައިގެން އިރުކޮޅަކު އިނެވެ. “ސޮރީ އޭޝް..” އިޒާން އެ އިންގޮތަށް އިނދެ ބުނެލިއެވެ.\n4 މަސް ފަހުން…\n“ހަލޯ…. ލައްބަ… އަދިވެސް އިމްޕްރޫވްމެންޓެއް ނުފެނެ….. ލައްބަ…” އިޒާން އާޝާގެ ކޮޓަރި ދޮރުމަތީ ހުރެ ފޯނުން ވާހަކަ ދައްކަމުން ދިޔައީ ސުހައިލް އާއެވެ. އެކޮޅުގެ ކަންތަކުގެ ސަބަބުން ސުހައިލް ދެމަސްކޮށްފާ އަނބުރާ ރާއްޖެދާންޖެހުނީއެވެ. އާޝާގެ ހާލަށް ބަދަލެއް ނައުމާއި ގުޅިގެންވެސްމެއެވެ. ނަމަވެސް ކޮންމެ ދުވަހަކު އިޒާންއަށް ގުޅައިގެން އާޝާގެ ހާލު ބަލައެވެ. މިއަދުވެސް އޭނާ ގުޅި އެހެންވެގެންނެވެ. ނަމަވެސް މާޔޫސްކަމާއި އެކު ފޯނު ބޭއްވީ އޭނާގެ އުއްމީދު ކެނޑިގެން ދާތީއެވެ. އާޝާ ހޭނާރާތާ މިވީ4މަހެވެ. ކޮންމެ ދުވަހެއްވެސް ނިމިގެން ދަނީ އެ ވިސްނުމުގައެވެ. އެ ހިޔާލުގައެވެ.\nއިޒާން އެތެރެއަށް ވަދެލީ ފޯނު ޖީބަށް ލުމަށްފަހުގައެވެ. “ހޭ އޭޝް…… ދެންމެ ޑޭޑް ގުޅިއޭ… ހީ ވޯސް ސޯ ވޮރިޑް އިނގޭ އަސްލުވެސް… ކަމްބެކް ސޫން ޑޭޑް މިސެސް ޔޫ އަލޮޓް.. އެން އިވެން އައި ޑޫ..” އާޝާ ގެ އަތުގައި ހިފަމުން އަނެއްއަތުން އެ އަތުގައި ފިރުމަމުން އިޒާން ބުނެލިއެވެ. މިހާރު އެއީ އޭނާގެ އާދައެކެވެ. ކޮންމެ ދުވަހެއް ނިމެނީ އެގޮތަށެވެ. ކުޑަނަމަވެސް ބްރޭކެއް ލިބުމާއި އެކު އޭނާ ގެ ވަގުތު ހޭދަކުރަނީ އަޝާ ކައިރީގައެވެ. ހިނގާ ކުދި ކުދި ކަންތަކުގެ ވާހަކަ އޭނާ ބުނެ ހަދައެވެ. ގިނަފަހަރު ކަނީވެސް އެތާ އިނދެއެވެ.\n“ހަލޯ… ޔެސް އަޅުގަނޑަކީ އިޒާން… ކިހިނެއްވީތޯ.. އާދެ… މާދަމާ ގެ 10 ޖަހާއިރު ވަޑައިގަންނަވަންވީނުންތޯ…. އަޅުގަނޑު ފަށަނީ އެވަގުތުގަ.. އާދެ… މައްސަލައެއްނެތް.. އޯކޭ..” އިޒާންއަށް އައި ފޯނު ކޯލަކަށް ޖަވާބު ދެމުންދިޔައިރުވެސް އޭނާގެ ނަޒަރު ވަނީ އާޝާއަށެވެ. އެ ލޯބި ލޯބި މޫނަށެވެ.\n“އޭޝް ދެން ތިހެން ނޯވެބަ ހާދަ އުނދަގޫވޭ.. ކަމޯން ގެޓް އަޕް ސްލީޕިންގް ބިއުޓީ” އިޒާން ބުނެލީ އާޝާގެ އަތަށް ބާރުކޮށްލަމުންނެވެ.. “ޕްރިންސެއް ގެންނަންވީ ދޯ ކިސް ކޮށްލަން…” އިޒާން ރަކި ގޮތަކަށް ހިނިތުންވެލަމުން ބުނެލިއެވެ. “އެބަ އަންނަން އިނގޭ….” އިޒާން އެހެން ބުނެލުމަށްފަހު ފަސް އެނބުރި ދާން ހިނގައިގަތެވެ. ނަމަވެސް ފިޔަވަޅުތަށް ހުއްޓި އެނބުރި ބަލައިލީ އޭނާގެ އަތަށް ބާރުވުމުންނެވެ.. އޭނާގެ އަތުގައި އާޝާ އޮތީ ހިފަހައްޓާފައެވެ. އިޒާން އެ އަތަށް ބަލަން ހުރުމަށްފަހު އާޝާއާއި ދިމާލަށް ދިޔައީ ދެލޯ ބޮޑުކޮށްލައިގެން ހުރެއެވެ. އެވަގުތު މެޝިންތަކުގެ އަޑު އިވެމުންދިޔައެވެ. “އޭޝް.. އޭޝް..” މެޝެންތަކަށް ބަލަން ހުރި އިޒާން އާޝާއަށް ގޮވަމުން ދިޔައެވެ. އިޒާން ވަގުތުން މެޝިންތަކާއި ކުޅެންފެށިއެވެ. އަދި އާޝާއަށް ގޮވަމުން ދިޔައެވެ. އޭރުވެސް އޭނާގެ އަތުގައި އާޝާ ހުރީ ހިފަހައްޓައިގެންނެވެ.\n“އޭޝް… ލޯ ހުޅުވަބަ…” އިޒާން ބުނެލިއެވެ. އާޝާ ހިންދިރުވާލިތަން ފެނުނެވެ. ހަމައެގޮތަށް ފުން ނޭވައެއް ލީތަންވެސް އިޒާންއަށް ފެނުނެވެ. އިޒާން ފެންކަޅިވީ އުފަލުންގޮހެވެ. “އޭޝް..” މަޑުމަޑުން އިޒާން ބުނެލިއެވެ. އެއަށްފަހު އާޝާއާއި ކައިރިވެލިއެވެ. އާޝާ ދެފަހަރަށް ލޯ ތަޅުވާލިއެވެ. އެއަށްފަހު ލޯ ހުޅުވާލިއެވެ. އިރުކޮޅަކު މައްޗަށް ބަލަން އޮތުމަށްފަހު އާޝާ އިޒާންއާއި ދިމާލަށް ބަލައިލިއެވެ. އަދި ހިނިތުންވެލިއެވެ. އެ ހިނިތުންވެލުމުގައި އެއްވެސް ދިރުމެއްނެތެވެ. އެއިންވެސް އޭނާގެ ގައިގާ އެއްވެސް ހަކަތައެއް ނެތްކަން އިނގުނެވެ. އިޒާން ފުޅާ ހިނިތުންވުމެއް ދެމުން އާޝާގެ އަތަށް ބާރުކޮށްލިއެވެ. އާޝާ ކުއްލިއަކަށް އަވަސް ނޭވައިތަކެއް ލާންފެށިއެވެ. އިޒާން މާސްކު އާޝާ ގެ މޫނުގައި އަޅުވާލީ އަވަސް އަވަހަށެވެ. “އަންނާނަން ޑޮކް ގޮވައިގެން..” އިޒާން އެހެން ބުނެލުމަށްފަހު ދާން އުޅުނެއްކަމަކު ހުއްޓުނީ އާޝާ ވާހަކަ ދައްކަން އުޅޭހެން ހީވެގެންނެވެ. އެހެންކަމުން އޭނާ ތަންކޮޅެއް ބޮޑަށް އާޝާއާއި ގާތްވެލިއެވެ. “ތެ..ތެންކިޔު….” އާޝާ ބުނެލިއެވެ. “ޑޭމް… އައި ވިލް ބީ ބެކް..” އިޒާން ބުނެލިއެވެ. އަދި ހިނިތުންވުމަކާއި އެކު ނިކުމެގެން ދިޔައީ ހެއްދެވި ފަރާތަށް ޝުކުރު ދަންނަވަމުންނެވެ.\n“ޑޮކްޓަރ އިޒާން.. އޯލް ދަ ކުރެޑިޓްސް ގޯސް ޓު ޔޫ…. ދިސް ވޯސް އަ މިރެކަލް…. ކޮންގްރޭޓްސް… ޓޭކް ކެއަރ އެން ޔޫ ނޯ ރައިޓް ވަޓް ޝީ ނީޑް ރައިޓް ނައު.. ސޯ ފޯރ2،3ޑޭސް ޑޯންޓް ގިވް ހާރ ހެވީ ފުޑްސް.. ބެޓާރ ޓު ގިވް ފުރުޓްސް އެން ޖޫސް އޯކޭ… އެން ޝީ ކާންޓް ޖަސްޓް ވޯކް އެން ރަން ލައިކް ބިފޯރ.. ޝީ ނީޑްސް ޓު ރެސްޓް ޕްލަސް ޑޫ ކޮންލަސްޓް އަ ތެރަޕިސްޓް ސޯ ދެޓް ހާރ ބޮޑީ ވިލް ބީ ބެކް ޓު ނޯރމަލް ކޮންޑިޝަން ” އިޒާންގެ ކޮނޑުގައި ޖަހާލަމުން ޑޮކްޓަރ ފަރނާންޑޯ ބުނެލިއެވެ. އިޒާން ބޯ ޖަހާލިއެވެ. ފަރނާންޑޯ އާޝާ ޗެކްކޮށްލުމަށްފަހު ދާން ހިނގައިގަތެވެ. ނަރުހަކު އައިސް މެޝިންތަށް އޮފްކުރަން ފެށިއެވެ. “ސިސްޓަރ.. ޕްލީސް ސެންޑް ވިކާސް ހިއަރ.. ސޫން..” އިޒާން ނަރުސް ކުއްޖާ ދާން ހެދުމުން ބުނެލިއެވެ. ނަރުސް ކުއްޖަ ބޯ ޖަހާލުމަށްފަހު ކޮންގްރެޓްސް އޭ ބުނެ ނިކުމެގެން ދިޔައެވެ. އިޒާން އާޝާ ކައިރި ގޮނޑީގައި އިށީނދެލިއެވެ. “އޯކޭތަ؟” އިޒާން އަހާލިއެވެ. އާޝާ ބޯ ޖަހާލިއެވެ. “މިތާ އަދި އޮންނަން ޖެހޭނެ ވީކެއް ވަރުވަންދެން… އޯރ މޭބީ މޯރ ދެން ދެޓް..” އިޒާން ބުނެލިއެވެ. އެހެން ބުނުމާއި އެކު އާޝާ އަޅައިފައިވާ މާސްކު ނެގިއެވެ. އިޒާން އެކަން ހުއްޓުވާކަށް ބޭނުމެއްނުވިއެވެ.\n“އިޒާން ހުރިއްޔާ މުޅި … އުމުރަށްވެސް.. މިތާ އޮވެދާނަން..” އުނދަގުލަކުން ނަމަވެސް އާޝާ އެހެން ބުނެލިއެވެ. އިޒާން ހިނިތުންވެލިއެވެ. އެ ދެލޮލުގައި އޭރުވެސް ޖަމާވެފައި ވަނީ ތާޒާ ކަރުނައެވެ. އިޒާން އެހާ އުފައިވި ދުވަހެއް އަދި ނާދެއެވެ. އާޝާ ވެސް ހޭންފެށިއެވެ. އެވަގުތު ވިކާސް އައުމުން އިޒާން އެދުނީ ޖޫސް ޕެކެޓްކޮޅެއް ގެނައުމަށެވެ. އަދި ލާރި ދިނީ އެ ތަކެތި ގަތުމަށް ބުނެފައެވެ.\n“ޑޭ..ޑް…” އާޝާ ބުނެލިއެވެ. އިޒާން ބޯ ޖަހާލުމަށްފަހު ސުހައިލް އަށް ގުޅާލިއެވެ. ދެތިން ފަހަރު ރިންގުވުމާއި އެކު އެކޮޅުން ފޯނު ނެގިއެވެ. “ހަލޯ.. އިޒާން.. ހުރިހާ ކަމެއް ރަނގަޅުތަ؟” އެކޮޅުން ފޯނު ނެގުމާއި އެކު ސުވާލުތަށް އޮއްސާލިއެވެ. އިޒާން އޭރު އިނީ ސްޕީކަރަށް ލައިގެންނެވެ. އާޝާއަށް އެއަޑު އިވުމާއި އެކު ލޮލުން ކަރުނައައެވެ. އަދި ހޭންފެށިއެވެ. އިޒާން އާޝާއަށް ފުރުސަތު ދެމުން ފޯނު އާޝާއާއި ކައިރިކޮށްލިއެވެ. އޭރު އެކޮޅުން ހަލޯ އޭ ބުނާއަޑު އިވެއެވެ. “ޑެ..ޑޭޑް…” އާޝާ ހިނިތުންވެލަމުން ބުނެލިއެވެ. އިޒާން އާޝާގެ ކަރުނަތަށް ފޮހެލަދިނެވެ. ސުހައިލް ގަނޑުވިފަދައެވެ. “އޭ…އޭޝް… ދަރިފުޅާ……!” ކުއްލިއަކަށް އިވިގެން ދިޔައީ ސުހައިލް އެހެން ބުނެލިއަޑެވެ. އާޝާ އިޒާންއާއި ދެމީހުން ހޭންފެށިއެވެ. އިޒާންވެސް އިނީ އާޝާ އިން ފަދައިން ފެންކަޅިވެފައެވެ. ސުހައިލް ވާހަކަ ނުދައްކަ އިރުކޮޅަކު ހުރުމަށްފަހު ނޭފަތް ދަމާލިއަޑުއިވުނެވެ. “ޕްރިންސެސް.. ޔޫ އަރ ބެކް..؟” ސުހައިލް އަހާލިއެވެ. ހުރީ ޤަބޫލުނުކުރެވިފައެވެ. އާޝާ އެއްޗެއް ނުބުނެވުނެވެ. އެހެންކަމުން އިޒާންއާއި ފޯނު ކައިރިކޮށްލިއެވެ. “ބޭބޭ…! ޔެސް. އޭޝް.. އިޒް ބެކް…” އިޒާން ބުނެލިއެވެ. “ތެންކިޔު އިޒާން.. ތެންކިޔު ސޯ މަޗް.. ފޯރ އެވްރީތިން… އައި އެމް ކަމިންގް.. މާދަމާ ގެ ފްލައިޓުން އިރާދަ ކުރެއްވިއްޔާ ދާނަން… ޕްލީސް… ޓޭކް ކެއަރ އޮފް ހަރ..” ސުހައިލް ބުނެލިއެވެ. “އާދެ ބޭބެ ފަހުން ގުޅާލަންޗޭ.. އޭޝް އަށް މިގަޑީގައި ވާހަކައެއް ނުދެއްކޭނެ.. ގައިގާ ވަރުކޮޅެއްވެސް ނެތް.. އެހެންވެ ޖޫސް ބޯން އެ އުޅެނީ…” އިޒާން އެހެން ބުނެލުމުން ސުހައިލް ފޯނު ކަނޑާލިއެވެ.\nhey guys.. i know its kuru.. but u know its already finished so cant make changes… lap in kiriyaa esfiya ah vadhevuny.. -_- sorry for the late update.. n yeah about the writings n all the mistakes u ppl find it. m glad…. thankyw so much ingey asluvx… by telling me the mistakes.. i wil try my best to improve it.. n mi vaahakaiga dhn neynge ma bwdu changes eh kureveyne heneh but i wil chck n correct those mistakes before uploading.. aslu u know i write vrh avas avahah stories n those mistakes actually occur cx u know i talk like that in real life.. n so i dont giveascnd thought n just write write n write.. n kiriya mi inguny that al those r mistakes kn dhivehi bahuge.. i mean the way i talk also is not good may b… i never knew it… thnkx for telling that. seriously ehn nama neynge up coming stories huhnaany kihineh kameh…. lol anyway vrh happy veemistakes thah huryma vx vrh lwbin bunedheythy n supprting me in anyway.. **lucky n blessed** n hope like vaanekamah mi part vx.. keep waiting for the next part… n hama hope kuran i can upload the story on the days i want without those errors …. c u guys.. 🙂\nIt’s OK. It’s not easy to correct your own mistakes specially if u don’t know ur making them dho! But story v nice. Kiyaa hiy vey varah even with the mistakes ?\nV v v reethi mi part ves.. Don’t worry Ryn. It’s ok to make mistakes.. Eygen ithurah dhasvaane ennu.. Waiting for the next part.. ?❤\nYaay me first. Thankolheh dhigu kohlaathi next part kon irakun?\nV v salhi,, nxt pary up vaany knirakun\nV v v reethi. V kiyaa hiy vey. Waiting for next part\nV salhi vaahaka…plsss mivaahaka genesdhinun lasviya nudhehchey…v reethi vaahaka thah kiyaa hithun thihbbaa vaanuvaa nengeythan mihaaru aadhey…waiting for the nxt part\nV rythi mibai vx dhn in part vx avas kohlahchey\nvara reeeethi..keeep it up\nV v v rythii…\nVaahaka varah reethi mashaa allah . keep it up.\nWow nice story Kiya Irah hama rove\nalhey varah varah reethi next part thankolheh dhigukoh gensdhehechey plx varah kiyaahithun mi hurry\nwow waitin for the next part\nWaiting. Pls avaha up kohla dheebaa


އިންކުއަރީއަށް މިނިސްޓަރު މާރިޔާ ހާޒިރުކުރަނީ\nޝާޝާ·2ޖޫން 2021\nއިންޑިއާގައި ކޮވިޑް-19 ގެ ހާލަތު ގޯސްވެފައިވާއިރު އެ ޤައުމުގައި ދިރިއުޅޭތީ މައިންބަފައިން ވަަރަށް ކަންބޮޑުވާ ކަމަށް ބޮލީވުޑް އެކްޓްރެސް ޖެކްލިން ފަނަންޑެޒް ބުނެފިއެވެ.\n2020 ގެ ފަހުކޮޅުން ފެށިގެން ޖެކްލިން އަންނަނީ ވަރަށް ބުރަކޮށް ޝޫޓިންގ ތަކުގައި މަސައްކަތް ކުރަމުންނެވެ. އެންމެފަހުން މަސައްކަތްކުރަމުން ދިޔަ “ރާމް ސޭތޫ” ގެ މަސައްކަތް މެދުކެނޑުނީ އޭގެ ބަތަލު އަކްޝޭ ކުމާރާއި ބައެއް ކްރޫ މެންބަރުން ކޮވިޑަށް ޕޮޒިޓިވްވުމުންނެވެ.\nދާދިފަހުން ‘ޓައިމްސް އޮފް އިންޑިއާ’ އަށް ދިން އިންޓަވިއުއެއްގައި 35 އަހަރުގެ ބަތަލާ ބުނީ، އިންޑިއާއަށް ކޮވިޑް-19 ގެ ދެވަނަ ރާޅެއް ބިންދައިލިއިރު އެއްވެސް މީހަކު ތިބީ އެކަމަށް ތައްޔާރުވެގެން ނޫން ކަމަށެވެ. އޭނާ މިހާރު ދަނީ ހާލުގައި ޖެހޭ ފަރާތްތަކަށް އެހީތެރިކަން ފޯރުކޮށްދިނުމުގެ މަސައްކަތް ކުރަމުންނެވެ. އެކަމަކު އެކަމުގައި ޖެކްލިން އުޅުނަސް، އޭނާގެ މައިންބަފައިން ތިބީ ހިތްހަމަޖެހިފައި ނޫން ކަމަށް ބުންޏެވެ.\n“އަހަރެންގެ މަންމަމެން ދިރިއުޅެނީ ބަހްރެއިން ގަ. އެމީހުން ތިބެނީ އަހަރެން އިންޑިއާގަ އުޅޭތީ ކަންބޮޑުވެފަ. އެއީ އެމީހުންނަށްވެސް ހަބަރުތަކުން އިންޑިއާގެ ހާލަތު ސިފަވެފަ އޮތީމަ”، ޖެކްލިން ކިޔައިދިނެވެ.\nޖެކްލިން ބުނީ އޭނާގެ މައިންބަފައިންން އިރުއިރުކޮޅާ ގުޅާފައި އެވާހަކަ ދައްކާ ކަމަށެވެ. އަދި މަންމަމެން ބޭނުންވަނީ ވީހާވެސް އަވަހަކަށް ޖެކްލިން ބަހްރެއިން އަށް ދާން ކަމަށް ބުންޏެވެ. އޭގެ އިތުރުން، ސްރީ ލަންކާގައި ދިރިއުޅޭ އާއިލާގެ އެހެން މީހުން ގުޅާފައިވެސް، އެމީހުން ކައިރިއަށް އައުމަށް ބުނާކަމަށް ބުންޏެވެ.\nއެހެންނަމަވެސް، އިންޑިއާ ދޫކޮށްފައި ދާކަށް ޖެކްލިންގެ ވިސްނުމެއް ނެތެވެ. އޭނާ ބޭނުންވަނީ އޭނާގެ މަސައްކަތުގައި ދެމިހުންނަން ކަމަށް ބުންޏެވެ.\nޖެކްލިން އަކީ ސްރީ ލަންކާއަށް އުފަން އެކްޓްރެސް އެކެވެ. އޭނާ އިންޑިއާއަށް ބަދަލުވެ، އެކްޓިންގ އަށް ނުކުތީ 2009 ވަނަ އަހަރެވެ.


ކުކުޅުކޮށި ކުއްޔަށް ދޫކުރުން\n2010 ވަނަ އަހރުގެ ދަނޑުވެރިންގެ ދުވަހާއި ގުޅުވައިގެން ނިލަންދޫގައި ކުކުޅު ގެންގުޅުމުގެ މަޝްރޫޢެއް ހިންގުމަށް 05 އަހަރު ދުވަހުގެ މުއްދަތަށް މިނިސްޓްރީ އޮފް ފިޝަރީޒް އެންޑް އެގްރިކަލްޗަރ އަށް ދޫކޮއްފައިވާ ކުކުޅުކޮށި، މަޝްރޫޢުގެ މުއްދަތު ހަމަވެފައިވާތީ އެކުކުޅު ކޮށި ކުއްޔަށް ދޫކުރުމަށް މިކައުންސިލުން ނިންމާފައި ވުމާއެކު، އެފުރުޞަތު ހުޅުވާލަމެވެ.\nމި ބިމާގުޅޭ ތަފުސީލު، މަޢުލޫމާތު ކަރުދާހުގައި ހިމެނިފައިވާނެއެވެ. މަޢުލޫމާތު ކަރުދާސް މިއިދާރާގެ ކައުންޓަރުންނާއި، ވެބްސައިޓުން (www.fncl.gov.mv) ނާއި، ފޭސްބުކް ޕޭޖުން (Faafu Nilandhoo Council Idhaaraa) އަދި ގެޒެޓުން ލިބެން ހުންނާނެއެވެ. މިއިދާރާއަށް ވަޑައިގެން މަޢުލޫމާތު ސާފު ކުރައްވަން ބޭނުންފުޅުވާ ފަރާތްތަކުން 2020 ޑިސެންބަރު 08 ވަނަ ދުވަހުން ފެށިގެން ރަސްމީ ގަޑިގައި މިއިދާރާއަށް ވަޑައިގެން މަޢުލޫމާތު ކަރުދާސް ނެންގެވުން އެދެމެވެ.\nވީމާ، މިބިން ހޯއްދެވުމަށް ޝައުޤުވެރިވެ ވަޑައިގަންނަވާ ފަރާތްތަކުން 2020 ޑިސެންބަރު 17 ވަނަ ދުވަހުގެ 11:00 އަށް މިކައުންސިލަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހަޅުއްވާނީ މިއިދާރާއިން ދޫކުރާ ނަމޫނާއާއި އެއްގޮތަށެވެ. އަންދާސީ ހިސާބު ހުށަހަޅާ ފޯމުގެ ނަމޫނާ މިއިދާރާގެ ވެބްސައިޓުންނާއި ފޭސްބުކް ޕޭޖުންނާއި ގެޒެޓުން ޑައުންލޯޑު ކުރެއްވޭނެއެވެ.\nނޯޓު: އަންދާސީ ހިސާބު ހުށަހެޅުއްވަން ހަމަޖައްސާފައިވާ ދުވަހަކީ ސަރުކާރު ބަންދު ދުވަހެއް ކަމުގައި ވާނަމަ، އަންދާސީ ހިސާބު ހުށަހެޅުއްވުމަށް ވަޑައިގަންނަވާނީ ޖެހިގެން އަންނަ ރަސްމީ ދުވަހު އަންދާސީ ހިސާބު ހުށަހެޅުއްވުމަށް ހަމަޖެހިފައިވާ ގަޑީގައެވެ.\n22 ރަބީޢުލްއައްވަލު 1442\n07 ޑިސެންބަރު 2020\nޕަބްލިޝްކުރި ތާރީޚު: 16 ޑިސެންބަރު 2020\nޕަބްލިޝްކުރި ގަޑި: 1110\nސުންގަޑި: 17 ޑިސެންބަރު 2020 1100


Noorul-islam.NET :: ދަރިންގެ ޙައްޤުތައް (ޤުރުއާނާއި ޞައްޙަ ސުއްނަތުގެ އަލީގައި) – ފުރަތަމަ ބައި\nދަރިންގެ ޙައްޤުތައް (ޤުރުއާނާއި ޞައްޙަ ސުއްނަތުގެ އަލީގައި) – ފުރަތަމަ ބައި\nތާރީޚް: 26 ޑިސެމްބަރު 2008\nލިޔުއްވީ : މުޙައްމަދު އަނީލް [ ނޫރުލް-އިސްލާމް.ނެޓް ގެ އެޑިޓަރ ]\nالحمد لله رب العالمين، والصلاة والسلام على إمام المرسلين، نبينا مُحَمَّدٍ وعلى آله و أصحابه أجمعين:<?xml:namespace prefix = "o" />\nދަރިންނަކީ ﷲ ގެ ބޮޑުވެގެންވާ ނިޢުމަތެކެވެ. ޙަޤީޤީ ނިޢުމަތެއް ކަމުގައި ދަރީން ވެގެން ދާނީ އެ ދަރީންގެ ޙައްޤުތަކަށް ފުރިހަމައަށް މައިންބަފައިން ރައްކާތެރި ވުމުންނެވެ. ހެޔޮ ގޮތުގައި އެ ދަރީން ތަރުބިއްޔަތު ކޮށްގެންނެވެ.\nކީރިތި ޤުރުއާނާއި މާތް ރަސޫލާ ޞައްލަﷲ ޢަލައިހި ވަސައްލަމްގެ ސުއްނަތުގައި ވަރަށް ގިނައިން ދަރިން ތަރުބިއްޔަތު ކުރުމުގެ އެންމެ ހެޔޮ ގޮތްތައް ވަނީ ބަޔާންކުރައްވާ ދެއްވާފައެވެ.\nއާނއެކެވެ! ދަރީންނަކީ ﷲގެ ނިޢުމަތްތަކުގެ ތެރެއިން ނިޢުމަތެކެވެ. މި ނިޢުމަތްދެއްވުން އެދި އެތައް އަތްތަކެއް ނިކަމެތިކަމާ މަޑުމޮޅިކަމާއެކު ﷲ ގެ ޙަޟްރަތަށް އުފުލުނެވެ. އެ އަތްތަކުގެ ވެރިން، އެމީހުންނަށް މި ނިޢުމަތްދެއްވައި މާތްކުރެއްވުން އެދި ﷲ އަށް ދެންނެވިއެވެ. ﷲގެ ނަބިއްޔުންގެ ތެރެއިން ނަބިއްޔަކު ވިދާޅުވި ބަސްފުޅު ކީރިތި ޤުރުއާނުގައި ﷲ ބަޔާން ކޮށްދެއްވަވާފައިވެއެވެ. (رَبِّ هَبْ لِي مِنْ لَدُنْكَ ذُرِّيَّةً طَيِّبَةً إِنَّكَ سَمِيعُ الدُّعَاءِ) އޭ ހައްދަވާ ގެންގުޅުއްވާ އިލާހެވެ! އިބައިލާހުގެ ޙަޟްރަތުން މިއަޅާއަށް ރަނގަޅު ހެޔޮލަފާ ދަރިން ދެއްވާނދޭވެ! ހަމަކަށަވަރުން އިބައިލާހީ ދުޢާ އައްސަވާ ވޮޑިގަންނަވާ އިލާހެވެ.\nއަދިވެސް ﷲ ސުބްޙާނަހޫ ވަތަޢާލާ، އެއިލާހުގެ ޚިޔާރުކުރެއްވިގެންވާ އަޅުންނާމެދު ވަޙީ ކުރައްވާފައިވޭ. (وَالَّذِينَ يَقُولُونَ رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا) އަދި އެބައިމީހުންނަކީ ؛ އޭ ހައްދަވާ ގެންގުޅުއްވާ އިލާހެވެ! އަޅަމެންގެ އަނބީންނާއި ދަރީންގެ ކިބައިން އަޅަމެންގެ ލޯތަކަށް ފިނިކަން ދެއްވައި، އަޅަމެންނަކީ ތަޤުވާވެރިވާ މީހުންގެ އިމާމުންތަކެއް ކަމުގައި ލައްވާނދޭވެ! މިފަދައިން ދަންނަވާ މީހުންނެވެ.\nދަރިންގެ ސަބަބުން ލޯތަކަށް ފިނިކަން ލިބެއެވެ. ނަފްސަށް އުފާވެރިކަން ލިބެއެވެ. ހިތަށް ހަމަޖެހުން ލިބެއެވެ. އެދަރިންގެ ޙައްޤުތަކަށް ރައްކާތެރިވެ، އެދަރިން ﷲ ތަޢާލާ ރުހިވޮޑިގަންނަވާނޭ ގޮތުގެ މަތިން މައިބަފައިން އެބައިމީހުންގެ ވާޖިބު އަދާކޮށްފިނަމަ، އެއީ ބޮޑުވެގެންވާ ނިޢުމަތެކެވެ. އެހެން ނޫންނަމަ؛ އެއީ ބޮޑުވެގެންވާ ފިތުނައެކެވެ.\nދަރީންގެ ޙައްޤުތައް2ބަޔަކަށް ޢިލްމުވެރިން ބައްސަވާފައިވެއެވެ.\n1- ދަރިފުޅު ވުޖޫދަށް އައުމުގެ ކުރީގައި އަދާކުރަންޖެހޭ ޙައްޤުތައް\n2- ދަރިފުޅު ވުޖޫދަށް އައުމުގެ ފަހުގައި އަދާކުރަންޖެހޭ ޙައްޤުތައް\nދަރީން ދުނިޔެއަށް އައުމުގެ ކުރީގައި އެދަރީންގެ މަސްއޫލިއްޔަތު، ﷲ ތަޢާލާ މައިންބަފައިންގެ ބޮލުގައި އެޅުއްވި. އަދި އެދަރީން ދުނިޔެއަށް އައުމަށްފަހު، އެދަރީންގެ ތަރުބިއްޔަތާއި ބެލެހެއްޓުމާއި އެދަރީންގެ ޙައްޤުތައް އަދާކުރުމުގައި ދެމިތިބުމުގެ މަސްއޫލިއްޔަތު މައިންބަފައިންގެ ބޮލުގައި އެޅުއްވި.\nދަރިން ދުނިޔެއަށް އައުމުގެ ކުރީގައި މައިންބަފައިން އަދާކުރަންޖެހޭ މަސްއޫލިއްޔަތު:\n1- ރަނގަޅު ހެޔޮ އަންބަކު / ފިރިއަކު އިޚްތިޔާރު ކުރުން.\nބައްޕަ އޭނާގެ ދަރިއަށް ރަނގަޅު ޞާލިޙުމަންމައަކު ހޯދައި ދޭންޖެހެއެވެ. އެއީ އެދަރީގެ ޙައްޤު އަދާކުރާ މަންމައެކެވެ. އެދަރި ބެލެހެއްޓުމުގައި ފުރިހަމައަށް އޭނާގެ ވާޖިބު އަދާކުރާނެ މަންމައެކެވެ. އަމާނާތްތެރި މަންމައެކެވެ. އެދަރީގެ މައްޗަށް ރައްކާތެރިވާ، އަދި ބޭކާރު ގޮތުގައި ވަގުތު ދުއްވާ ނުލާ މަންމައެކެވެ.\nހަމައެފަދައިން މަންމަވެސް އޭނާގެ ދަރިއަށް ރަނގަޅު ބައްޕައަކު ހޯދައި ދޭންޖެހެއެވެ. އެއީ އޭނާގެ ދަރިއަށް ރައްކާތެރިވާ، އަދި ދަރީންގެ ޙައްޤުތަކާއި ވާޖިބުތައް ފުރިހަމައަށް އަދާކުރާ ބައްޕައެކެވެ.\nރަނގަޅު ޞާލިޙު މަންމައެއް ނުވަތަ ބައްޕައެއް އިޚްތިޔާރު ކުރުމަކީ ދަރީންގެ ޙައްޤު ތަކުގެ ތެރެއިން ހިމެނޭ ވަރަށް މުހިއްމު ކަމެކެވެ.\nއެހެންކަމުން ލޮބުވެތި ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ.\nހަތަރު ކަމަކަށްޓަކައި އަންހެނުންނާ ކައިވެނި ކުރެވެއެވެ. (އެއީ) އޭނާގެ މުދާވެރިކަމަށްޓަކައެވެ. އަދި އޭނާގެ ޙަސަބާއި ނަސަބުގެ މޮޅުކަމަށްޓަކައެވެ. އަދި އޭނާގެ ރީތި ކަމަށްޓަކައެވެ. އަދި އޭނާގެ ދީންވެރިކަމަށްޓަކައެވެ. ފަހެ ދީންވެރި އަންހެނާ ލިބިގަންނާށެވެ. ތިބާއަށް އުފާވެރިކަން ލިބޭހުއްޓެވެ.\nދީންވެރި އަންހެނާ ލިބިގަންނާށެވެ. ދަރިން ހެޔޮ ރަނގަޅު ޞާލިޙު ދަރިންގެ ގޮތުގައި، އޭނާގެ ވެރި އިލާހުގެ މަންހަޖުގެ މަތީގައި ތަރުބިއްޔަތު ކުރުމަށްޓަކައި އެންމެ މުހިއްމީ ޞާލިޙު ދީންވެރި އަންހެނެކެވެ.\nހަމަ އެގޮތަށް، ރަނގަޅު ޞާލިޙު ފިރިއަކު އިޚްތިޔާރު ކުރަން އަންހެނާއަށްވެސް ޖެހޭނެއެވެ. އެފިރިއަކީ އަމާނާތްތެރިކަމާއި ރިވެތި އަޚްލާޤްގެ ވެރިއަކަށް ވާންޖެހެއެވެ.\nމީހާ އޭނާގެ އަނބިމީހާ އިޚްތިޔާރު ކުރުމުގައި ރީތިކަމާއި ނަސަބާއި މުދަލަށް އެކަނި ބަލައި، އޭނާގެ ދަރީންގެ މި ޙައްޤު ހަނދާން ނައްތާލައިފިނަމަ، ﷲ ތަޢާލާ އޭނާއާ އެކަމާ ބެހޭގޮތުން ސުވާލު ކުރައްވައި އެކަމަށް އޭނާއަށް ޙައްޤު ސަޒާ ދެއްވާނެއެވެ.\nބައެއް ޢިލްމުވެރިން ވިދާޅުވާގޮތުގައި، ފިރިމީހާ، އަންބަކު އިޚްތިޔާރު ކުރުމުގައި، އެއަންހެނާއަކީ ދަރީންނަށް ރަނގަޅު ތަރުބިއްޔަތެއް ނުދޭނެ، ނުރަނގަޅު އަންހެނަކު ކަން އެނގި ހުރެ އިޚްތިޔާރު ކޮށްފިނަމަ، ﷲ ތަޢާލާގެ ޙަޟްރަތުގައި، އޭނާގެ ދަރިންނަށް އެ އަންހެނާ އަޅާނުލުމުގެ ސަބަބުން ދިމާވާ ކަންތައްތަކުގެ ޒިންމާ އޭނާގެ ބޮލުގައި އެޅޭނެއެވެ.\nހަމަ އެގޮތަށް އަންހެނާ، ފިރިއަކު އިޚްތިޔާރު ކުރުމުގައި އެފިރިހެނާއަކީ ދަރިންގެ ޙައްޤު ފުރިހަމައަށް އަދާ ނުކުރާނެ މީހެއްކަން އެނގި ހުރެ، އަދި ދަރިންގެ ތަރުބިއްޔަތުގައި އިހުމާލުވާނެ މީހެއްކަން އެނގިހުރެ އިޚްތިޔާރުކޮށްފިނަމަ، ފަހުން ދިމާވާ ނޭދެވޭ ކަންތަކާމެދު ﷲ ސުވާލު ކުރައްވާނެއެވެ.\nރަނގަޅު އަންބަކު ނުވަތަ ދަރިއަކު އިޚްތިޔާރު ކުރުމަކީ މައިންބަފައިންގެ ބޮލުގައި އެޅިފައިވާ ދަރިންގެ ޙައްޤުތަކުގެ ތެރެއިން ވާ ކަމެކެވެ. މީހާ ހޯދަން ޖެހޭނީ ގޮވާންކުރުމަށްޓަކައި ރަނގަޅު ބިމެކެވެ. ރަނގަޅު ބިމެއް ލިބިއްޖެނަމަ އެ ބިމުން ލިބޭ މޭވާ ފޮނިވާނެއެވެ.\nމީގެ މާނައަކީ އަންހެނަކު، ނުބައި ފިރިއެއް ލިބުމުން އިމްތިޙާން ކުރެވިއްޖެ ޙާލެއްގައި އޭނާ ﷲ ގެ ރަޙްމަތުން އުއްމީދު ކަނޑާލުމެއް ނޫނެވެ. އެހެނެއްކަމަކު އެފަދަ އަންހެނާއަށްވަނީ ކެތްތެރިކަމާއެކު، ﷲގެ ޙަޟްރަތުން ވާގިއެދިހުރެ، އިސްލާހުވޭތޯ، އަދި ދަރީން ހެޔޮގޮތުގައި ތަރުބިއްޔަތުވޭތޯ ބެލުމެވެ. ﷲ ވަޙީކުރައްވާފައިވެއެވެ. (يُخْرِجُ الْحَيَّ مِنَ الْمَيِّتِ) މަރުވެފައިވާ އެއްޗަކުން ދިރިހުރި އެއްޗެއް އެއިލާހު ނެރުއްވައެވެ.\nއެ ޞަލާޙިއްޔަތެއް ނެތް ބައްފަގެ މައިކަށިން ރަނގަޅު ޞާލިޙު ދަރިއަކު ނެރުއްވުމަކީ އެކަށީގެންވާ ކަމެކެވެ. އަދި ހަމަ އެގޮތަށް ރަނގަޅު ބައްޕައެއްގެ ކިބައިން ނުބައި ދަރިއަކު ނެރުއްވުމަކީ ވެސް އެކަށީގެންވާކަމެކެވެ. ﷲ ސުބްޙާނަހޫ ވަތަޢާލާ ވަނީ އަބޫޖަހުލުގެ ދަރިންގެ ތެރެއިން ޢިކްރިމާ ރަޟިޔަﷲ ޢަންހު ލައްވާފައެވެ. އެ ނުބައި ބައްޕަގެ މި ޞާލިޙު ދަރިއަކީ ލޮބުވެތި ނަބިއްޔާ ޞައްލަﷲ ޢަލައިހިވަސައްލަމްގެ މާތްވެގެންވާ ޞަޙާބީއެކެވެ. މުސްލިމުންގެ ލަޝްކަރުތަކުގެ ކޮމާންޑަރުންގެ ތެރެއިން ކޮމާންޑަރެކެވެ. ދީނަށްޓަކައި ބޮޑެތި މުސީބާތްތަކާ ޢިކްރިމާ ކުރިމަތިލެއްވިއެވެ.\nހަމަ އެގޮތަށް ރަނގަޅު ބައްޕައެއްގެ ކިބައިން ނުބައި ދަރިންވެސް ﷲ ވަނީ ނެރުއްވާފައެވެ. ނޫޙް ޢަލައިހިއްސަލާމްގެ ދަރިކަލުންނަކީ މީގެ މިސާލެކެވެ.\nއެހެންނަމަވެސް އަޞްލަކީ ރަނގަޅު ޞާލިޙު މައިންބަފައިންގެ ދަރިން ރަނގަޅުވުމެވެ. އަދި ނުބައި މީހުންގެ ދަރިން ނުބައި ވުމެވެ.\nނޯޓް: މި މަޒުމޫނަކީ ފަޟީލަތުއްޝައިޚް މުޙައްމަދު ބުނު މުޙައްމަދު މުޚްތާރު އައްޝިންޤީޠީ، فقه الأسرة (ޢާއިލާގެ ފިޤުހު) - މި މައުޟޫޢަށް ދެއްވާފައިވާ ސިލްސިލާ ދަރުސްތަކެއް އެއީ އަޞްލު ކަމުގައި ބަލައިގެން ތައްޔާރު ކުރާ މަޒުމޫނެކެވެ.